**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 1 Ιουλίου 2020, ημέρα Τετάρτη και ώρα 14.20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ του Υπουργείου Άμυνας του Κράτους του Ισραήλ και του Υπουργείου Εθνικής Άμυνας της Ελληνικής Δημοκρατίας για την προμήθεια Εξοπλισμού και Υπηρεσιών Άμυνας».

Στη συνεδρίαση παρέστησαν ο Υπουργός Εθνικής Άμυνας, κ. Νικόλαος Παναγιωτόπουλος, ο Υφυπουργός Εθνικής Άμυνας, κ. Αλκιβιάδης Στεφανής, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δούνια Παναγιώτα, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Καλογιάννης Σταύρος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Λοβέρδος Ιωάννης, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Αυγέρη Δώρα, Βούτσης Νικόλαος, Δρίτσας Θεόδωρος, Ζαχαριάδης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Κομνηνάκα Μαρία, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, κύριοι Υπουργοί. Καλή σας μέρα. Καλώς ήρθατε.

 Κυρίες και κύριοι συνάδελφοι, ξεκινά η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα την επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση της Συμφωνίας μεταξύ του Υπουργείου Άμυνας του Κράτους του Ισραήλ και του Υπουργείου Εθνικής Άμυνας της Ελληνικής Δημοκρατίας για την προμήθεια Εξοπλισμού και Υπηρεσιών Άμυνας».

Από την πλευρά της Αξιωματικής Αντιπολίτευσης - και ευχαριστώ πολύ τον κύριο Κατρούγκαλο, γιατί είχε την ευαισθησία να ενημερώσει ακριβώς για την κίνηση αυτή και προηγουμένως - έχει τεθεί ένα, παρεμπίπτον αίτημα αναβολής της συζήτησης του νομοσχεδίου. Σας διαβάζω το αίτημα το οποίο υπογράφουν οι Βουλευτές της Αξιωματικής Αντιπολίτευσης, Γεώργιος Κατρούγκαλος, Δημήτριος Χαρίτου, Θεόδωρος Δρίτσας, Αθανασία (Σία) Αναγνωστοπούλου, Ολυμπία Τελιγιορίδου, Νικόλαος Ηγουμενίδης, Αθανάσιος (Νάσος) Αθανασίου, Δημήτριος Βίτσας, Νίκος Βούτσης, Μαρία-Ελίζα (Μαριλίζα) Ξενογιαννακοπούλου, Θεοδώρα Τζάκρη, Κωνσταντίνος Ζαχαριάδης, Ιωάννης Αμανατίδης, Ιωάννης Σαρακιώτης, Ιωάννης Μουζάλας και Θεοδώρα (Δώρα) Αυγέρη.

Το παρεμπίπτoν ζήτημα το οποίο επικαλείται η Αξιωματική Αντιπολίτευση, ζητώντας την αναβολή της συζήτησης, το στηρίζει στο άρθρο 67 παράγραφος 2 του Κανονισμού της Βουλής. Σας διαβάζω ακριβώς το περιεχόμενο: «Πρώτον, το υπό συζήτηση νομοσχέδιο, ανήκει στην κατηγορία των απλοποιημένης μορφής Συμβάσεων οι οποίες ισχύουν από την υπογραφή τους και δεν έχουν ανάγκη Κύρωσης κατά το άρθρο 36 του Συντάγματος ή επικύρωσης από πλευράς Διεθνούς Δικαίου, όπως, παγίως, γίνεται δεκτό στην κοινοβουλευτική πρακτική. Δεύτερος λόγος του αιτήματος αναβολής είναι ο εξής: Πέραν του ως άνω νομικού λόγου και πολιτικά προ εχόντως, δεν είναι ανεκτό να συζητηθεί σήμερα το νομοσχέδιο την ίδια ημέρα που έχει ανακοινωθεί ως η έναρξη προσάρτησης των κατεχομένων παλαιστινιακών εδαφών, γιατί έτσι θα δινόταν το μήνυμα ότι η Βουλή των Ελλήνων, ηθικά, ενισχύει και συναινεί με μία ενέργεια που είναι αντίθετη προς το Διεθνές Δίκαιο και τις αποφάσεις του Οργανισμού Ηνωμένων Εθνών σε αντίθεση με την πάγια πολιτική της χώρας να βασίζει πάντα τις ενέργειές της στη διεθνή νομιμότητα».

 Για τους λόγους αυτούς οι Βουλευτές που ανέφερα προηγουμένως ζητούν, σύμφωνα με το άρθρο 67 παράγραφος 2 του Κανονισμού της Βουλής, να αναβληθεί η συζήτηση του νομοσχεδίου, μέχρις ότου γνωμοδοτήσει η Επιστημονική Υπηρεσία της Βουλής επί του ως άνω προτεινομένου πρώτου λόγου αναβολής και πλήρως προσδιορισθεί η ελληνική θέση, ως προς την παράνομη προσάρτηση με σημερινή ημερομηνία.

 Αυτό είναι το αίτημα, το οποίο καταθέτει η Αξιωματική Αντιπολίτευση. Καταρχήν προεισαγωγικά, πριν δώσω το λόγο στους εκπροσώπους όλων των κομμάτων, ήθελα να σας πω ότι η Σύμβαση αυτή έχει μακρά ιστορία. Υπογράφεται ως Συμφωνία, μεταξύ της κυβερνήσεως της Ελληνικής Δημοκρατίας και της κυβερνήσεως του Κράτους του Ισραήλ, καταρχήν, το πρώτο, στις 18 Οκτωβρίου του 2013, από τον τότε Υπουργό Δημόσιας Τάξης και Προστασίας του Πολίτη, Νικόλαο Δένδια, που περιλαμβάνει μέσα και διάφορες άλλες συμφωνίες. Η παρούσα Συμφωνία, δηλαδή, η σημερινή Συμφωνία που τίθεται για επεξεργασία και προορίζεται για κύρωση, υπογράφηκε στην Αθήνα την 1η Νοεμβρίου του 2016, από την προηγούμενη, δηλαδή, κυβέρνηση, την κυβέρνηση του ΣΥΡΙΖΑ. Εδράζεται στο κύριο Μνημόνιο Συμφωνίας που υπογράφηκε μεταξύ των συμβαλλομένων μερών, δηλαδή, μεταξύ της χώρας μας και του Ισραήλ, στις 4 Σεπτεμβρίου του 2011 και κυρώθηκε με τον ν.4196 του 2013.

Λέω λίγο το ιστορικό για να καταλάβουμε πώς προέκυψε. Δεν είναι, δηλαδή, μία Συμφωνία, η οποία προέκυψε το πρώτον τώρα. Έχει μια μακρά ιστορία και καταλήγουμε στην σημερινή συζήτηση. Πριν, όμως, από την συζήτηση επί της Συμφωνίας, θα πρέπει να συζητήσουμε τον λόγο τον οποίο προβάλλει η Αξιωματική Αντιπολίτευση.

Κύριε Κατρούγκαλε, επειδή προβάλλετε εσείς τον λόγο, θα θέλατε πρώτα να πάρετε το λόγο, για να αναπτύξετε και προφορικά αυτά, τα οποία προηγουμένως ανέγνωσα και μετά με τη σειρά των κομμάτων, θα πάρουν το λόγο οι εκπρόσωποι των κομμάτων για να τοποθετηθούν επί του θέματος.

Παρακαλώ, κύριε Κατρούγκαλε, έχετε το λόγο για 3 λεπτά.

 **ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, συγγνώμη που σας το λέω, αλλά προβλέπεται ρητά από τον Κανονισμό δύο συν πέντε για το παρεμπίπτον. Θα προσπαθήσω να είμαι στα όρια.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επιτρέψτε μου να πω ότι αυτό το παρεμπίπτον με το 67 προβλέπεται, κυρίως, για την Ολομέλεια και όχι για τις Επιτροπές. Ωστόσο ούτως ή άλλως στην Επιτροπή υπάρχει δεδομένο ότι η ανοχή, δεν τίθεται υπό αμφισβήτηση. ‘Όταν χρειάζεται χρόνος δίδεται ο χρόνος, άρα, αυτά τα βάζουμε για την αρχή της συζήτησης, αλλά όποιος χρειαστεί περισσότερο χρόνο, ασφαλώς και θα τον έχει. Παρακαλώ, κ. Κατρούγκαλε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ, κύριε Πρόεδρε. Θα αναπτύξω σύντομα τον νομικό λόγο, γιατί, όπως όλα τα θέματα που συζητούμε εδώ, το προέχον είναι πάντοτε το πολιτικό. Πρέπει, όμως, να αναφερθώ και στη νομική επιχειρηματολογία και γιατί είναι βάσιμη, αλλά και γιατί εμπλέκει μια, τουλάχιστον, κοινοβουλευτική παρατυπία εκ μέρους της κυβέρνησης και χρησιμοποιώ επίτηδες ήπιες εκφράσεις.

Τι είναι οι συμβάσεις απλοποιημένης μορφής; Είναι αυτές που δεν προβλέπονται στο άρθρο 36 1. και 36 2. του Συντάγματος, δεν αφορούν, δηλαδή, αυτές που συνάπτει ο Πρόεδρος της Δημοκρατίας, παράγραφος 1 και αφορούν πόλεμο, ειρήνη, συμμετοχή σε διεθνείς οργανισμούς, ούτε αυτές της παραγράφου 2, που αφορούν εμπόριο, φορολογία οικονομική συνεργασία ή -προσέξτε συνάδελφοι, ειδικά όσοι δεν είστε νομικοί- ό,τι επιβαρύνει ατομικά τους Έλληνες. Για τις δύο αυτές κατηγορίες απαιτείται πάντοτε κύρωση.

Συμβάσεις απλοποιημένης μορφής, αντιθέτως, είναι αυτές, που εδράζονται σε προηγούμενη Σύμβαση, όπως αναφέρθηκε εδώ έχουμε ήδη το Μνημόνιο του 2011, δεν περιλαμβάνουν αυτό εκτέλεση στους όρους της Σύμβασης και γι’ αυτό το λόγο δεν έρχονται προς κύρωση στη Βουλή και προς επικύρωση, σύμφωνα με το Διεθνές Δίκαιο. Γι’ αυτό έχουμε Σύμβαση από το 2016, η οποία εκτελείται -ο κύριος Υφυπουργός ήταν στέλεχος της στρατιωτικής ηγεσίας και μπορεί να το βεβαιώσει αυτό- δεν υπάρχει λόγος να έρθει ενόψει της γενικότερης φύσης της.

 Αντίθετα με την πρώτη Σύμβαση, κύριε Πρόεδρε, που υπογράφεται από υπουργούς, αυτή η Σύμβαση υπογράφεται από ένα Γενικό Διευθυντή του Υπουργείου Εθνικής Άμυνας, ακριβώς, γιατί ρυθμίζει δευτερεύοντα ζητήματα. Δεν είναι άμεσα εκτελεστή. Ορίζει ένα πλαίσιο και για να εφαρμοστεί πρέπει να ακολουθήσουν άλλες συμφωνίες G TO G. Αυτά που σας λέω είναι προφανή. Καμία παρόμοια Σύμβαση, και πάλι αναφέρομαι στην εμπειρία του κυρίου Υφυπουργού, δεν ερχόταν προς κύρωση στο Κοινοβούλιο. Η Κυβέρνηση για να αιτιολογήσει και κάπως εκ των υστέρων την κύρωση, προχώρησε σε αυτό που ονόμασα κοινοβουλευτική παρατυπία, επαναλαμβάνω ξανά για να είμαι ήπιος, που παραβιάζει και τις διατάξεις του επιτελικού κράτους. Τι έκανε; Κατέθεσε δύο αιτιολογικές εκθέσεις, τις οποίες θα προσκομίσω στα πρακτικά εκ των οποίων και οι δύο είναι αναρτημένες στην ιστοσελίδα της Βουλής. Η μία η πρωτότυπη φέρει την υπογραφή του Γενικού Γραμματέα. Η άλλη η τροποποιημένη, δεν την φέρνει. Υπενθυμίζω ότι σύμφωνα με το νόμο του επιτελικού κράτους άρθρο 25, παράγραφος 3, εδάφιο δ ΄β΄, οποιαδήποτε προσθήκη γίνει μετά την κατάθεση και δεν φέρει την υπογραφή του Γενικού Γραμματέα, θεωρείται ως μη γενόμενη.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Επιτρέψτε μου, αυτό το οποίο λέτε δεν αναφέρεται στους λόγους που καταθέσατε…

**ΓΕΩΡΓΙΟΣ ΚΑΤΡΟΥΓΚΑΛΟΣ**: Αναφέρεται. Θα καταλάβετε γιατί αναφέρεται.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Δεν το αναφέρετε αυτό το συγκεκριμένο.

**ΓΕΩΡΓΙΟΣ ΚΑΤΡΟΥΓΚΑΛΟΣ**: Προσέξτε. Συναρτάται, γιατί τι προστέθηκε; Ποια παράγραφος προστέθηκε; Κατά αλλοίωση του εγγράφου, εφόσον δεν υπάρχει νόμιμη διαδικασία. Διαβάζω: «από τις διατάξεις Συμφωνίας, προκαλείται οικονομική επιβάρυνση σε βάρος του κρατικού προϋπολογισμού και ως εκ τούτου, σύμφωνα με τα αναφερόμενα στο άρθρο 36 παράγραφος 2 του Συντάγματος, απαιτείται νομοθετική κύρωση». Εκ των υστέρων, δηλαδή, και επειδή αντιλήφθηκε το νομικά άτοπο, προσπάθησε η Κυβέρνηση, μέσω της κοινοβουλευτικής αυτής παρατυπίας με μία παράγραφο, η οποία θεωρείται ως μη γενόμενη βάσει αυτών που σας είπα, να δικαιολογήσει το γιατί το έφερε προς κύρωση. Αυτός ο ισχυρισμός είναι και νόμο αβάσιμος. Γιατί σας είπα το Σύνταγμα δεν προβλέπει ότι κάθε Σύμβαση από την οποία προκύπτει επιβάρυνση σε βάρος του κρατικού προϋπολογισμού θέλει νομοθετική κύρωση.

 Προβλέπει περιοριστικά τις περιπτώσεις εμπόριο, φορολογία, οικονομική συνεργασία ή ότι επιβαρύνει ατομικά τους Έλληνες. Και αν θέλετε να ξέρετε γιατί είναι πραγματικά αστείο, τι επικαλείται το Γενικό Λογιστήριο ως επιβάρυνση του κράτους; Ότι αν έρθει αντιπροσωπεία του Ισραήλ προς εκτέλεση της Συμφωνίας, θα τους φιλοξενήσουμε και το κόστος θα είναι 520 ευρώ. Και αν πάμε εμείς στο Ισραήλ, θα έχουμε κόστος 3000 ευρώ γιατί θα είναι και τα εισιτήρια. Με βάση αυτή την όχι σοβαρή - επιτρέψτε μου - αιτιολογία το Υπουργείο, μέσω της παράτυπης και αντικοινοβουλευτικής και αντίθετης με τον επιτελικό νόμο, το δικό σας, διαδικασίας, θέλει να ενισχύσει την άποψή ότι έρχεται για κύρωση.

Και πάμε τώρα στο ουσιώδες, το πολιτικό. Γιατί τόσο κόπος; Γιατί να έρθει μια Σύμβαση που ποτέ δεν ερχόταν παρόμοια της; Γιατί να γίνει αυτή η παρατυπία; Γιατί να παραβιαστεί; Αλλοίωση δημόσιου εγγράφου είναι. Έχουμε ποινικολόγους στην αίθουσα που ξέρουν την αλλοίωση δημοσίου εγγράφου. Γιατί να μπει σε όλους αυτούς τους κόπους η Κυβέρνηση για κάτι που δεν χρειάζεται; Για μια Σύμβαση που εφαρμόζεται; Η απάντηση είναι απλή. Προφανώς συνδέεται και φαντάζομαι θα υπήρξε κάποια δέσμευση στο πρόσφατο ταξίδι του κυρίου Μητσοτάκη στο Ισραήλ να σταλεί, την ίδια ημέρα που έχει ανακοινωθεί επίσημα από τον Πρωθυπουργό του Ισραήλ ως ημέρα προσάρτησης των κατεχόμενων παλαιστινιακών εδαφών, ένα μήνυμα υποστήριξης ηθικής και πολιτικής του Ελληνικού Κοινοβουλίου.

Αυτό είναι απολύτως απαράδεκτο, εντελώς αντίθετο στη λογική, βάσει της οποίας υπογράψαμε εμείς τη συγκεκριμένη αυτή Σύμβαση, η οποία εντασσόταν σε ένα πλαίσιο ενεργητικής και πολυδιάστατης διπλωματίας, που είχε στο επίκεντρό της την πολιτική σταθεροποίηση της περιοχής της Ανατολικής Μεσογείου και της Μέσης Ανατολής. Προφανώς, όχι απλώς δεν εξυπηρετεί τη σταθερότητα, την υπονομεύει βάναυσα, η πρακτική προσάρτησης των κατεχόμενων εδαφών, που είναι αντίθετη στο διεθνές δίκαιο, αντίθετη στις αποφάσεις του ΟΗΕ και προφανώς δεν είναι και πολυδιάστατη πολιτική.

 Γιατί, άλλο να προωθείς σχέσεις στρατηγικής συνεργασίας με το Ισραήλ, που εμείς το υποστηρίζουμε και γι’ αυτό συνάψαμε τη Σύμβαση, άλλο να αφίστασαι από πάγιες θέσεις της χώρας, όπως θα είναι το μήνυμα που θα σταλεί και μάλιστα όχι απλώς πάγιες θέσεις χώρας πολιτικές. Εάν προχωρούσαμε στην αποστολή του μηνύματος αυτού, ηθικής και πολιτικής υποστήριξης, στην πραγματικότητα υπονομεύουμε την πάγια θέση της χώρας μας να βασίζει τα εθνικά της δίκαια στη διεθνή νομιμότητα.

Και θυμίζω ότι αυτό δεν είναι πράξη που στρέφεται εναντίον του Ισραήλ. Ένας αριθμός από εμάς υπέγραψαν την έκκληση του πρώην Προέδρου της ΚΝΕΣΕΤ, που συνυπογράφεται από τον πρώην Γενικό Εισαγγελέα του Ισραήλ, για να καταδικάσουμε απερίφραστα και να κάνουμε ό,τι μπορούμε ως κοινοβουλευτικοί, για να μην προχωρήσει η παράνομη και αντίθετη στο καθεστώς του διεθνούς δικαίου και στις αποφάσεις, η απόφαση για την προσάρτηση.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ας μείνουμε στα αιτήματα αναβολής.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Όσοι θυμόμαστε την Κύπρο, θέλουμε αντίστοιχα να σέβονται τους κανόνες του διεθνούς δικαίου και τις αποφάσεις της ΟΗΕ.

Για όλους αυτούς τους λόγους, κύριε Πρόεδρε ζητούμε την αναβολή της συζήτησης ως προς το νομικό, μέχρι να γνωμοδοτήσει σχετικά η Επιστημονική Υπηρεσία της Βουλής και ως προς το πολιτικό, μέχρις ότου προσδιορίσει η Κυβέρνηση, ότι δεν έχει σκοπό να στείλει παρόμοιο μήνυμα, ότι εσφαλμένα την κατηγορούμε, ότι εμμένει η ελληνική πολιτεία στην υπεράσπιση των κανόνων του διεθνούς δικαίου και τις πάγιες θέσεις μας για λύση δύο κρατών στα σύνορα του 1967, με πρωτεύουσα του παλαιστινιακού κράτους την Ανατολική Ιερουσαλήμ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**Βέβαια πρέπει να πούμε το εξής. Σε ό,τι αφορά στο πρώτο, επαναλαμβάνω ότι προστέθηκαν οι λόγοι, οι οποίοι δεν περιλαμβάνονται στο έγγραφο, το οποίο μου εγχείρησε η Αξιωματική Αντιπολίτευση, διότι αυτά τα οποία ακούστηκαν για τις αιτιολογικές εκθέσεις, δεν περιλαμβάνονται στο έγγραφο.

Το δεύτερο είναι το εξής, ότι κατ’ αρχήν δεν υπάρχει κάποια προσάρτηση εδαφών, αλλά από το 2011 που υπεγράφη το Μνημόνιο με το Ισραήλ έως σήμερα έχουν γίνει αλλεπάλληλες ενέργειες στην περιοχή εκείνη, που υπό την έννοια αυτή θα έπρεπε πάντοτε υπό την αίρεση όλων αυτών να προχωρούμε, εάν θα κυρώσουμε ή όχι κάποιες συμφωνίες. Εάν είχαμε κάποια προσάρτηση σήμερα ναι, αλλά εδώ ζητείται, αν κατάλαβα καλά, επειδή το Ισραήλ είπε ότι θα προσαρτήσει, εμείς να περιμένουμε να δούμε τι θα κάνει το Ισραήλ και μετά να υπογράψουμε τη Σύμβαση.

Το λέω αυτό, σχολιάζοντας τα όσα ακούστηκαν, αλλά περιμένω να ακούσουμε τους εκπροσώπους των υπόλοιπων κομμάτων.

Το λόγο έχει ο κ. Γκίκας, επί του αιτήματος αναβολής της συζήτησης, που έθεσε η Αξιωματική Αντιπολίτευση.

**ΣΤΕΦΑΝΟΣ ΓΚΙΚΑΣ (Εισηγητής της Πλειοψηφίας):** Κατ’ αρχάς εγώ θα πω στον σεβαστό συνάδελφο τον κ. Κατρούγκαλο, ο οποίος βεβαίως, κατέχει τη νομική επιστήμη πολύ καλύτερα από εμένα, που ήμουν Αξιωματικός των Ενόπλων Δυνάμεων, ότι αυτή τη στιγμή, συζητάμε για μία Συμφωνία, η οποία ουσιαστικά αποτελεί έναν οδηγό, ένα πλαίσιο πάνω στο οποίο θα ακολουθήσουν όλες οι άλλες συμφωνίες με τη χώρα του Ισραήλ.

Δεν μπορώ να κατανοήσω, πώς εμπλέκεται το παλαιστινιακό με την συζήτηση αυτής της συμφωνίας. Αυτή η συμφωνία, είναι μια συμφωνία που εσείς φέρατε και πολύ σωστά τη φέρατε. Μια συμφωνία, η οποία είναι ευρεία, καλύπτει σχεδόν το σύνολο των απαιτήσεων για συμφωνίες στο επίπεδο του Υπουργείου Εθνικής Άμυνας και στο επίπεδο G του G, Government to Government και είναι μία σαφώς επωφελής συμφωνία για τη χώρα. Δεν πρέπει να τα συγχέουμε με το ζήτημα του παλαιστινιακού. Οι θέσεις της χώρας είναι ξεκάθαρες, είναι σαφείς και τις έχει επαναλάβει άπειρες φορές ο Πρωθυπουργός και ως προς την παλαιστινιακή κοινότητα και κράτος και ως προς το Ισραήλ.

 Αναγράφονται στο site του Υπουργείου Εξωτερικών, που ήσασταν πριν από ένα χρόνο Υπουργός και που είχατε επικαιροποιήσει τις θέσεις και σωστά τις κάνατε, άρα, θεωρώ ότι είναι τελείως διαφορετικό το ζήτημα του παλαιστινιακού, με την Κύρωση αυτής της συμφωνίας. Τώρα αν κάποιος πει επειδή σήμερα είναι ο Νετανιάχου, νομίζω ότι είναι πάρα πολύ τραβηγμένο. Εγώ, λοιπόν, θεωρώ κύριε Πρόεδρε, ότι δεν θα πρέπει να αναβληθεί η συζήτηση. Πρέπει να ολοκληρωθεί, να κυρωθεί η συμφωνία, εφόσον είναι και επιθυμία του κράτους του Ισραήλ και να προχωρήσουμε περαιτέρω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Υπάρχουν δύο θέματα. Το ένα θέμα είναι νομικό και κοινοβουλευτικής τάξης και το δεύτερο είναι πολιτικό, που αφορά όμως την εξωτερική πολιτική της πατρίδας. Απαιτούνται δύο εισηγήσεις, όχι μια. Τα θέματα δεν είναι συναφή ως προς το νομικό ζήτημα και το ζήτημα κοινοβουλευτικής τάξης. Αιφνιδιασμένος ακούω αυτό το οποίο ανέπτυξε ο κ. Κατρούγκαλος. Στα χρόνια που είμαι εδώ, δεν έχω δει ποτέ σχέδιο νόμου να συνοδεύεται από δύο εισηγητικές εκθέσεις. Είναι η πρώτη φορά, λέω, που σχέδιο νόμου, συνοδεύεται από δύο εισηγητικές εκθέσεις. Η μία μάλιστα προσθέτει πάνω στην προηγούμενη και όπως το παρουσίασε ο συνάδελφος, με λαθροχειρία. Έκανε αναγωγή στον Ποινικό Κώδικα. Δεν ξέρω αν είναι ορθή, αλλά θα μπορούσε και να είναι. Εκείνο που με απασχολεί και πρέπει να σας απασχολεί, είναι να δοθεί οπωσδήποτε μια εξήγηση σε αυτό. Αν δεν δοθεί εξήγηση σε αυτό, η Επιτροπή πρέπει να αναβάλει. Δεν χρειαζόμαστε την Επιστημονική Υπηρεσία της Βουλής για τόσο απλό θέμα, μπορούμε και μόνοι μας. Κύριε Πρόεδρε, αν υπάρχει τέτοιο πρόβλημα, κάτι θέλησαν να λύσουν και το έλυσαν με αυτόν τον τρόπο, ο τρόπος είναι λανθασμένος και πρέπει να αναβάλουμε. Αναμένουμε εξήγηση.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Πάντως επαναλαμβάνω ότι αυτό το αίτημα, δεν ετέθη εγγράφως. Το ανάπτυξε ο κ. Κατρούγκαλος τώρα. Το έγγραφο το οποίο έλαβα από την πλευρά της Αξιωματικής Αντιπολίτευσης, δεν περιλαμβάνει αυτούς τους λόγους. Το επαναλαμβάνω αυτό γιατί είναι θέμα ουσίας.

 **ΑΝΔΡΕΑΣ ΛΟΒΕΡΔΟΣ:** Επαναλαμβάνω εγώ προφορικώς. Το άκουσα, αλλά δεν έχω ανάγκη. Πείτε ότι ένας συνάδελφος με πληροφόρησε εκτός αιθούσης, δεν είχα προλάβει να υποβάλω αίτημα και το υποβάλω εδώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το θέμα ετέθη ούτως ή άλλως. Λέω, όμως και διευκρινίζω, ότι το αίτημα προς την Επιτροπή ήταν αναβολή για τους λόγους που ανέγνωσα, όχι για τους λόγους που προστέθηκαν στην πορεία. Αυτοί αναπτύχθηκαν προφορικώς. Απλώς το σημειώνω αυτό, για να ξέρετε τι ακριβώς έχω λάβει.

**ΑΝΔΡΕΑΣ ΛΟΒΕΡΔΟΣ:** Το λέτε, όμως, δεύτερη φορά, ενώ και με την πρώτη το ακούσαμε. Το πολιτικό θέμα τώρα. Το πολιτικό θέμα, δεν μας βρίσκει σύμφωνους έτσι όπως τίθεται. Ορθά αναφέρει, ο συνάδελφος της Αξιωματικής Αντιπολίτευσης, πως υπάρχει ζήτημα εξωτερικής πολιτικής της χώρας που υπηρετήθηκε πάρα πολλά χρόνια και υπηρετείται, σε ότι αφορά τη λύση των δύο κρατών. Ωστόσο, με κινήσεις κοινοβουλευτικού εντυπωσιασμού, καλό δεν κάνουμε στην εξωτερική πολιτική κακό κάνουμε. Ήμουν εδώ, εκπρόσωπος του κόμματός μου, για θέματα εξωτερικής πολιτικής, όταν η τότε πλειοψηφία, με πρωτοβουλία νομίζω του τότε Υπουργού των Εξωτερικών, έφερε το ζήτημα της αναγνώρισης του παλαιστινιακού κράτους. Το ψηφίσαμε όλοι και ο Υπουργός φυσικά δεν προχώρησε. Το κατάλαβα που δεν προχώρησε. Καταλάβαινα γιατί δεν προχωρά. Δεν κατάλαβα γιατί έφεραν το θέμα.

 Πιο πολύ κακό κανείς να υπογραμμίζει γεγονότα που δεν σχετίζονται ευθέως με το θέμα σου και μετά να υπαναχωρήσεις και να συνεχίζει σαν να μην έγινε τίποτα και αντιθέτως, όταν ας πούμε κρατάς μια πολιτική που ισορροπεί - από πότε είπατε; - το 2011, πότε έγινε από τον τη δικιά μας κυβέρνηση η στροφή, το 2010, και από τότε σταθερά η Ελληνική Δημοκρατία αναπτύσσει ποικίλες σχέσεις στην περιοχή και έχει την ευνοϊκή υπέρ της κατάσταση, να είναι και με το άνοιγμα του Ισραήλ - που τήρησαν όλες οι κυβερνήσεις και ο ίδιος ο κύριος Κατρούγκαλος, με υποδειγματικό τρόπο αυτά τα χρόνια - και από την άλλη να μην προκαλεί αποξένωση από τον αραβικό κόσμο, όντας ούσα η χώρα εναρμονισμένη με την πλειοψηφία των αραβικών κρατών ίσως πλην Κατάρ, λόγω της σύγκρουσης που υπάρχει στον κόλπο.

Όταν το έχεις καταφέρει αυτό, για λόγους εντυπωσιασμού δεν το χαλάς, γι’ αυτό ναι μεν το πρόβλημα της αναβολής, εκεί που εδράζεται, σε κοινοβουλευτικούς λόγους και νομικούς λόγους είναι ορθό, από την άλλη, θεωρώ υπερβολή - που δεν κάνει καλό - η δεύτερη ιδιαίτερη πτυχή της πρότασης του συναδέλφου.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον κύριο Λοβέρδο. Τον λόγο από την πλευρά του κομμουνιστικού κόμματος, έχει ο κύριος Παφίλης.

**ΑΘΑΝΑΣΙΟΣ ΠΑΦΙΛΗΣ:** Ξέρετε, ανεξάρτητα από τα νομικά κενά που υπάρχουν, γιατί δεν προλάβαμε ούτε να τα δούμε ούτε τίποτα, και το δεύτερο προσχηματικό και το ότι σήμερα το Ισραήλ προχωρά σε προσαρτήσεις, λες και τόσα χρόνια δεν το έχει κάνει.

Το θέμα για εμάς, δεν είναι αν θα αναβληθεί ή όχι και ας σταματήσει ο συνδικαλισμός. Αν υπάρχουν λόγοι, που μπορεί νομικά να μην είναι σωστοί, ναι να αναβληθεί. Αυτό να το κάνει και η κυβέρνηση. Αν υπάρχουν λόγοι. Δεν το ξέρουμε το θέμα.

Αλλά αυτό, δεν μπορεί να κρύψει το γεγονός ότι η υποκρισία έχει και όρια. Έχει τόσα όρια, που έχουν ξεπεραστεί φτάνουν μέχρι τους γαλαξίες. Ποιος την προετοίμασε αυτή τη συμφωνία; Ο ΣΥΡΙΖΑ δεν την προετοίμασε μαζί με όλους τους υπόλοιπους.

Δεύτερον. Όλα τα κόμματα, όλα τα κόμματα ψήφισαν στη Βουλή την αναγνώριση του Παλαιστινιακού Κράτους. Η κυβέρνηση γιατί δεν προχώρησε; Και η δική σας δεν προχωράει τώρα, έχουμε κάνει και ερώτηση και τα πάντα και ο ΣΥΡΙΖΑ όλα αυτά τα χρόνια.

Τι συνέβη όλα αυτά τα χρόνια; Για να είμαστε ειλικρινείς εδώ μέσα. Πώς αναβαθμίστηκαν ή όχι οι σχέσεις Ελλάδας - Ισραήλ με αποφάσεις όλων των κυβερνήσεων και του ΣΥΡΙΖΑ πρωτοστατούντος. Τι κοροϊδία είναι αυτή απέναντι στον κόσμο, δηλαδή τι κοιτάμε; Δεν κοιτάμε τη συμφωνία, που είναι μια συμφωνία με ένα κράτος δολοφόνο και, κύριε Κατρούγκαλε, σήμερα κάνει προσαρτήσεις το Ισραήλ.

Σήμερα ανακοινώθηκε από τις Ηνωμένες Πολιτείες της Αμερικής – λέω και για τον ΣΥΡΙΖΑ και για τους υπόλοιπους - για πρωτεύουσα Ιερουσαλήμ του Ισραήλ; Καταγγείλαμε αυτήν την απόφαση ποτέ; Όχι. Όλα αυτά τα χρόνια το αντίθετο έγινε. Αναβαθμίσατε, όλοι σας και συμφωνείτε όλοι σας - αλλά μία και σήκωσε ο ΣΥΡΙΖΑ τώρα την υπόθεση της αναβολής - αναβαθμίσατε ή όχι τις σχέσεις Ελλάδας-Ισραήλ; Έγιναν στρατιωτικά γυμνάσια στην περιοχή των Γρεβενών με Ισραήλ Ηνωμένες Πολιτείες και Ελλάδας με προσομοίωση το Ιράν; Ναι ή όχι, για να μην συνεχίσω για τα υπόλοιπα, μοσάντ και δεν συμμαζεύεται.

Επομένως, ας σταματήσει και με τον χωροφύλακα και στον κλέφτη ψωμί λένε στο χωριό μου και στο χωροφύλακα χαμπέρι. Αυτή δεν είναι πολιτική ίσων αποστάσεων όλα αυτά τα χρόνια. Να μην κοροϊδευόμαστε.

Μη μιλάτε για Διεθνές Δίκαιο. Όλα αυτά τα χρόνια το Ισραήλ παραβιάζει το διεθνές δίκαιο ναι ή όχι; Κι όμως, τότε το ξεχάσατε και αναβαθμίζετε για λόγους πολιτικούς - εμείς διαφωνούμε - αναβαθμίζεται όλες αυτές τις σχέσεις και θα τα πει και ο εισηγητής μας τα περισσότερα. Και το χειρότερο απ’ όλα, ότι έχετε την αυταπάτη ότι θα βοηθήσει στα ελληνοτουρκικά. Λοιπόν, γι’ αυτό εμάς το θέμα δεν είναι αυτό της αναβολής ή όχι, ούτε θα παίζουμε επικοινωνιακά παιχνίδια. Γιατί; Για να κρύψουν τη στρατηγική συμφωνία που έχουν και με την κυβέρνηση και με το Ισραήλ και γενικότερα με άλλα ζητήματα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Παφίλη. Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ευχαριστώ κύριε Πρόεδρε έχω την εντύπωση ότι ή δεν καταλαβαίνουμε τι γίνεται ή κοροϊδεύουμε τον κόσμο. Θα θυμίσω στο ΣΥΡΙΖΑ και στον κ. Κατρούγκαλο ότι τη συμφωνία αυτή την προετοίμασε το 2016 -και καλά έκανε, είναι το μόνο ίσως σωστό που έκανε η κυβέρνησή σας, κύριε Κατρούγκαλε- με το Ισραήλ και δεν είναι μία συμφωνία πολύπλοκη, είναι μία απλή συμφωνία, μεταξύ των δύο Υπουργείων Εθνικής Άμυνας, για την προμήθεια εξοπλισμού και υπηρεσιών αμύνης. Δηλαδή, έχουμε τα θέματα τα οποία ήδη τρέχουν και μάλιστα πολύ σωστά ειπώθηκε και από τον κύριο Παφίλη, από το 2010-11. Τα δύο Υπουργεία συνεργάζονται το Άμυνα το Ελληνικό με του Ισραήλ. Επίσης, ηλεκτρονικό πόλεμο, οπλικά συστήματα, μη επανδρωμένα, πληροφορίες, ασφάλεια. Αυτά γίνονται.

Τώρα, επειδή μίλησε ο κύριος Κατρούγκαλος και για ένα νομικό θέμα, το οποίο πιστεύω ότι επειδή δεν συνηθίζονται δύο εκθέσεις, κύριε Υπουργέ και δεν ξέρω πως έφυγε από το Υπουργείο, πώς έφυγαν δύο εκθέσεις για ένα σχέδιο νόμου, είναι λίγο περίεργο και μάλιστα η δεύτερη δεν έχει υπογραφεί και από τον Γενικό Γραμματέα. Αυτό θα το συζητήσουμε. Είναι θέμα νομικό.

Ως προς το θέμα το δεύτερο που έθεσε και βλέπουμε και στο αίτημα αναβολής συζήτησης του νομοσχεδίου, το ότι είναι ημέρα προσάρτησης παλαιστινιακών εδαφών, δεν είναι πρωτότυπο ούτε ακούγεται για πρώτη φορά. χρόνια γίνεται αυτό. Αυτό, όμως, δεν επιτρέπει και δεν νομίζω ότι πρέπει να επιτρέπει σε μας να σταματήσουμε ή να αναβάλλουμε μία συμφωνία με ένα κράτος, η οποία ήδη παράγει αποτελέσματα. Η συμφωνία αυτή ήδη παράγει αποτελέσματα. Για το πρώτο, για το νομικό κομμάτι, λοιπόν, η Ελληνική Λύση, συντάσσεται με την άποψη να το συζητήσουμε. Για το δεύτερο κομμάτι θα ήθελα να αναφερθώ στον κύριο Παφίλη, ο οποίος μίλησε για «δολοφόνο των λαών» το Ισραήλ, εγώ δεν ξέρω αν είναι «δολοφόνος των λαών» μια χώρα, αλλά νομίζω είναι κάπως βαριά η κουβέντα για ένα, κύριε Παφίλη, το οποίο έχει μία θέση στην περιοχή του, ανάλογη με την ελληνική θέση, έχει γύρω-γύρω εχθρούς, προσπαθεί να διατηρήσει και αυτό την αυτονομία του, βεβαίως είναι εξοπλισμένο αρκετά, βεβαίως και προσπαθεί να έχει ενεργή την αμυντική του βιομηχανία και καλά κάνει και ίσως, όπως το είπα από την αρχή, ήταν η καλύτερη ενέργεια που έκανε το 2016 η κυβέρνηση του Τσίπρα με τον Καμμένο, που επικύρωσε αυτή τη συμφωνία και την προετοίμασε, ως προς τα θέματα της προμήθειας, των εξοπλισμών και των υπηρεσιών αμύνης.

Επομένως, για την Ελληνική Λύση το αίτημα του ΣΥΡΙΖΑ ως προς την ημέρα προσάρτησης, να αναβληθεί, δηλαδή, γιατί είναι ημέρα προσάρτησης παλαιστινιακών εδαφών, αυτό γίνεται πολλά χρόνια τώρα και το ακούμε, νομίζω ότι δεν έχει θέση. Για το άλλο το νομικό κομμάτι, το συζητάμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Μυλωνάκη και κλείνουμε τον κύκλο των εκπροσώπων των κομμάτων με την κυρία Σοφία Σακοράφα από το ΜέΡΑ25.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε. Να υπενθυμίσω και εγώ ότι η συμφωνία που συζητάμε δεν είναι σημερινή, δεν τη φέρατε εσείς. Είναι μια συμφωνία που είχε υπογράψει ο ΣΥΡΙΖΑ, η προηγούμενη κυβέρνηση δηλαδή από το 2016.

Θέλω να επισημάνω ότι από την υπογραφή αυτής της συμφωνίας και μέχρι τις περσινές εκλογές, η προηγούμενη κυβέρνηση ψήφισε 48 διεθνείς συμβάσεις, άρα δεν καταλαβαίνω γιατί δεν μπορούμε σήμερα να συζητήσουμε γι’ αυτή τη σύμβαση εδώ και η Νέα Δημοκρατία ήδη έχει φέρει 20 ακόμα διεθνείς συμβάσεις. Θέλω να πω ότι η προηγούμενη κυβέρνηση και οι σχέσεις της με το Ισραήλ τοποθετούνται σε υψηλό επίπεδο, ήταν σε υψηλή ιεράρχηση και προτεραιότητα που μία πολιτική συνεχίζει και η σημερινή κυβέρνηση και θα σας πω κάτι που είχε πει ο Πρόεδρος Μιτεράν όταν έλεγε ότι «η πολιτική είναι η διαχείριση των συμβόλων», όντως είναι η διαχείριση των συμβόλων, γιατί σήμερα όπως είπε ο κύριος Κατρούγκαλος είναι μία συγκεκριμένη μέρα, συμπτωματικά ίσως, 1η Ιουλίου έχει θέσει η κυβέρνηση του Νετανιάχου του Μπίμπι, για όσους δεν τον γνωρίζουν γιατί είναι πάρα πολλοί Έλληνες που δεν το γνωρίζουν, σαν εναρκτήριο ορόσημο για την επέκταση της κυριαρχίας του Ισραήλ στους οικισμούς της κατεχόμενης Δυτικής Όχθης.

 Δεν καταλαβαίνω τι θα πει δεν είναι πρωτότυπο και δεν είναι φυσιολογικό. Είναι φυσιολογικό, κύριε Πρόεδρε, να υπάρχει κατοχή κράτους; Γιατί εμείς έχουμε ζήσει την κατοχή και έχουμε τη δική μας, την Κύπρο, κατεχόμενο κράτος από την Τουρκία. Και εκτός αυτού, το Ισραήλ δεν είναι ένα οποιοδήποτε κράτος. Δεν είναι ένα κράτος το οποίο αμύνεται απλώς. Είναι ένα κράτος το οποίο δημιουργεί προβλήματα στην ευρύτερη περιοχή, πράγμα για το οποίο θα σας μιλήσω στην ομιλία μου αργότερα, αν μου δώσετε το χρόνο. Είναι πάρα πολύ σημαντικό λοιπόν, να μιλήσουμε σήμερα γι’ αυτό το θέμα. Αλλά νομίζω, ότι έχει και ο παραλογισμός τα όρια και πρέπει εδώ, να βάλουμε ένα τέλος, κάποια στιγμή . Δεν είμαστε εμείς που υπογράψαμε κάποιες Συμβάσεις. Δεν είμαστε εμείς που κάναμε Συμφωνίες με το Ισραήλ. Είναι κάποιοι άλλοι που κάνανε συμφωνία με το Ισραήλ. Είναι βουλευτές. Βρίσκονται εδώ αυτή τη στιγμή. Είναι αρχηγός κόμματος, έχει κάνει συζητήσεις, έχει κάνει Συμφωνίες. Δεν έμαθε ποτέ ότι ελληνικός λαός τι Συμφωνίες είναι αυτές και νομίζω, ότι ήρθε η ώρα, επιτέλους, να μάθουμε ποιες είναι αυτές οι Συμφωνίες και τι είδους Συμφωνίες έχει κάνει. Εμείς είμαστε αρνητικοί.

 Ευχαριστώ.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε την κυρία Σακοράφα.

 Κυρίες και κύριοι συνάδελφοι πριν δώσω το λόγο στον Υπουργό Εθνικής Άμυνας ζήτησαν το λόγο και κάποιοι ακόμη συνάδελφοι επί του θέματος το οποίο συζητούμε, όχι επί της ουσίας του νομοσχεδίου.

 **ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, παράκληση. Να μοιραστεί η πρώτη σελίδα των δύο αιτιολογικών, για να μπορούν να κρίνουν οι συνάδελφοι. Κατέθεσα στα πρακτικά, όπως είδατε. Άρα δεν χρειάζεται το σύνολο. Οι δύο σελίδες, η μία σελίδα της πρώτης αιτιολογικής και η πρώτη σελίδα της άλλης.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Θα σας παρακαλέσω να μοιράσετε στους συναδέλφους και αυτές οι σελίδες. Ήδη μοιράστηκε το αίτημα το οποίο καταθέσατε.

 Το λόγο έχει ο κ. Στυλιανίδης.

 **ΕΥΡΙΠΙΔΗΣ ΣΤΥΛΙΑΝΙΔΗΣ:** Ευχαριστώ κύριε Πρόεδρε.

 Κύριε Πρόεδρε, η άσκηση εξωτερικής πολιτικής για εσωτερική κατανάλωση, αποτελεί έγκλημα σε βάρος συμφερόντων της Ελλάδος και απορώ, πως, τόσο έμπειροι συνάδελφοι από το ΣΥΡΙΖΑ, μπαίνουν σε ένα τέτοιο λάθος σήμερα. Η ελληνική θέση είναι ξεκάθαρη και για το παλαιστινιακό και για τις σχέσεις με το Ισραήλ. Έχει αποτυπωθεί, έχει διακριθεί στα διεθνή φόρα. Η Συμφωνία, που σήμερα καλούμαστε να κυρώσουμε, έχει να κάνει με τα εθνικά συμφέροντα της χώρας. Το να γινόμαστε από μόνοι μας, μέρος του προβλήματος που υπάρχει εκεί κάτω, είναι σαν να αποδεχόμαστε, ότι δεν μπορούμε να είμαστε μέρος της λύσης, και εμείς, κύριε Πρόεδρε, θέλουμε να είμαστε μέρος της λύσης.

 Θεωρώ, ότι αν ήθελε ο ΣΥΡΙΖΑ, να γίνει μια τέτοια συζήτηση, γι’ αυτά που συμβαίνουν στη Μέση Ανατολή, μπορούσε να προκαλέσει μια ειδική συζήτηση και να μην τη συνδέσει με την προώθηση των εθνικών συμφερόντων, όπως αυτά αποτυπώνονται μέσα από τη Συμφωνία που και η ίδια η κυβέρνηση τους είχε συνυπογράψει. Πιστεύω ότι πρέπει να διαχωριστούν τα δύο ζητήματα. Πρέπει να προχωρήσουμε κανονικά στην Κύρωση της Συμφωνίας, για να στείλουμε το σωστό μήνυμα στην άλλη πλευρά και, αν νομίζετε ότι θέλετε να κάνουμε μία τέτοια κουβέντα στο μέλλον, για το τι συμβαίνει εκεί, να την κάνουμε, να τη συνδέσουμε αν θέλετε και με τα δικά μας, ευχαρίστως, αλλά να μην βλάψουμε τη χώρα, κατ’ αυτόν τον τρόπο, συνδέοντας την Κύρωση με ό τι συμβαίνει, αυτή τη στιγμή εκεί και να στείλουμε το σωστό μήνυμα. Γιατί, από μία Συμφωνία προσδοκά σε εθνικά οφέλη. Και όπως κάποτε έλεγε και ο Ελευθέριος Βενιζέλος, στην εξωτερική πολιτική, δεν υπάρχουν εχθροί και φίλοι. Υπάρχουν συμφέροντα που είτε συγκρούονται, είτε συνασπίζονται. Επιτέλους, μία φορά να δουλέψουμε για τα ελληνικά συμφέροντα .

Ευχαριστώ.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ο κ. Συρίγος έχει το λόγο.

 **ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** Ευχαριστώ κύριε Πρόεδρε.

Θα αναφερθώ, εν τάχει, στο νομικό τμήμα, το οποίο αφορά στις απλοποιημένες Συμφωνίες απλοποιημένη μορφής. Αυτές έχουν, συνήθως, δύο αντικείμενα ρυθμίσεως. Το ένα είναι τεχνικά και διοικητικά θέματα, δευτερεύουσας σημασίας. Πρωτόκολλα ετήσιας εμπορικής συνεργασίας, ανανεώσεις για τελωνειακές ρυθμίσεις, οδικές, ταχυδρομικές και τα λοιπά.

Η δεύτερη κατηγορία Συμφωνιών, που συντάσσονται σε απλοποιημένη μορφή, είναι αυτές που αφορούν σε λεπτομέρειες εφαρμογής, κανονικά επικυρωμένων Διεθνών Συνθηκών, όταν τα επιμέρους μέρη αναθέτουν την περαιτέρω εκτέλεση των Διεθνών Συνθηκών σε Επιτροπές, στα αρμόδια Υπουργεία και ούτω καθεξής.

Υπό αυτή την έννοια, η παρούσα Συμφωνία, μπορεί να θεωρηθεί, ότι θέτει τη βάση για να μπορούμε να έχουμε, πάνω σε αυτή, άλλες απλοποιημένες Συμφωνίες. Αυτό ως προς το νομικό τμήμα. Το δε σημείο το οποίο αναφέρεται από τον κύριο Κατρούγκαλο, ως προς το κόστος το οποίο θα έχει, σύμφωνα με την Έκθεση του Γενικού Λογιστηρίου του Κράτους, στα 520 ευρώ, να διευκρινίσω ότι, πολλές φορές, έχουμε Συμφωνίες οι οποίες, θεωρητικώς, δεν έχουν κανένα κόστος, αλλά κυρώνονται από την Ελληνική Βουλή. Αυτό είναι το νομικό τμήμα.

Έρχομαι στο πολιτικό τμήμα, το οποίο είναι πολύ πιο σοβαρό. Το 2010 η Κυβέρνηση του Γιώργου Παπανδρέου, ξεκίνησε μία πορεία συνεργασίας με το Ισραήλ και με την Αίγυπτο. Αυτό ήταν τομή στα μέχρι τότε δεδομένα της Ελληνικής Εξωτερικής Πολιτικής, η οποία συνεχίστηκε από διαφορετικές κυβερνήσεις όλου του πολιτικού φάσματος της χώρας.

Όλο το πολιτικό φάσμα της χώρας, δηλαδή η Κυβέρνηση Γιώργου Παπανδρέου, συνέχεια η Κυβέρνηση Σαμαρά, η Κυβέρνηση Τσίπρα, η παρούσα Κυβέρνηση, συνεχίζουν αυτήν την πορεία.

Υπό αυτήν την έννοια, έχουμε κάτι το οποίο, μπορεί να θεωρηθεί ως εθνική στρατηγική σε αυτό το θέμα. Δεν υπήρξε τυπική συμφωνία ότι όλα τα κόμματα θα ακολουθήσουν αυτήν τη γραμμή, έγινε στην πράξη αυτή η εθνική στρατηγική.

Παράκληση θερμή προς το Κόμμα της Αξιωματικής Αντιπολιτεύσεως, μην μπλέκουμε το Παλαιστινιακό με το παρόν θέμα. Οι θέσεις μας είναι διαυγείς, συντάσσονται απολύτως με τις σχετικές θέσεις της Ευρωπαϊκής Ένωσης επί του θέματος.

Μην μπλέκουμε το θέμα του συγκεκριμένου νομοσχεδίου με το ευρύτερο θέμα των σχέσεων Παλαιστίνης- Ισραήλ. Κάνει κακό στην Ελληνική Εξωτερική Πολιτική.

Παράκληση, να αποσύρετε το αίτημά σας για αναβολή, διότι δεν είναι σωστό να μπλέξουμε αυτό το νομοσχέδιο με το συγκεκριμένο θέμα εθνικής πολιτικής.

Είναι πολύ θετικό ότι ως τώρα προχωρούσαμε όλοι μαζί. Πρέπει να συνεχίσουμε να προχωράμε όλοι μαζί σε αυτά τα θέματα.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ.

Τον λόγο έχει, ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Επί του νομικού θέματος, νομίζω ότι ο συνάδελφος, Γιώργος Κατρούγκαλος, ανέπτυξε με πολύ μεγάλη επάρκεια τα επιχειρήματα, όμως παραμένει ένα πολύ σοβαρό ζήτημα κατά πόσο, πραγματικά, εντάσσεται αυτή η συμφωνία στις υποχρεωτικά κυρούμενες από το Ελληνικό Κοινοβούλιο.

 Και επειδή δεν νομίζω ότι μπορεί να υπάρχει αντίλογος επ΄ αυτού, παρακαλώ να υπάρχει μια τεκμηριωμένη απάντηση. Εμείς προτείνουμε από την Επιστημονική Υπηρεσία της Βουλής, διότι διαφορετικά, εάν δεν υπάρχει υποχρέωση της Κυβέρνησης να το φέρει προς Κύρωση στο Ελληνικό Κοινοβούλιο, η πρωτοβουλία η κυβερνητική, υποδηλώνει όλα τα άλλα και δεν μπορεί να αποφύγει η Κυβέρνηση ακριβώς αυτήν την σκέψη, η οποία καθίσταται βάσιμη, εάν την φέρνει προς Κύρωση, ενώ δεν χρειάζεται.

Άρα, είναι ένα πολύ σημαντικό ζήτημα. Η νομική επάρκεια του Γιώργου Κατρούγκαλου λέω και πάλι το τεκμηρίωσε απόλυτα, αλλά προσέθεσε και δεν νομίζω καθόλου ότι ισχύει, κύριε Πρόεδρε, αυτό το οποίο είπατε ότι είναι ένα πρόσθετο επιχείρημα που δεν περιλαμβάνεται στο κατατεθέν κείμενο που συνυπογράψαμε όλοι οι βουλευτές του ΣΥΡΙΣΑ, το γεγονός ότι υπάρχουν δύο αιτιολογικές εκθέσεις και μάλιστα, χωρίς την επάρκεια την νομική. Είναι ακριβώς, επίσης, ένα πρόσθετο ζήτημα συναφές απολύτως με το θέμα που θέτουμε με το κείμενό μας και συμβατό απόλυτα με την συσχέτιση.

 Τελειώνω, με το άκρως και το κεντρικό ζήτημα που είναι το πολιτικό. Ακριβώς, κύριε Στυλιανίδη, αγαπητέ συνάδελφε, που έχετε εγκυρότητα πολιτικής σκέψης δεδομένη και επιβεβαιωμένη πάρα πολλές φορές, ακριβώς αυτή η κυβερνητική πρωτοβουλία ανήμερα 1ης Ιουλίου, της ημερομηνίας εξαγγελίας, που γέννησε σε όλο τον κόσμο κύμα διαμαρτυρίας σε κυβερνήσεις, σε διεθνείς οργανισμούς, στον Οργανισμό Ηνωμένων Εθνών. Και υπάρχει αγωνία ακριβώς για αυτήν την ημερομηνία, ανεξάρτητα αν θα προωθηθεί ή όχι ή γκάφα είναι ή αν είναι και επιλογή ή αν είναι και ατέλεια, ακριβώς καθιστά με την ατυχή αυτή πρωτοβουλία της Κυβέρνησης τη χώρα μας μέρος του προβλήματος και όχι της λύσης.

  Εκεί είναι όλη η ουσία της δικής μας παρέμβασης, διότι δεν υπάρχει, σε όλη αυτή τη διαδρομή που περιγράψαμε και όλοι από το 2010 από τον Γεώργιο Παπανδρέου, από το ένα, από το άλλο, επίσκεψη Έλληνα Υπουργού, Έλληνα Πρωθυπουργού στο Ισραήλ, χωρίς να συνοδεύεται, εκτός από την τελευταία του κυρίου Μητσοτάκη και με αντίστοιχη συνάντηση με την ηγεσία της παλαιστινιακής αρχής. Μόνο τώρα δεν συνέβη αυτό και αυτή είναι μια παράδοση της ελληνικής διπλωματίας, όχι τυχαία. Καθόλου τυχαία, η οποία ενώνει, ακριβώς, διαδοχικά όλες τις κυβερνήσεις.

Πώς είναι δυνατόν, τη μέρα που έχει εξαγγελθεί η έναρξη του σχεδίου ενσωμάτωσης κατεχομένων εδαφών, η Ελληνική Κυβέρνηση αυτό να το θεωρεί έλασσον και ασήμαντο και διακριτό από την συσχέτιση της ισορροπημένης σχέσης και με το Ισραήλ και με τον αραβικό κόσμο και με τον παλαιστινιακό λαό. Είπα και σε προηγούμενη ευκαιρία, προ ημερών, ότι ακόμα και ως προς το προσφυγικό θα έπρεπε να μας ενδιαφέρει. Αυτές οι εξελίξεις αν συμβούν, όπως έχουν εξαγγελθεί, θα γεννήσουν από την Παλαιστίνη προσφυγικά κύματα. Αγνοούμε αυτή την παράμετρο, που δεν είναι η πρώτη. Η Κύπρος είναι η πρώτη, η Παλαιστίνη είναι η πρώτη, η ισορροπία στην περιοχή είναι η πρώτη, η ειρήνη είναι η πρώτη, αλλά και αυτή δεν είναι ασήμαντη. Πώς είναι δυνατόν; Αν είναι γκάφα βρείτε ένα πρόσχημα, ένα σωστό επιχείρημά, σας τα έδωσε ο κύριος Κατρούγκαλος, να αναβληθεί η συζήτηση.

Έχουμε όλη την καλή διάθεση, χωρίς αξιοποίηση μικρόψυχη, να προχωρήσουμε με σοβαρούς όρους σε αυτή την κατεύθυνση. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε. Να παρακαλέσω λίγο, για να μην αρχίζουμε και μπαίνουμε επί της ουσίας της Εξωτερικής Πολιτικής, ετέθη ένα ζήτημα αναβολής. Βεβαίως, με αφορμή το δεύτερο λόγο που ζήτησε η αξιωματική αντιπολίτευση την αναβολή, ακούγονται όλα αυτά, αλλά μην αρχίσουμε και γενικεύουμε την συζήτηση πάνω στα ζητήματα της Εξωτερικής Πολιτικής. Παράκληση, για να κλείνουμε το θέμα. Ζητώ και ποιούμαι έκκληση, προς όλους συναδέλφους, εάν δεν έχουν να προτείνουν κάτι περισσότερο, να παραιτηθούν από το λόγο που ζήτησαν, όμως αν έχουν δεν μπορώ να τους στερήσω το δικαίωμα, για όνομα του Θεού.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, η παράκληση ισχύει. Να μοιραστεί το κείμενο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Κατρούγκαλε, οι υπηρεσίες της Βουλής βγάζουν φωτοτυπία, για να το μοιράσουν. Παρακαλώ, κύριε συνάδελφε, ο κύριος Μπογδάνος έχει το λόγο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κύριε Πρόεδρε, ευχαριστώ. Θεωρώ ότι πρέπει να ακούγονται όσο το δυνατόν περισσότερες φωνές στις Επιτροπές και στην Ολομέλεια. Αυτό ακριβώς είναι το «μέταλλο» της δημοκρατίας που πρέπει να προασπίζουμε, ως εκ τούτου ευχαριστώ και για τον λόγο.

Επεσήμανε, ορθώς, η κυρία Σακοράφα και συμφωνώ μαζί της ότι τίθενται δύο ζητήματα. Το πρώτο είναι διαδικασίας και το δεύτερο ουσίας. Επί του ζητήματος της διαδικασίας, πλήθος οι κυρώσεις συμφωνίας, για τις οποίες τώρα δεχόμαστε αίτημα να μην εξακολουθήσουν, με την εμβληματική και πολύ σημαντική σημερινή κύρωση.

Κατά δεύτερον, όμως, ενώ μπορώ να ακούσω τις ενστάσεις από την πλευρά του Κομμουνιστικού Κόμματος Ελλάδος, από την πλευρά του ΜέΡΑ25 που έχουν μία συνέπεια, όσον αφορά στις στάσεις τους στο συγκεκριμένο ζήτημα, από την πλευρά της αξιωματικής αντιπολιτεύσεως, θα περίμενε κανείς μεγαλύτερη σταθερότητα και μεγαλύτερη σοβαρότητα, καθώς πριν να γίνει κυβέρνηση, κατέβαινε στους δρόμους φορώντας παλαιστινιακές μαντίλες – «καθίγιες», δίπλα, δυστυχώς, σε συνθήματα που είμαι βέβαιος ότι όλα τα στελέχη της αποθαρρύνουν και δεν ενστερνίζονται, όπως «Death to Israel», έξω από την ισραηλινή πρεσβεία. Υπάρχουν φωτογραφίες για αυτά, ενώ αργότερα πολύ ορθά, αυτό είναι κάτι το οποίο επιδοκιμάζουμε, ήταν η Κυβέρνηση μιας στρατηγικής προσέγγισης με το κράτος του Ισραήλ, ίσως και ως πακέτο της προνομιακής υπερατλαντικής σχέσης που είχε ο ΣΥΡΙΖΑ με τις Ηνωμένες Πολιτείες.

 Ως εκ τούτου, η τωρινή πιρουέτα, αναστροφή, η οποία επιχειρείται, ειδικά σήμερα, όπου έχουμε να αντιμετωπίσουμε έναν επιθετικό αναθεωρητισμό οθωμανικής έμπνευσης στην Ανατολική Μεσόγειο και όπου οι συμφωνίες και οι συμμαχίες της Ελλάδος, είναι σημαντικές, όχι μόνο να υποστηρίζονται, αλλά και να αναδεικνύονται, όσο ίσως ποτέ τις τελευταίες δεκαετίες, αυτή η διγλωσσία, δεν θέλω να πω ο οπορτουνισμός, δεν εξυπηρετούν την Ελληνική Εξωτερική Πολιτική, ούτε τα συμφέροντα της πατρίδας.

Ως εκ τούτου, δυνατά και καθαρά, καμία αναβολή. Η εκπεφρασμένη βούληση της Ελληνικής Πολιτείας και όχι μόνο της Κυβέρνησης, να διατρανωθεί σήμερα, διά της κύρωσης της συγκεκριμένης Συμφωνίας.

Ευχαριστώ για την προσοχή.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Ευχαριστούμε τον κ. Μπογδάνο.

Κλείνουμε με τον συνάδελφο, κ. Ηγουμενίδη, για να μπορέσουμε να ακούσουμε τον κ. Υπουργό και να ολοκληρώσουμε τη συζήτηση.

Παρακαλώ κύριε Ηγουμενίδη.

**ΜΑΡΙΕΤΤΑ ΓΙΑΝΝΑΚΟΥ – ΚΟΥΤΣΙΚΟΥ :** Κύριε Πρόεδρε, συγνώμη. Γιατί παραλείπετε συναδέλφους που ζήτησαν το λόγο;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Κατ’ αρχήν κυρία Γιαννάκου, σας παρακαλώ, δεν έχετε πάρει άλλες αφορμές από το παρελθόν, ότι το Προεδρείο μεροληπτεί εις βάρος κάποιου. Ζητώ συγγνώμη, που δεν σας είδα. Θα σας έβλεπα και δεν θα σας έδινα το λόγο; Αυτό είπα προηγουμένως. Ότι δεν έχω το δικαίωμα, αυθαίρετα, να αφαιρέσω από οποιονδήποτε το λόγο. Δεν σας είδα, αλλά μην απευθύνεστε με αυτόν τον τρόπο στο Προεδρείο. Σας παρακαλώ πάρα πολύ. Συνάδελφοι βουλευτές είμαστε εδώ και προσπαθούμε όλοι να ασκήσουμε τα καθήκοντά μας. Εάν θέλετε να πάρετε το λόγο, ασφαλώς, και θα τον πάρετε. Υπάρχει περίπτωση να αφαιρέσουμε το λόγο από εσάς ή από οποιοδήποτε άλλο συνάδελφο; Προηγουμένως, απλώς, είπα : ποιούμε έκκληση, εάν κάποιος δεν έχει να προσθέσει κάτι καινούργιο και απλώς επαναλαμβάνει, ας παραιτηθεί από το λόγο. Εσάς δεν σας είχα δει. Ευχαρίστως να πάρετε το λόγο.

Παρακαλώ κύριε Ηγουμενίδη, έχετε το λόγο.

**ΝΙΚΟΛΑΟΣ ΗΓΟΥΜΕΝΙΔΗΣ :** Ευχαριστώ κύριε Πρόεδρε.

 Παρακολούθησα με μεγάλη προσοχή - ειλικρινά το λέω - τις τοποθετήσεις των συναδέλφων που προηγήθηκαν. Πιστεύω ότι, όντως, η χώρα μας στην εξωτερική της πολιτική, πρέπει να επιδιώκει τις καλύτερες δυνατές σχέσεις, από ανοιχτούς διαύλους επικοινωνίας, μέχρι τις καλύτερες δυνατές σχέσεις, με όλους τους γείτονές της.

Δεύτερον, πιστεύω, ότι η κατάσταση σήμερα δεν είναι η ίδια με το 2011 ή και πιο πριν, που αναφερθήκατε εσύ ο ίδιος, από πότε ξεκίνησε αυτή η Συμφωνία, που σε αυτά τα πλαίσια συζητάμε σήμερα.

Κατά τη γνώμη μου, η πολυδιάστατη εξωτερική πολιτική, για να μην γίνει τυχοδιωκτική πολιτική, πρέπει να έχει ορισμένες αρχές και ορισμένες αξίες, ορισμένες σταθερές, κύριοι συνάδελφοι. Πέρα, λοιπόν, από το γεγονός, ότι θέσεις περί πιρουέτας, περί υπονόμευσης ελληνικών συμφερόντων, δεν βοηθάνε αυτή τη στιγμή μια νηφάλια αντιμετώπιση του προβλήματος, σήμερα έχουμε ορισμένα γεγονότα που δεν μπορείς να τα παραβλέψεις. Καταρχήν, οι σταθερές που πρέπει να έχει η εξωτερική πολιτική, κατά τη γνώμη μου, είναι οι εξής : πρώτον, ο σεβασμός στο διεθνές δίκαιο. Δεύτερον, η Ελλάδα δύναμη ειρήνης, χωρίς αυτό να είναι ένδειξη αδυναμίας, για παρέμβαση στην περιοχή. Και τρίτον, η Ελλάδα δύναμη σταθερότητας.

Σε σχέση με το διεθνές δίκαιο. Πράγματα που δεν είχαμε το 2011; Έχουμε το Τουρκολιβυκό Σύμφωνο, που παραβιάζει το διεθνές δίκαιο.

Δεύτερον. Το είχαμε και το 2011, το έχουμε και τώρα. Τώρα, το έχουμε με την έννοια του ότι αρχίζει, σήμερα, η προσάρτηση των Παλαιστινιακών εδαφών παραβιάζει το Διεθνές Δίκαιο. Η Ελλάδα, λοιπόν, σαν δύναμη ευθύνης, σταθερότητας, δύναμη του Διεθνούς Δικαίου στην περιοχή, δεν μπορεί να ακολουθεί το Διεθνές Δίκαιο a la kart. Κατά τη γνώμη μου πρέπει να το πάρουμε υπόψη μας, όπως αν το θέλετε και της σταθερότητας στην περιοχή. Την παραβιάζει η προσάρτηση των Παλαιστινιακών εδαφών, όπως την παραβιάζει η εκδήλωση πρόθεσης για γεωτρήσεις στα 6 με 12 μίλια στην περιοχή μας. Άρα, με αυτά τα δεδομένα, παρά το ότι, συμφωνώ βεβαίως, με την προσπάθεια να έχουμε καλές σχέσεις με το Ισραήλ, συμφωνώ με την προσπάθεια που έκανε η προηγούμενη Κυβέρνηση του ΣΥΡΙΖΑ σε αυτήν τη συμφωνία. Βεβαίως, το φως των νέων εξελίξεων για μένα μπαίνει υπό αμφισβήτηση και αυτό, γιατί ναι, θα επιδιώκουμε τις καλές σχέσεις με όλους τους γείτονες, τις όσο γίνεται καλύτερες με όλους τους γείτονες, αλλά όχι να φτάνουμε πραγματικά σε υπονόμευση των εθνικών μας θέσεων ή πολύ περισσότερο σε υπονόμευση των Αρχών, που πρέπει να είναι σταθερές, για να έχουν και μια αξία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε συνάδελφε.

**ΝΙΚΟΛΑΟΣ ΗΓΟΥΜΕΝΙΔΗΣ:** Για μένα δηλαδή κύριε Πρόεδρε, και κλείνω με αυτό, τίθεται εν αμφιβόλω ακόμα και το αν θα υπερψηφίσουμε τη συμφωνία και ας την είχαμε ξεκινήσει στην προοπτική αυτών των εξελίξεων.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επαναλαμβάνω την παράκληση να μην επαναλαμβάνονται οι συνάδελφοι στα ίδια επιχειρήματα. Έγινε γνωστό και ακούστηκε το επιχείρημα της κάθε πλευράς. Ο καθένας μπορεί να πει ό,τι θέλει. Παράκληση για την οικονομία του χρόνου. Ο κ. Δαβάκης είχε ζητήσει κ. Γιαννάκου πριν από εσάς τον λόγο. Η κυρία Αναγνωστοπούλου; Ναι, κ. Δαβάκη.

**ΑΘΑΝΑΣΙΟΣ ΔΑΒΑΚΗΣ:** Ομιλία εκτός μικροφώνου.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Όχι επί του νομοσχεδίου. Με συγχωρείτε. Κυρία Γιαννάκου, είχατε ζητήσει επί του λόγου της αναβολής. Παρακαλώ.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Κύριε Πρόεδρε,ακούστηκαν εδώ διάφορα. Πιστεύω ότι, είναι λάθος το αίτημα το οποίο υπεβλήθη από την πλευρά του ΣΥΡΙΖΑ. Καταρχήν, πρέπει να σας πω ότι, οι σχέσεις με το Ισραήλ οι οποίες αρχίζουν το 2004 και όχι το 2010, καταδεικνύουν μία συνέχεια και προσδίδουν και την αίσθηση του συμφέροντος από όλες τις ελληνικές Κυβερνήσεις. Θέλω να διαβεβαιώσω ότι, εγώ επισκέφθηκα ως επίσημη εκπρόσωπος της ελληνικής Κυβέρνησης το 2006 στο Ισραήλ και δεν είδα την Παλαιστινιακή Αρχή.

 Λοιπόν, μην περιπλέκουμε τα πράγματα. Θα σας δηλώσω ένα ευρωπαϊκό στοιχείο. Η μόνη ένσταση που έχει η Ευρώπη στην περίπτωση συμφωνιών, αφορά την παραγωγή προϊόντων, επιθυμεί να μην πραγματοποιείται η παραγωγή αυτή στην περιοχή που κατέλαβαν οι Ισραηλινοί το 1967 έως ότου διευθετηθεί το πρόβλημα. Καμία άλλη ένσταση δεν υπάρχει και δεν νομίζω ότι αυτό αφορά στην κύρωση της συγκεκριμένης συμφωνίας. Το ορθό είναι, λοιπόν, να αποσυρθεί το αίτημά σας αυτό. Ορθώς, η Κυβέρνηση τη καταθέτει για κύρωση. Δείχνει σεβασμό στο Κοινοβούλιο, διότι ισχυρίζεστε ότι θα μπορούσε να μην τη φέρει. Νομίζω ότι, εάν έχουν όλα ειπωθεί, θα ακούσουμε και την κυρία Αναγνωστοπούλου, να προβούμε σε ψηφοφορία, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ κυρία Γιαννάκου. Κλείνουμε με την κυρία Αναγνωστοπούλου από την πλευρά των βουλευτών και θα ακούσουμε και τον Υπουργό.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Και ο κ. Κατρούγκαλος, και ο κ. Δρίτσας, και ο κ. Ηγουμενίδης είπαν τα επιχειρήματά μας. Θέλω να επιμείνω σε ένα πράγμα. Κάνουμε σαν να μην καταλαβαίνουμε. Σήμερα, το Ισραήλ, έχει πει ότι, θα προχωρήσει σε προσάρτηση των κατεχομένων. Εδώ, δεν τίθεται προς συζήτηση το θέμα των ελληνοϊσραηλινών σχέσεων. Εδώ, τίθεται σε συζήτηση το θέμα ότι, η Ελλάδα σέβεται το Διεθνές Δίκαιο, όλες της τις σχέσεις με όλες τις χώρες της κάνει βάσει του Διεθνούς Δικαίου και δεν μπορεί την ημέρα που έχει ανακηρύξει μία χώρα προσάρτηση κατεχομένων, που παραβιάζει κατάφωρα το Διεθνές Δίκαιο, εμείς αυτή την ημέρα, χωρίς να υπάρχει κανένας λόγος να φέρνουμε εδώ, προς ψήφιση, μία σύμβαση Ελλάδας – Ισραήλ.

Νομίζω, ότι κάνουμε, ότι δεν καταλαβαίνουμε. Είπε ο κ. Στυλιανίδης, να δώσουμε το σωστό μήνυμα. Σε ποιον κύριε Στυλιανίδη; Ερωτώ κάτι. Αν σήμερα είχε πει η Τουρκία, ότι θα προχωρήσει σε προσάρτηση των κατεχομένων και μία ευρωπαϊκή χώρα φιλική προς την Τουρκία, έκανε μία σύμβαση αυτή την ημέρα με την Τουρκία. Εμείς αυτό πώς θα το παίρναμε; Τι δεν καταλαβαίνουμε, λοιπόν;

Είναι δυνατόν όταν μία χώρα, η οποία είναι φίλη χώρα, έχουμε συμφωνίες όλα αυτά, όταν όμως προχωράει σε μία κατάφωρη παραβίαση του διεθνούς δικαίου η δική μας χώρα, η οποία είναι, θέλει να είναι παράγοντας ειρήνης και σταθερότητας, όχι στον αέρα παράγοντας ειρήνης και σταθερότητας, επειδή βασίζεται στο διεθνές δίκαιο ακριβώς, είναι δυνατόν αυτή την ημέρα ,εμείς θα κάνουμε τέτοια συζήτηση; Για ποιο λόγο;

Είπε ο κ. Στυλιανίδης, θα γίνουμε μέρος του προβλήματος, έτσι γινόμαστε μέρος του προβλήματος, κύριε Στυλιανίδη, γιατί η Παλαιστίνη είναι εξίσου φίλη-φιλικό κράτος σε εμάς. Αναγνωρίζουμε τη λύση των δύο κρατών, ή μήπως όχι;

Δεν παίρνουμε θέση ανάμεσα στα δύο, όπως το έθεσε ο κ. Μπογδάνος, εγώ λέω, να αποσυρθεί για σήμερα αυτή η συζήτηση, γιατί δεν είναι δυνατόν σε αυτές τις συνθήκες να κάνουμε τέτοιες συζητήσεις και λάθος, που το φέρατε, εκτός κι αν υπάρχει κάποιος λόγος. Πρέπει, να σταλεί ένα μήνυμα. Εκτός κι αν γίνεται για τέτοιους λόγους, που αυτοί θέτουν σε κίνδυνο την εξωτερική πολιτική της χώρας. Αν θέλουμε να δώσουμε μήνυμα. Ποιο είναι αυτό το μήνυμα, δεν το καταλαβαίνουμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε την κυρία Αναγνωστοπούλου.

Ο Υπουργός Εθνικής Άμυνας ο κ. Νικόλαος Παναγιωτόπουλος, έχει το λόγο.

 **ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ για τις απόψεις που καταθέσατε, αν μη τι άλλο ήταν μια πολύ ενδιαφέρουσα συζήτηση. Ήλθαμε, λοιπόν, σήμερα εδώ για να εισφέρουμε στη συζήτηση, για την κύρωση μιας συμφωνίας αμυντικού περιεχομένου με το Ισραήλ και τίποτα παραπάνω.

Και το κάνουμε αυτό, διότι θεωρούμε, ότι αυτή η συμφωνία βάζει το πλαίσιο για να ακολουθήσουν κι άλλες πολλές συμφωνίες αμυντικής συνεργασίας, πιο εξειδικευμένες και απολύτως εθνικά επωφελείς για τη χώρα. Και πραγματικά εκπλήσσομαι, γιατί αισθάνομαι, ότι δεν καταλαβαίνουν όλοι σε αυτή την αίθουσα, ότι αυτές οι συμφωνίες, δεν μπορούν να περιμένουν άλλο.

 Συμφωνήσαμε σε γενικά κείμενα με γενικές εξαγγελίες. Τώρα όμως είναι η ώρα, κι αυτό είναι αποτέλεσμα σκληρής δουλειάς μηνών, αυτή η γενική συμφωνία στο πεδίο της αμυντικής συνεργασίας, να λάβει «σάρκα και οστά».

Μόνο που δεν μου ζητήθηκε εδώ, να επιστρέψω στο Ισραήλ τα δύο UAV, που νοικιάσαμε με leasing, πριν από μερικούς μήνες, προκειμένου, να συνεισφέρουν στην επιτήρηση του χώρου των συνόρων θαλάσσιων και χερσαίων για λόγους εθνικού συμφέροντος και θα ακολουθήσουν κι άλλα.

Τι θα γίνει αν αύριο -ας πούμε- ή μεθαύριο τον άλλο μήνα, οπότε επιτρέψουν οι υγειονομικές συνθήκες αρχίσουν να έρχονται το ένας μετά τον άλλο οι εκπρόσωποι των ισραηλινών εταιρειών, για να συνάψουν συμφωνίες συνεργασίας συμπαραγωγής συνέργειας στην αμυντική βιομηχανία με ελληνικές εταιρείες, θα τους στέλνουμε πίσω, διότι ενδεχομένως στο μεταξύ να έχει προκύψει η εκπεφρασμένη εξαγγελία του Ισραηλινού Πρωθυπουργού, να προσαρτήσει παλαιστινιακά εδάφη της δυτικής όχθης και αυτό θα κρίνουμε ότι θα εξυπηρετεί το εθνικό συμφέρον.

Ας μην αναμιχθούμε στο μεγάλο πρόβλημα -δεν αμφιβάλλω- το παλαιστινιακό δεν είναι αυτό το ζητούμενο σήμερα, ούτε ήλθα εγώ να πάρω θέση για λογαριασμό του Υπουργείου Εθνικής Άμυνας, βέβαια, σε ένα ζήτημα που άπτεται της εξωτερικής πολιτικής της χώρας σε σχέση με το Παλαιστινιακό.

Ήρθαμε να σφίξουμε τη στρατηγική εταιρική σχέση με το Ισραήλ, μεγάλο κομμάτι της οποίας είναι η αμυντική συνεργασία, με απτά αποτελέσματα επικείμενα και όχι ασκήσεις επί χάρτου, ή θεωρητικές εξαγγελίες, που ήταν η Συνθήκη από το 2016 ή από νωρίτερα μέχρι σήμερα.

Ήρθαμε να υλοποιήσουμε, να βάλουμε τη βάση για να υλοποιηθούν πράγματα από τον επόμενο μήνα προς το εθνικό συμφέρον απολύτως. Αντιλαμβάνομαι τη νομικής φύσεως ένσταση που προβλήθηκε.

Εγώ έχω να πω ότι η επιλογή της ημερομηνίας συζήτησης στην Επιτροπή αποτελεί μία ευχέρεια του Προεδρείου, κατόπιν, βέβαια, συνεννοήσεως με μας, με την ηγεσία του Υπουργείου Εθνικής Άμυνας, για το αν μπορούμε και πότε μπορούμε, διότι το πρόγραμμά μου είναι πάρα πολύ βαρύ, εξαιρετικά βαρύ, αφάνταστα βαρύ.

Έτσι, προκρίναμε αυτήν την ημέρα που υπήρχε το περιθώριο και ήρθαμε να το κάνουμε, χωρίς να έχουμε, να το πω έτσι, κανένα δόλο, όσον αφορά το ότι από 1η Ιουλίου εξαγγέλθηκε από τον ισραηλινό πρωθυπουργό ότι θα γίνει προσάρτηση εδαφών, κάτι, άλλωστε, το οποίο και αυτό είναι εν αμφιβόλω.

Απ’ ότι καταλαβαίνω, γιατί πληροφορήθηκα από το πρωί και στο εσωτερικό της ισραηλινής κυβέρνησης, δεν επιβεβαιώνεται αυτό. Έχουν βγει αρκετοί υπουργοί να πουν ότι αυτό δεν σημαίνει ότι θα γίνουν την 1η Ιουλίου και δεν είμαστε σίγουροι τι θα γίνει και, εν πάση περιπτώσει, μπορεί να έχει εξαγγελθεί αλλά δεν θα προκύψει.

Ασφαλώς δεν υπάρχει κανένας συνωμοσιολογικού τύπου δόλος, ότι πάμε να εκπέμψουμε ένα μήνυμα ή να δείξουμε την συμπαράταξη μας προς αυτή την εκπεφρασμένη εξαγγελία. Καθόλου. Κάθε άλλο, παρά. Είναι λάθος να δίνονται αυτές οι εκτιμήσεις.

 Το νομικής φύσεως ζήτημα, ασφαλώς θεωρώ ότι είναι ισχυρότερος λόγος να σκεφθούμε αν θα πρέπει να το συζητήσουμε αυτό σήμερα, παρά το πολιτικό που προβάλλεται.

**ΑΝΔΡΕΑΣ ΛΟΒΕΡΔΟΣ:** Τι έγινε;

**ΝΙΚΟΛΑΟΣ ΠΑΝΑΓΙΟΤΟΠΟΥΛΟΣ (Υπουργός Εθνικής Άμυνας):** Αυτό που έχω να πω, κύριε Λοβέρδο, είναι ότι, όπως με πληροφορούν οι υπηρεσίες, κατατέθηκε μία αιτιολογική έκθεση. Όμως, πιθανότατα, λόγω του ότι η Έκθεση του Γενικού Λογιστηρίου του Κράτους, που τελικά προέβλεψε κάποια έξοδα, ήρθε με κάποια χρονική υστέρηση, κρίθηκε σκόπιμο από την υπηρεσία να κατατεθεί μία δεύτερη αιτιολογική έκθεση με μία προσθήκη, μια παράγραφο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Από τον Ιανουάριο του 2020. Απλώς, προς προστασίας σας.

**ΝΙΚΟΛΑΟΣ ΠΑΝΑΓΙΟΤΟΠΟΥΛΟΣ (Υπουργός Εθνικής Άμυνας):** Για μια παράγραφο τίθεται το ζήτημα, κύριε Κατρούγκαλε.

Εγώ βλέπω το κείμενο και βλέπω ότι υπάρχει προσθήκη τριών γραμμών, που λέει ότι «από τις διατάξεις της συμφωνίας, προκαλείται οικονομική επιβάρυνση σε βάρος κρατικού προϋπολογισμού και, ως εκ τούτου, σύμφωνα με τα αναφερόμενα σε άρθρα του Συντάγματος, απαιτείται η νομοθετική κύρωση αυτής».

Πήγε η νομική μας υπηρεσία στην αρμόδια υπηρεσία του Υπουργείου Εξωτερικών και πήρε τη θετική γνωμοδότηση, ότι πρέπει να κυρωθεί νομοθετικά στη Βουλή αυτή η συμφωνία.

Θυμίζω ότι σήμερα τη συζητάμε στην Επιτροπή, αλλά η πανηγυρική και τυπικά τετελεσμένη κύρωση συμφωνίας θα λάβει χώρα στην Ολομέλεια, την Τρίτη που μας έρχεται. Μην το ξεχνάμε αυτό.

Έτσι δεν είναι;

Επομένως , κυρωθείσα η συμφωνία αυτή θα λογίζεται από την Τρίτη που μας έρχεται. Απλά, ξέρετε καλύτερα από μένα ότι η κοινοβουλευτική διαδικασία προτάσσει τη συζήτηση αυτής της συμφωνίας, στην ουσία της, στην συνεδρίαση στην Επιτροπή μας, σήμερα, αυτή την ώρα.

Καταλαβαίνω το επιχείρημα που προβάλλετε, αλλά δεν νομίζω ότι προκύπτει, να το πω έτσι, εκτός αν το δούμε με απόλυτη νομοτεχνική τυπικότητα, ζήτημα, δεδομένου ότι η διαφορά του ενός κειμένου από το άλλο είναι μόνο μία παράγραφος, που κάνει λόγο για την επιβάρυνση στον κρατικό προϋπολογισμό, κατά την Έκθεση του Γενικού Λογιστηρίου του Κράτους, που προσκομίστηκε αργότερα.

Αυτή είναι η δική μου ερμηνεία. Οι υπογραφές είναι οι ίδιες. Κάποια στιγμή τέθηκε και θέμα από την αρμόδια υπηρεσία της Βουλής για μια σειρά υπογραφών των Υπουργών στο κείμενο. Έχουν προκύψει αλλαγές, να το πω έτσι, διότι η Επιστημονική Επιτροπή της Βουλής, ζητάει μια συγκεκριμένη σειρά υπογραφών και αυτό δεν τηρείται πάντοτε.

Εν πάση περιπτώσει, όμως, αυτά είναι, θα έλεγα, νομοτεχνικά ζητήματα, τα οποία θα μπορούσαν να δημιουργήσουν προσκόμματα στη συνέχεια της διαδικασίας, αλλά δεν θα έπρεπε για το σώμα.

Αυτή η συμφωνία δεν είναι, θα συμφωνήσω με τον κ. Συρίγο, μια απλοποιημένη συμφωνία, η οποία απλά εξειδικεύει στις προβλέψεις τις κάποιες συγκεκριμένες πτυχές της αμυντικής συνεργασίας. Αυτή βάζει το πλαίσιο για την αμυντική συνεργασία που θα προκύψει από συμφωνίες που θα προκύψουν από εδώ και πέρα, όταν αρχίσει η κινητικότητα, την οποία περιμένουμε, για αμυντικής φύσεως ειδικές συμφωνίες, μεταξύ Ελλάδος και Ισραήλ, σε μια σειρά από δράσεις.

 Επομένως, αν πρέπει να δούμε ένα λόγο κατεπείγοντος, λόγω της κατάστασης, για να προχωρήσουμε σε μία Συμφωνία, καταφανώς εθνικά επωφελή για τη χώρα, σε μία Συμφωνία η οποία, πλέον, θα βάλει σε συγκεκριμένη βάση και όχι στη βάση αορίστων και ευγενικών και βαρύγδουπων εξαγγελιών, χωρίς περιεχόμενο συγκεκριμένο, τη στρατηγική σχέση Ελλάδας και Ισραήλ, νομίζω ότι θα πρέπει όλοι να αναγνωρίσουμε την ανάγκη να κυρωθεί αυτή η Συμφωνία. Βάζοντας όλο το πλαίσιο της συζήτησης έξω, εντελώς έξω από το παλαιστινιακό ζήτημα, στηριζόμενοι στις εξαγγελίες του Ισραηλινού Πρωθυπουργού για την προσάρτηση εδαφών παλαιστινιακών στη δυτική όχθη και εβραϊκών οικισμών σε κατεχόμενα που είχε εξαγγελθεί για σήμερα, αλλά δεν έχει προκύψει, όπως σας είπα. Ανά πάσα ώρα και στιγμή μπορεί να γίνει αυτό ή μπορεί να μη γίνει. Αυτή είναι μια εξέλιξη, όμως, διεθνοπολιτική που καμία σχέση δεν έχει με την αμυντική συνεργασία Ελλάδος και Ισραήλ. Να μην καταστήσουμε την αμυντική συνεργασία Ελλάδος και Ισραήλ «όμηρο» αυτής της εξέλιξης στο παλαιστινιακό ή απολύτως εξαρτώμενη από αυτή την εξέλιξη στο παλαιστινιακό. Νομίζω, δεν είναι επωφελές προς το εθνικό συμφέρον αυτή η προσέγγιση.

Επομένως, κύριε Πρόεδρε με το δεδομένο ότι επελέγη αυτή η ημερομηνία για να συζητήσουμε περισσότερο, λόγω της δικής μας περιορισμένης ευχέρειας να ερχόμαστε, αλλά και της δικής σας να οργανώσετε αυτές τις συζητήσεις, δεδομένων των προβλημάτων χωροταξικής φύσεως εδώ στην αίθουσα και λόγω του βεβαρημένου προγράμματος και του Σώματος, αλλά και του Υπουργείου, επελέγη αυτή η ημερομηνία και έτερο ουδέν. Κανένας συνειρμός, καμία διασύνδεση, καμία πρόθεση από καμία πλευρά να συνδεθεί αυτή ως μήνυμα διεθνοπολιτικής υφής και βέβαια, επαναλαμβάνω ότι η υπόθεση αυτή θα λήξει την Τρίτη. Την Τρίτη θα κυρωθεί από το Σώμα και επομένως θα έχει θεσμική υπόσταση, πλέον, τελειωμένη αυτή η Συνθήκη. Ας προχωρήσουμε, εγώ θα πρότεινα, στη διαδικασία αυτή. Πιθανολογώ ότι η συζήτηση, επί της ουσίας, θα διαρκέσει λιγότερο από τη συζήτηση επί του παρεμπίπτοντος, γιατί τα πράγματα είναι ξεκάθαρα, για να πάμε παρακάτω και κυρίως να αναβαθμίσουμε μία στρατηγική σχέση από την οποία η χώρα μας έχει μόνο να μετρήσει οφέλη στον αμυντικό τομέα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ ,κύριε Υπουργέ.

Να γνωστοποιήσω στα μέλη της Επιτροπής ότι με πολύ μεγάλη δυσκολία, όλες οι Διαρκείς Επιτροπές, προσπαθούν να βρουν χώρο. Είναι η πρώτη ημέρα που επετράπη ιατρικώς, από τα δεδομένα τα ιατρικά που υπάρχουν, να συνεδριάζουμε σε μικρότερες αίθουσες και γι’ αυτό σήμερα, για πρώτη φορά, συνεδριάζουμε στην αίθουσα της Γερουσίας. Έως τώρα ήτανε μόνον η αίθουσα της Ολομέλειας. Είχαμε τρομερό πρόβλημα, πράγματι και όπως είπε ο Υπουργός, εδώ και δύο εβδομάδες, ψάχνουμε να βρούμε αίθουσες για να μπορέσουμε να πραγματοποιήσουμε τη συνεδρίαση αυτή και να επαναλάβω, βέβαια και το αυτονόητο που είπε και ο κ. Υπουργός ότι η Ολομέλεια αποφασίζει, εμείς επεξεργαζόμαστε, αποφασίζουμε εν μέρει, αλλά στην Ολομέλεια, φυσικά, αποφασίζονται τα πάντα.

Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Υπουργέ, απλώς να σας πω ότι η έκθεση του Γενικού Λογιστηρίου είναι από τις 29 Ιανουαρίου, άρα δεν δικαιολογεί εκ των υστέρων παρέμβαση στην Αιτιολογική και ότι οι υπογραφές είναι ίδιες. Επαναλαμβάνω, όμως, ότι για εμάς το πολιτικό ζήτημα είναι μείζον. Αν μας διαβεβαιώνατε ότι παραμένει σταθερή η ελληνική θέση, για το παλαιστινιακό στη βάση των αποφάσεων του ΟΗΕ που προφανώς, συνεπάγεται καταδίκη των προσαρτήσεων, θα μπορούσαμε να προχωρήσουμε τη συζήτηση.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Προφανώς.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Πίστευα ότι η συζήτηση έχει κλείσει.

Να ακούσει και εμένα ο κ. Υπουργός.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ναι, αλλά δεν ξέρω αν θέλει να απαντήσει, όμως, σε κάτι συγκεκριμένο;

**ΑΝΔΡΕΑΣ ΛΟΒΕΡΔΟΣ:** Φυσικά να ακούσει και εμένα για να μιλήσει μετά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ζήτησε το λόγο, γιατί θα ήθελε να απαντήσει σε κάτι. Να τον ρωτήσουμε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δεν έχω πρόβλημα κανένα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να τον ρωτήσω λίγο τον Υπουργό.

Κύριε Υπουργέ να ακούσετε και τον κύριο Λοβέρδο και να απαντήσετε συνολικά για να προχωρήσουμε και να λύσουμε αυτό το θέμα, τελικώς με απόφαση.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, επιτρέψτε μου, είστε πάρα πολύ δημοκρατικός, το αναγνωρίζω, υπερβολικά. Συνήθως σε αυτές τις περιπτώσεις των παρεμπιπτόντων, μιλάνε οι Εισηγητές των Κομμάτων και κλείνει το θέμα, με συνέπεια, όμως, έτσι όπως άνοιξε η συζήτηση και πήγε σε θέματα εξωτερικής πολιτικής να μην μπορούμε να δούμε το ουσιώδες, σήμερα, επ’ αυτού που είναι το νομοτεχνικό.

 Συνήθως σ΄ αυτές τις περιπτώσεις των παρεμπιπτόντων μιλάνε οι Εισηγητές των κομμάτων και κλείνει το θέμα. Με συνέπεια, όμως, έτσι όπως άνοιξε η συζήτηση και πήγε σε θέματα εξωτερικής πολιτικής, να μην μπορούμε να δούμε το ουσιώδες σήμερα επ΄ αυτού, που είναι το νομοτεχνικό. Οι εισηγητικές εκθέσεις δεν τροποποιούνται και αυτό που είπε ο Υπουργός, τέλος πάντων, έχει άλλη ανάγνωση, έχουμε διαφορετικές αναγνώσεις.

Μου είχε τύχει παρά πολλές, αλλαγές στις εισηγητικές ς εκθέσεις δεν γίνονται και μάλιστα εγώ δεν είχα προσέξει και το θέμα των ημερομηνιών, για να προσθέσεις κάτι που σου λέει το Γενικό Λογιστήριο, στο οποίο αποστέλλεις το νομοθετικό σου προϊόν αφού τελείωσες και σου λέει ότι κάνει δύο ευρώ και τελειώσαμε. Δεν έχω δει ποτέ σχέδιο νόμου να αλλάζουμε την εισηγητική του, για να πούμε, πόσο κάνει το σχέδιο νόμου που εισάγουμε στη Βουλή. Δηλαδή, προς Θεού.

Άρα, αν θέλαμε να κωλυσιεργήσουμε -εγώ δεν ήθελα να δευτερολογήσω, εσείς το επιτρέπετε- αν θέλουμε να κωλυσιεργήσουμε ή να το πάρετε πίσω, γιατί η εισηγητική έκθεση δεν αλλάζει κι εδώ έχουμε δύο εισηγητικές εκθέσεις, αν το θέλετε έτσι. Ή το ένα ή το άλλο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κ. Λοβέρδο.

Κύριε Υπουργέ, έχετε το λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Πολύ γρήγορα απαντάω στον κ. Κατρούγκαλο.

Ασφαλώς και δεν ήρθα εδώ να χαράξω νέα γραμμή στην εξωτερική πολιτική της χώρας ή της Ευρωπαϊκής Ένωσης. Οι θέσεις είναι εκπεφρασμένες και δεν χρειάζεται να παρέμβω εγώ σήμερα, έξω από την αρμοδιότητά μου, γιατί δεν είμαι εγώ ο καθ΄ ύλην αρμόδιος για την εξωτερική πολιτική της χώρας, ασφαλώς. Είμαι, ίσως, ο καθ’ ύλην αρμόδιος για την αμυντική πολιτική της χώρας. Φυσικά υπάρχει συνέχεια μεταξύ των δύο, αλλά ασφαλώς και δεν θέλω αυτή τη στιγμή, μέσα από αυτή τη συζήτηση, να βγάλω προς τα έξω την παραμικρή υπόνοια ότι η Ελλάδα αλλάζει θέσεις ως προς αυτές που έχει λάβει και είναι γνωστές σε όλους και αποτελούν στο κάτω - κάτω και τις θέσεις της Ευρωπαϊκής Ένωσης.

Σας είπα, ήρθα εδώ, όπως ξεκίνησα την τοποθέτησή μου -το επαναλαμβάνω για να εμπεδωθεί- ήρθα εδώ για να εισφέρω στη συζήτηση για την κύρωση μιας Συμφωνίας αμυντικού περιεχομένου στο πλαίσιο της στρατηγικής συνεργασίας της Ελλάδας με το Ισραήλ. Τίποτα περισσότερο τίποτα λιγότερο. Οι θέσεις της εξωτερικής πολιτικής της χώρας και της Ευρωπαϊκής Ένωσης είναι γνωστές και δεν αλλάζουν, ασφαλώς, εδώ σήμερα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Υπουργέ.

 Ολοκληρώθηκε η συζήτηση επί του παρεμπίπτοντος ζητήματος, σύμφωνα με το άρθρο 39 του Κανονισμού της Βουλής. Θα τεθεί σε ψηφοφορία για να αποφασίσει η Επιτροπή μας, εάν τελικά κρίνει σκόπιμο να αναβληθεί η συζήτηση, για τους λόγους που ακούστηκαν, ή θα προχωρήσουμε.

Θα παρακαλέσω, λοιπόν, επί του παρεμπίπτοντος ζητήματος και των δύο λόγων, τους οποίους ανέγνωσα και τους έχετε διαβάσει κιόλας από το έγγραφο, όσοι συμφωνούν με τους λόγους που προβάλλονται από την αξιωματική αντιπολίτευση, να σηκώσουν το χέρι. Όσοι συμφωνούν με τους λόγους που η αξιωματική αντιπολίτευση προβάλλει να σηκώσουν το χέρι.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας):** Όσοι συμφωνούν για την αναβολή της συζήτησης.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Για την αναβολή, ναι. Επί του παρεμπίπτοντος με τελικό αίτημα την αναβολή της συζήτησης, ναι, ακριβώς.

**ΝΙΚΟΛΑΟΣ ΗΓΟΥΜΕΝΙΔΗΣ:** Υπέρ ή κατά της αναβολής.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Μίλησα για το παρεμπίπτον. Το παρεμπίπτον ζήτημα καταλήγει με αίτημα αναβολής. Ακριβώς , μα γι’ αυτό αποφασίζουμε, εννοείται.

 Όσοι δεν συμφωνούν με το ζήτημα, το οποίο έθεσε η αξιωματική αντιπολίτευση και εν τέλει με το αίτημα αναβολής της συζητήσεως, να σηκώσουν το χέρι παρακαλώ.

Η πλειοψηφία των μελών της Επιτροπής αποφάσισε ότι πρέπει να συνεχίσουμε τη συζήτηση και μπαίνουμε στην επεξεργασία του νομοσχεδίου, το οποίο συζητούμε σήμερα.

Παρακαλώ από την πλευρά της πλειοψηφίας, τον κύριο Στέφανο Γκίκα, να πάρει το λόγο.

**ΣΤΕΦΑΝΟΣ ΓΚΙΚΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από όλα όσα ακούσαμε σήμερα, απλά θέλω να επαναλάβω ότι ήρθαμε εδώ, για να συζητήσουμε μία Συμφωνία, η οποία είναι πολύ σημαντική και επ΄ ωφέλειά των εθνικών συμφερόντων και δεν θα πρέπει επ΄ουδενί να εμπλέκουμε Παλαιστινιακό Κράτος και να αφήνουμε να πλανάται στον ορίζοντα ότι μπορεί και να έγινε και σκόπιμα.

Εγώ θα δεχόμουν ότι αν υπέγραφε ο Υπουργός Άμυνας μια Συμφωνία με τον Ομόλογό του σήμερα ειδικά, ναι, πιθανώς κάποιος, να μπορούσε να το συνδέσει. Αλλά να συζητάμε μία Συμφωνία του 2016, σε μία επιτροπή της Βουλής, νομίζω ότι είναι λίγο υπερβολικό.

Οι σχέσεις μας με το Ισραήλ έχουν αναπτυχθεί πάρα πολύ τα τελευταία χρόνια. Βεβαίως, η σχέση αυτή ξεκίνησε όταν η Κυβέρνηση Κωνσταντίνου Μητσοτάκη αναγνώρισε το κράτος του Ισραήλ και όλα τα επόμενα χρόνια χτίστηκε μια πολύ καλή και ουσιαστική σχέση. Σημαντικό επίπεδο γι’ αυτή τη σχέση ήταν το 2004, 2005 και εντεύθεν, όπου η Κυβέρνηση του Κώστα Καραμανλή τότε, αναβάθμισε έτη περαιτέρω τις σχέσεις μας με το Ισραήλ. Εγώ, κυρίες και κύριοι συνάδελφοι, ενθυμούμαι το 2005, ως εκπρόσωπος Τύπου και Διευθυντής Ενημέρωσης του Υπουργείου Εθνικής Άμυνας, είχα συνοδέψει τον τότε Υπουργό Σπήλιο Σπηλιωτόπουλο, στην πρώτη επίσκεψη Υπουργού Άμυνας στο Ισραήλ και ήταν μια πάρα πολύ εποικοδομητική επίσκεψη.

 Βεβαίως, όπως ειπώθηκαν και ειπώθηκε και από τους προλαλήσαντες συναδέλφους από το 2010 και μετά υπήρξε μια νέα αναβαθμισμένη σχέση που έφτασε μέχρι τις μέρες μας. Πιστεύω ότι το επιστέγασμα όλων αυτών των προσπαθειών ήταν το Ανώτατο Υπουργικό Συμβούλιο συνεργασίας, το οποίο συνεδριάζει κατά καιρούς και βεβαίως να μην ξεχνάμε ότι το Ισραήλ είναι μια χώρα που έχει GTV, δηλαδή ΑΕΠ, 375 δισεκατομμύρια δολάρια. Το κατά κεφαλήν εισόδημα ξεπερνάει τις 41.500 δολάρια. Είναι η πρώτη δύναμη στον κόσμο σε παραγωγή software, δηλαδή υλικών ηλεκτρονικών υπολογιστών προγραμμάτων για κυβερνο ασφάλεια και πρωτοπορεί στις νέες τεχνολογίες.

Με το Ισραήλ εδώ και πολλά χρόνια έχουμε αναβαθμισμένη αμυντική συνεργασία. Γίνονται κοινές ασκήσεις. Έρχονται εδώ ισραηλινά πληρώματα, επιτροπές αξιωματικών των Ενόπλων Δυνάμεων και στελεχών. Στέλνουμε και εμείς στο Ισραήλ. Υπάρχει μία σωστή σχέση. Μόνο φέτος τον Ιανουάριο ο Υπουργός Εθνικής Άμυνας συναντήθηκε με τον Ομόλογό του στο Ισραήλ. Ο Γενικός Διευθυντής Εξοπλισμών που είναι μαζί μας έχει επανειλημμένως συναντηθεί με τον Ομόλογό του της C BAT, όπως λέγεται, του Ισραήλ. Μάλιστα το Μάιο υπέγραψαν η Γενική Διεύθυνση Εξοπλισμών της Ελλάδος με την αντίστοιχη του Ισραήλ μία Συμφωνία. Πριν από μερικές εβδομάδες ο Πρωθυπουργός ήταν εκεί. Ο Υπουργός υπέγραψε με τον Ομόλογό του νέα Συμφωνία.

Με λίγα λόγια υπάρχει μία δυνατή ουσιαστική στρατηγική σχέση με το Ισραήλ και πάνω σ’ αυτή τη σχέση υπηρετούνται απολύτως τα εθνικά συμφέροντα. Είμαστε, λοιπόν, εδώ για να κυρώσουμε μία Συμφωνία, η οποία όσο περίεργο και να μας φαίνεται υπεγράφη την 1η Νοεμβρίου του 2016 στην Αθήνα και ουσιαστικά αυτή θέτει ένα πλαίσιο πάνω στο οποίο θα μπορούν να χτιστούν νέες περαιτέρω Συμφωνίες, για διάφορα ζητήματα. Το βασικό πλαίσιο προέρχεται από αυτήν την προς κύρωση Συμφωνία. Η διάρκεια της συμφωνίας είναι πενταετής από τη στιγμή που τεθεί σε ισχύ και ανανεώνεται για νέες πενταετείς περιόδους.

Σκοπός και αντικείμενό της είναι ο καθορισμός και η αναλυτική περιγραφή των γενικών όρων, που θα διέπουν την προμήθεια αμυντικού εξοπλισμού και υπηρεσιών μεταξύ των δύο χωρών. Βεβαίως, οι ειδικοί όροι θα καθορίζονται από τις ξεχωριστές συμβάσεις προμήθειας μεταξύ των δύο Κυβερνήσεων οι λεγόμενες, G to G, Government to Government.

Έχει ιδιαίτερη σημασία να τονιστεί, ότι στη σύναψη των συμβάσεων που θα ακολουθήσουν, δεν προβλέπεται η παροχή αντισταθμιστικών ωφελημάτων.

Για τη διευκρίνιση των όρων που χρησιμοποιούνται στη Συμφωνία, ως αμυντικός εξοπλισμός, νοούνται, μεταξύ άλλων, οπλικά συστήματα, στρατιωτικά οχήματα, πυρομαχικά, ανταλλακτικά, εξοπλισμός τεχνικής υποστήριξης και άλλα, ενώ, ως υπηρεσίες, είναι ένας γενικότερος όρος, στον οποίον ανήκουν παροχές, όπως η εκπαίδευση, η τεχνική υποστήριξη, follow on support, η συντήρηση κ.λπ..

Σημαντικό στοιχείο της Συμφωνίας, αποτελεί η δυνατότητα επιχειρηματικής συνεργασίας ή συμπαραγωγής αμυντικού εξοπλισμού στη χώρα του άλλου Μέλους, διατηρώντας όμως παράλληλα το σύνθετο συμφωνηθέν επίπεδο τιμής του προϊόντος. Άρα, λοιπόν, δίνεται η δυνατότητα και στην εγχώρια Αμυντική Βιομηχανία να είναι μέρος της οποιαδήποτε σύμβασης και συμφωνίας.

Στο κείμενο της Συμφωνίας, περιγράφεται αναλυτικά η διαδικασία για την προμήθεια εξοπλισμού και υπηρεσιών άμυνας, σύμφωνα με την οποία ο αγοραστής, η χώρα δηλαδή που θέλει να προμηθευτεί εξοπλισμό ή υπηρεσίες, απευθύνεται εγγράφως στον πωλητή με αίτημα, που περιλαμβάνει τη λεπτομερή καταγραφή των στοιχείων της προμήθειας, όπως είναι ο τύπος του εξοπλισμού ή της υπηρεσίας, η ποσότητα, οι επιθυμητές προδιαγραφές, οι ειδικές απαιτήσεις κ.λπ..

Το κύριο μέρος της διμερούς Συμφωνίας είναι οι 12 γενικοί όροι προμήθειας εξοπλισμού και υπηρεσιών άμυνας, κάποιοι εκ των οποίων αξίζουν να αναφερθούν, δεν θα μπω στο όλο για συντομία.

Προβλέπεται, λοιπόν, πως η τιμή παραμένει σταθερή κατά την εκτέλεση της Σύμβασης, εκτός αν έχει συμφωνηθεί η δυνατότητα προσαρμογής της. Επιπλέον, δεν προβλέπονται ποινικές ρήτρες, για τις περιπτώσεις που προκύπτει καθυστέρηση στην παράδοση ή στην πληρωμή. Αντιθέτως, σε αυτές τις περιπτώσεις οι αρμόδιες αρχές, Υπουργείο Άμυνας Ελλάδος - Υπουργείο Άμυνας Ισραήλ, συμφωνούν σε ένα νέο χρονοδιάγραμμα, για την εκπλήρωση των συμβατικών τους υποχρεώσεων.

Σημαντική είναι, επίσης, η πρόβλεψη, σύμφωνα με την οποία ο πωλητής δεσμεύεται να εφαρμόσει τις ίδιες διαδικασίες ελέγχου των παραμέτρων που αφορούν στην προμήθεια, σαν να πρόκειται, για προμήθεια για τις δικές του Ένοπλες Δυνάμεις, δηλαδή, διασφαλίζεται με αυτό τον τρόπο κρατική και υψηλού επιπέδου ποιότητα ελέγχου.

Γίνεται επιπλέον ειδική μνεία στην προστασία των δικαιωμάτων πνευματικής ιδιοκτησίας των κατασκευαστών και των παραγωγών του αμυντικού υλικού. Τα συμβαλλόμενα Μέρη, υποχρεούνται να αποτρέψουν την παράνομη χρήση προς τρίτους, πάντα σύμφωνα με την εθνική, αλλά και τη διεθνή νομοθεσία.

Ιδιαίτερης σημασίας είναι, επίσης, η υποχρέωση του πωλητή να συνεχίσει την υποστήριξη σε εξοπλισμό, σύμφωνα με το συμφωνηθέν χρονοδιάγραμμα, ακόμα και όταν υπάρχει ένταση ή κρίση. Άρα, είναι πολύ σημαντικό ότι προβλέπει η Συμφωνία ότι σε περιόδους έντασης, θερμών επεισοδίων ή οτιδήποτε, δεν σταματάει η διαδικασία, συνεχίζεται κανονικά.

Παράλληλα διασφαλίζεται το δικαίωμα του αγοραστή να επισκεφτεί τις εγκαταστάσεις όπου παρασκευάζεται το υλικό, να ενημερωθεί για την εξέλιξη της σύμβασης, G to G, και βεβαίως να παρακολουθήσει και τους ελέγχους, τα τεστ που γίνονται, π.χ. τα factory acceptance tests ή αν πρόκειται για θάλασσα, τα sea acties acceptance tests, μπορεί να είναι παρών και ο αγοραστής.

Σύμφωνα με το κείμενο, πιθανές διαφορές που αφορούν στην ερμηνεία ή στην εφαρμογή της συμφωνίας, επιλύονται αποκλειστικά μέσα από τη διαδικασία των διαβουλεύσεων, μεταξύ των δύο μερών. Αποκλείεται, δηλαδή η προσφυγή σε εθνικό ή διεθνές δικαστήριο. Είναι μια σημαντική πρόνοια της συνθήκης.

Τέλος υπογραμμίζεται, ότι αγοραστής είναι ο τελικός, αλλά και o αποκλειστικός χρήστης του εξοπλισμού ή των υπηρεσιών άμυνας. Απαγορεύεται ρητά, η πώληση ή η μεταβίβαση κυριότητας σε άλλη χώρα, χωρίς τη γραπτή συγκατάθεση του πωλητή. Κάτι, βεβαίως, το οποίο ισχύει σε πάρα πολλές αντίστοιχες προμήθειες εξοπλισμού.

 Επειδή τελειώνει ο χρόνος, θα πω ότι ιδίως στον τομέα της αμυντικής βιομηχανίας το κράτος του Ισραήλ, έχει τεράστια δυνατότητα και στις νέες τεχνολογίες και στα θέματα κυβερνοασφάλειας και κυβερνοάμυνας. Σας είπα, προηγουμένως, ότι είναι πρώτη χώρα στον κόσμο. Ήδη χρησιμοποιούμε, αυτή τη στιγμή, οπλικά συστήματα του Ισραήλ όπως τα UAVs. Θεωρώ, απολύτως, ότι η παρούσα συμφωνία, η οποία τονίζω υπεγράφη το 2016, υπηρετεί απολύτως το εθνικό συμφέρον και γι’ αυτό το λόγο, βεβαίως, την Κυρώνουμε. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι. Βουλευτές κ.κ. Κώτσηρας Γεώργιος, Δούνια Παναγιώτα, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Καλογιάννης Σταύρος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Λοβέρδος Ιωάννης, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Αυγέρη Δώρα, Βούτσης Νικόλαος, Δρίτσας Θεόδωρος, Ζαχαριάδης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Ξενογιαννακοπούλου Μαρία-Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Κομνηνάκα Μαρία Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας):** Ευχαριστώ κύριε Πρόεδρε, κύριε Υπουργέ, κυρίες και κύριοι συνάδελφοι. Παρόλο, που πιστεύουμε ότι πράγματι η συζήτηση αυτή θα έπρεπε να αναβληθεί γι’ αυτό βάλαμε και νομικά, αλλά και πολιτικά επιχειρήματα. Στα νομικά επιχειρήματα υπήρξε η επιβεβαίωση από τον Υπουργό Άμυνας, για παράδειγμα με τα UAV, ότι η συμφωνία αυτή υλοποιείται και δεν είναι απαραίτητη η Κύρωση στη Βουλή. Για τα πολιτικά σήμερα είναι μία δύσκολη μέρα για τη Μέση Ανατολή, με την απόφαση για προσάρτηση των παλαιστινιακών εδαφών. Παρόλα αυτά θέλουμε να εισφέρουμε στη συζήτηση αυτή, γιατί πραγματικά είναι μια πολύ σοβαρή συζήτηση που σχετίζεται με τον γεωπολιτικό ρόλο της χώρας μας.

 Η Κύρωση, λοιπόν, της συμφωνίας αυτής, ανάμεσα στο κράτος του Ισραήλ και την Ελληνική Δημοκρατία, για την προμήθεια εξοπλισμού και υπηρεσιών άμυνας, αφορά μια συμφωνία που έγινε το 2016 στο πλαίσιο της αμοιβαιότητας και της χρησιμότητας και των δύο μερών, επιβεβαιώνοντας τις καλές σχέσεις με το κράτος του Ισραήλ. Η αμυντική συνεργασία με το Ισραήλ και με άλλες χώρες της περιοχής όπως η Αίγυπτος, συμβάλλει στην ενδυνάμωση της γεωπολιτικής ισχύος της χώρας μας, στην ενίσχυση της αμυντικής μας ικανότητας, καθώς από αυτή πράγματι προκύπτουν πολλά οφέλη στην αναβάθμιση των Ενόπλων Δυνάμεων και σε τεχνογνωσία και σε υλικά μέσα. Το γενικό πλαίσιο της διακρατικής συμφωνίας, ενισχύει τις σχέσεις των δύο χωρών, ενεργοποιεί και υλοποιεί προγράμματα προμήθειας αμυντικού εξοπλισμού και υπηρεσιών των δύο Υπουργείων, όπου οι επιμέρους όροι κάθε συμφωνίας G to G, θα καθορίζονται με ξεχωριστές συμβάσεις.

Οφείλουμε να τονίσουμε, ότι η συμφωνία αυτή έγινε από την κυβέρνηση του ΣΥΡΙΖΑ στο πλαίσιο μιας ενεργητικής και πολυδιάστατης εξωτερικής πολιτικής. Κι όταν μιλάμε για ενεργητική διπλωματία, εννοούμε ότι θέλουμε τη χώρα μας, πυλώνα σταθερότητας, ειρήνης και συνεργασίας όλων των λαών της περιοχής μας. Κι όταν μιλάμε για πολυδιάστατη, αυτό σημαίνει ότι μέσα από διμερείς, τριμερείς ή πολυμερείς συνεργασίες ενισχύουμε την υπεράσπιση του διεθνούς δικαίου.

Έτσι, λοιπόν, πέρα από τον τομέα της άμυνας, η δική μας πολιτική είχε γενικότερους στόχους, με χαρακτηριστικότερο παράδειγμα την πρωτοβουλία 3+1 και τον αγωγό East Med, που συμβάλλει καθοριστικά στην αναβάθμιση της θέσης της χώρας μας ως ενεργειακού κόμβου.

 Πρόκειται, λοιπόν, για μια προσπάθεια που είχαμε καταβάλει το προηγούμενο διάστημα, για την ενίσχυση της συνεργασίας ανάμεσα στις χώρες της νοτιοανατολικής μεσογείου και την ενίσχυση του σταθεροποιητικού ρόλου της χώρας μας, ώστε να μπορούμε να υπερασπιστούμε και τα εθνικά μας κυριαρχικά δικαιώματα με μεγαλύτερη αποτελεσματικότητα, μέσα σε ένα δύσκολο περιβάλλον και σε συνδυασμό, πάντοτε, με την απόλυτη προσήλωση στις αρχές του διεθνούς δικαίου.

Αυτή είναι η σταθερή πολιτική της χώρας μας στο πλαίσιο που καθορίζεται από τη δυναμική των γεωπολιτικών εξελίξεων στη νοτιοανατολική μεσόγειο και πρόκειται για μια πολιτική αρχών. Αυτό είναι σαφές. Όλες οι ενέργειες της προηγούμενης κυβέρνησης του ΣΥΡΙΖΑ, έγιναν πάντα στη βάση αρχών και σεβασμού στο διεθνές δίκαιο.

Στην πολιτική υπάρχουν - στη ροή του χρόνου - πάντοτε συμβολισμοί. Σήμερα, λοιπόν, τα γεγονότα της προσάρτησης της δυτικής όχθης, ρίχνουν τη σκιά τους στη σημερινή μας συζήτηση, καθώς δημιουργούνται πλέον ραγδαίες εξελίξεις, που αυξάνουν την ένταση και δημιουργούν συνθήκες με πολλαπλές διπλωματικές και πολιτικές συνέπειες στην νοτιοανατολική μεσόγειο σε πάρα πολλά ζητήματα, που φτάνουν και στην αποσταθεροποίηση της περιοχής μέχρι και το προσφυγικό.

Εμείς, με την δική μας εξωτερική πολιτική, επιδιώξαμε τη δημιουργία ειλικρινών, σταθερών και αξιόπιστων σχέσεων με το Ισραήλ και ταυτόχρονα, διατηρήσαμε τις σχέσεις φιλίας με την Παλαιστίνη, γιατί πιστεύουμε, ότι η χώρα πρέπει να ενισχύει την προσπάθεια για να διαδραματίσει έναν καταλυτικό ρόλο, για την σταθεροποίηση και την ειρήνη σε αυτό το δύσκολο γεωπολιτικό περιβάλλον, ιδιαίτερα για τη δική μας περιοχή.

Ο ΣΥΡΙΖΑ, με αίσθημα ευθύνης, στήριζε και στηρίζει μια δίκαιη και βιώσιμη λύση του παλαιστινιακού, σύμφωνα με τις αποφάσεις του ΟΗΕ αυτήν, δηλαδή, των δύο κρατών που θα συνυπάρχουν με ειρήνη και ασφάλεια στα σύνορα του 1967.

Πιστεύουμε, ότι ο μόνος δρόμος, για την επίλυση όλων των προβλημάτων που ταλανίζουν την περιοχή της μεσογείου και της μέσης ανατολής, είναι ο δρόμος του διαλόγου, χωρίς εκπτώσεις από τις αρχές του διεθνούς δικαίου, χωρίς μονομερείς και αυθαίρετες ενέργειες που υπονομεύουν την προοπτική της ειρηνικής συνύπαρξης του κράτους του Ισραήλ με τους γείτονες του. Όπως πιστεύουμε και κάποιες αντιλήψεις που αρνούνται στο κράτος του Ισραήλ το δικαίωμα στην ύπαρξη και την εθνική ασφάλεια, δεν έχουν θέση στο σύγχρονο κόσμο.

Η περίοδος που διανύουμε, θέτει όλα τα κράτη και όλους τους λαούς, μπροστά σε μία νέα πραγματικότητα κινδύνων, που δεν περιορίζονται από σύνορα και δεν υπακούουν σε στενά εθνικιστικά συμφέροντα.

Αυτή, λοιπόν, η νέα πραγματικότητα, θα δοκιμάσει την ωριμότητα όλων μας. Εμείς ως λαός, έχουμε επιλέξει συνειδητά το δρόμο της ειρήνης και της αρμονικής συμβίωσης και γι’ αυτό είπαμε, ότι από άποψη συμβολισμού, σήμερα, η συζήτηση αυτή δεν γίνεται στο καλύτερο χρόνο. Παράλληλα όμως, να ξεκαθαρίσουμε, ότι δεν μπορούμε να παραβλέψουμε και το καθήκον μας να είμαστε την ίδια στιγμή ως χώρα, έτοιμοι να υπερασπιστούμε τα εθνικά μας συμφέροντα απέναντι στην υπαρκτή επιβουλή.

Η σημερινή κυβέρνηση, οφείλει να προασπίσει το διεθνές δίκαιο, όπως έκαναν όλες οι ελληνικές κυβερνήσεις μέχρι σήμερα, παντού και πάντα. Και αυτό, πρέπει να γίνεται πρωτίστως, γιατί είναι προς το συμφέρον της χώρας μας, γιατί με βάση αυτό έχει οικοδομηθεί, τις τελευταίες δεκαετίες, η εξωτερική μας πολιτική.

 Η πιστή εφαρμογή του διεθνούς δικαίου είναι πάγια θέση στην εξωτερική πολιτική της Ελλάδας και το ισχυρότερο διαπραγματευτικό μας όπλο στα πολλά ζητήματα που καλούμαστε να αντιμετωπίσουμε. Είναι εκείνη η θέση που θωρακίζει τη χώρα μας απέναντι στην διαρκή και εντεινόμενη πλέον απειλή για την εθνική μας ασφάλεια, που αντιπροσωπεύει ο αναθεωρητισμός της Τουρκίας. Η εξωτερική πολιτική πρέπει να είναι ενταγμένη σε μία καλά σχεδιασμένη στρατηγική στόχευση, που αυτή τη στιγμή δεν φαίνεται να υπάρχει και πρέπει να στηρίζεται στο σύνολο των υπευθύνων πολιτικών δυνάμεων, γι’ αυτό και θεωρούμε αδήριτη ανάγκη την σύγκληση του Συμβουλίου των Πολιτικών Αρχηγών.

Εμείς έχουμε αποδείξει στην πράξη ότι βάζουμε πλάτη στην εθνική προσπάθεια και δεν την υπονομεύουμε όπως έκαναν άλλοι στο πρόσφατο παρελθόν. Αναφέρω ως παράδειγμα την θετική μας στάση, για τη συμφωνία με την υπογραφή ΑΟΖ με την Ιταλία. Είναι κρίσιμο βέβαια να προχωρήσουμε και στα επόμενα βήματα, για την επέκταση των χωρικών υδάτων στο Ιόνιο και την άμεση διαπραγμάτευση με την Αίγυπτο, για τη διαμόρφωση ΑΟΖ, χωρίς όμως εκπτώσεις για την επήρεια, για παράδειγμα της Κρήτης. Και το λέμε αυτό γιατί υπάρχουν διάφορα δημοσιεύματα και δηλώσεις που σχετίζονται και με την Τουρκία. Το διεθνές δίκαιο δεν είναι ούτε a la carte ούτε μπορούμε να εφαρμόζουμε σε αυτό κοπτοραπτική.

Σήμερα, λοιπόν, είναι αναγκαία η χάραξη μιας εθνικής γραμμής, χωρίς αμηχανία, χωρίς διστακτικότητα, χωρίς ασάφεια, με ξεκάθαρη θέση με όλες τις χώρες στη γειτονιά μας, στα Βαλκάνια, στη Μεσόγειο και με ψυχραιμία και αποφασιστικότητα θα πρέπει να ανταποκριθούμε και σε διπλωματικό και σε πολιτικό επίπεδο.

Έτσι λοιπόν θεωρούμε ότι η συμφωνία αυτή σήμερα, βρίσκεται σε λάθος χρόνο και θα ήθελα να υπογραμμίσω ότι θέλουμε η στάση μας να προέρχεται από μία αίσθηση καθήκοντος και ευθύνης, για το ρόλο της χώρας μας στην περιοχή μας, γι’ αυτό επιτρέψτε μου να πω ότι ζητήσαμε την αναβολή και επιφυλασσόμαστε για τη στάση μας για την κύρωση αυτή στην Ολομέλεια. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία Τελιγιορίδου.

Το λόγο έχει από το Κίνημα Αλλαγής ο κύριος Φραγγίδης.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κύριοι Υπουργοί, οι ελληνοϊσραηλινές σχέσεις βρίσκονται σε εξαιρετικό επίπεδο και αυτό αποδεικνύεται σε πολλούς τομείς αμοιβαίου πάντα συμφέροντος και ενδιαφέροντος, όπως της οικονομίας, της άμυνας, της επιστήμης, της τεχνολογίας και του πολιτισμού. Πρόσφατη εξάλλου είναι η δήλωση των Προέδρων Κατερίνας Σακελλαροπούλου από την Ελληνική Δημοκρατία και Reuven Rivlin που επιβεβαιώνει την ισχυρή σχέση των δύο χωρών, που κοινό στόχο έχουν την προαγωγή της περιφερειακής ασφάλειας, της σταθερότητας και της ανάπτυξης. Λαμβάνοντας υπόψη μάλιστα τη συνεχώς κλιμακούμενη τουρκική επιθετικότητα και το ευμετάβλητο περιβάλλον της Ανατολικής Μεσογείου και της Μέσης Ανατολής, η συνεργασία με το Ισραήλ είναι στρατηγικής σημασίας σε όλα τα επίπεδα.

Το σχέδιο νόμου που συζητάμε σήμερα αφορά σε μία τυπική διακρατική συμφωνία G to G συμφωνία-πλαίσιο για την προμήθεια αμυντικού υλικού. Πρόκειται για μία συμφωνία που καθορίζει το γενικό πλαίσιο συνεργασίας, μεταξύ των Υπουργείων Άμυνας Ελλάδας και Ισραήλ στον εξοπλιστικό τομέα και στον τομέα γενικών υπηρεσιών. Περιγράφεται η διαδικασία και καθορίζονται οι γενικοί όροι, που αφορούν στην προμήθεια αμυντικού εξοπλισμού και υπηρεσιών μεταξύ των μερών.

 Για κάθε επιμέρους πρόγραμμα, μεταξύ των δύο χωρών, θα επέρχεται νέα Συμφωνία, Κυβέρνηση προς Κυβέρνηση, η οποία θα καθορίζει και τις λεπτομέρειες εκάστου εξοπλιστικού προγράμματος. Η Συμφωνία αυτή έχει καλύψει όλες τις περιπτώσεις, τις ενδεχόμενες οπτικές και εκφάνσεις ακόμη και τις περιπτώσεις της εν συνεχεία υποστήριξης. Είναι μία, κατ’ αρχήν θα έλεγα, καλή συμφωνία-πλαίσιο που θέτει τις διαδικασίες μιας λογικής συνεργασίας μεταξύ των δύο χωρών. Όλα βέβαια, θα εξαρτώνται πλέον, από τις ειδικές συμβάσεις G to G, μεταξύ των δύο μερών και θα είναι στο χέρι των ιθυνόντων να εξασφαλίσουν, για τις Ένοπλες Δυνάμεις, το κατάλληλο προϊόν, με όλη την αναγκαία υποστήριξη και την παροχή τεχνογνωσίας.

Ωστόσο, το Μνημόνιο Κατανόησης υπογράφτηκε 1η Νοεμβρίου του 2016 και η Συμφωνία έρχεται με μεγάλη καθυστέρηση, τέσσερα χρόνια σχεδόν μετά, προς Κύρωση. Εύλογα λοιπόν τίθενται κάποια ερωτήματα: Ποιος είναι ο λόγος που οδήγησε στην προαναφερθείσα καθυστέρηση; Γιατί πήρε τόσο χρόνο, 4 χρόνια, για να έρθει προς ψήφιση στη Βουλή, όταν μάλιστα, τρέχουν γεωπολιτικές εξελίξεις στην περιοχή μας και ταυτόχρονα, η συνεργασία μεταξύ των δύο Υπουργείων Άμυνας ξεκίνησε πριν την υπογραφή του Μνημονίου Κατανόησης του 2016 και συνεχίζεται μέχρι σήμερα;

 Η Συμφωνία είναι η ίδια εξάλλου με το Μνημόνιο Κατανόησης του 2016. Συνεπώς, τυχόν επιχείρημα ότι μελετούσαν να βελτιώσουν τη Συμφωνία αυτή, δεν ευσταθεί. Εικασίες βέβαια, θα μπορούσαμε να κάνουμε πολλές, προκειμένου να πιθανολογήσουμε την καθυστέρηση, όπως, αν υπήρξε κάποια εμπλοκή, από την πλευρά των εμπλεκομένων φορέων ή του γραφείου νομοθετικής πρωτοβουλίας; Αν υπήρξε αδιαφορία, για να μην φανεί ίσως, ότι η προηγούμενη κυβέρνηση είχε έτοιμο το Μνημόνιο Κατανόησης και η κυβέρνηση της Νέας Δημοκρατίας απλώς το προώθησε, πιθανόν άλλες προτεραιότητες ή δεν ενημέρωσαν καλά οι αρμόδιοι υπηρεσιακοί παράγοντες την πολιτική ηγεσία. Σε καμία περίπτωση λοιπόν, δεν υπήρχε σοβαρός γεωπολιτικός λόγος, ούτε η προηγούμενη κυβέρνηση είχε παγώσει τις σχέσεις με το Ισραήλ. Αντιθέτως, συνεργάζονταν σε πολλά άλλα κρίσιμα θέματα και μάλιστα καλά.

Τέλος, θα πρέπει να μην ξεχνάμε, ότι η έναρξη των σχέσεων και της συνεργασίας της χώρας μας με το Ισραήλ, υπαγορεύτηκε, σε μεγάλο βαθμό, από τη διακοπή της επικοινωνίας και συνεργασίας μεταξύ του Ισραήλ και της Τουρκίας. Από το 2010 η κυβέρνηση του ΠΑΣΟΚ με Πρωθυπουργό τον Γιώργο Παπανδρέου, έκαναν τα πρώτα και σημαντικά βήματα. Όποια και αν είναι η αιτία της καθυστέρησης λοιπόν, κρίνουμε σκόπιμο να μας ενημερώσετε, κύριε Υπουργέ. Ποιος είναι ο λόγος που οδήγησε στην προαναφερθείσα καθυστέρηση;

Κλείνοντας, δεν θα ήθελα να σας κουράσω και θα έλεγα μόνο ότι, δεδομένου ότι στηρίζουμε την ενίσχυση της εθνικής άμυνας και τη στήριξη των εθνικών μας θεμάτων, λαμβάνοντας πάντα υπόψη τις εξελίξεις στην ευρύτερη περιοχή ενδιαφέροντος για τη χώρα μας, δεν μπορούμε παρά να στηρίξουμε την έγκριση της υπόψη Συμφωνίας.

Σας ευχαριστώ.

 **ΚΩΝΣΤΑΤΝΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον κ. Φραγγίδη. Το λόγο έχει ο εκπρόσωπος του Κ.Κ.Ε., κ. Παπαναστάσης.

 **ΝΙΚΟΛΑΟΣ ΠΑΠΑΝΑΣΤΑΣΗΣ (Εκπρόσωπος του Κ.Κ.Ε.):** Ευχαριστώ κύριε Πρόεδρε.

Το νομοσχέδιο που φέρνει σήμερα η κυβέρνηση, που αναφέρεται στην Κύρωση της Συμφωνίας μεταξύ του Υπουργείου Άμυνας του κράτους του Ισραήλ και του Υπουργείου Εθνικής Άμυνας της Ελληνικής Δημοκρατίας, για την προμήθεια εξοπλισμού και υπηρεσιών άμυνας, είτε αυτό είναι έργο της Νέας Δημοκρατίας, είτε του ΣΥΡΙΖΑ, είναι και των δύο, όπως διαπιστώσαμε και συμφωνούν απόλυτα σ αυτό, αποτελεί έναν ακόμα κρίκο στην επικίνδυνη αλυσίδα που δένει πιο γερά τη χώρα μας στους ιμπεριαλιστικούς σχεδιασμούς και βάζει το λαό μας σε μεγάλους κινδύνους.

Πρόκειται για μια πολιτικοστρατιωτική συμφωνία με το κράτος του Ισραήλ. Τώρα, ποιο είναι αυτό το κράτος. Είναι αυτό που για 53 χρόνια διατηρεί καθεστώς κατοχής επί των παλαιστινιακών εδαφών. Είναι αυτό που δολοφονεί καθημερινά τον παλαιστινιακό λαό.

 Είναι αυτό που ετοιμάζεται σήμερα και για τους κυρίους του ΣΥΡΙΖΑ, είτε αυτό συνέβαινε χθες, είτε θα συμβεί αύριο, το κράτος-δολοφόνος του Ισραήλ θα είναι πάντα το ίδιο. Ετοιμάζεται, λοιπόν, σήμερα βασιζόμενο στην αμερικανικής κοπής και ψευδεπίγραφα αποκαλούμενη ως «Συμφωνία του Αιώνα» εντελώς παράνομα να υλοποιήσει. Τι; Την παραχώρηση της Ιερουσαλήμ στο κράτος του Ισραήλ ως αδιαίρετη ισραηλινή πρωτεύουσα. Την προσάρτηση της κοιλάδας του Ιορδάνη που είναι η καρδιά του 30% της δυτικής όχθης και περιοχές που βρίσκονται βόρεια της Νεκρής Θάλασσας στο ισραηλινό κράτος. Την διατήρηση των ισραηλινών εποικισμών και των χιλιάδων εποίκων που είναι δυνάμεις κατοχής στα παλαιστινιακά εδάφη.

Είναι φανερό, ότι με τα προαναφερόμενα όχι μόνο δεν κατοχυρώνεται το ανεξάρτητο παλαιστινιακό κράτος, αλλά διαιωνίζει και θωρακίζει την ισραηλινή βία, την ισραηλινή κατοχή. Πρόκειται για μια πολύ επικίνδυνη εξέλιξη. Είναι μέρος του γενικότερου ιμπεριαλιστικού σχεδίου που προωθούν οι Η.Π.Α. για απαράδεκτες διευθετήσεις στην περιοχή κατά των λαών.

 Η κυβέρνηση της Νέας Δημοκρατίας, έχει μεγάλο θράσος να εμφανίζει ως θεματοφύλακα του διεθνούς δικαίου τη στρατηγική συμμαχία με το κράτος του Ισραήλ. Μια χώρα που εδώ και 53 χρόνια, κατέχει παράνομα εδάφη της Παλαιστίνης και της Συρίας.

Φυλακίζει και δολοφονεί ακόμα και μικρά παιδιά. Ετοιμάζεται με τις πλάτες των Η.Π.Α. να προσαρτήσει, όπως προανέφερα, την κατεχόμενη παλαιστινιακή γη κάνοντας κουρέλι ακόμη και ψηφίσματα του Ο.Η.Ε..

Τέλος, έχει τα όπλα μόνιμα στραμμένα σε χώρες της Μέσης Ανατολής, απειλώντας να σύρει ολόκληρη την περιοχή πιο βαθιά στο χάος και στον πόλεμο.

 Πρόσφατα, έγινε η επιτυχημένη, όπως χαρακτηρίστηκε από τα αστικά μέσα μαζικής ενημέρωσης, επίσκεψη του Πρωθυπουργού στο Ισραήλ. Τα μονοπώλια και στις δύο χώρες είχαν κάθε λόγο να πανηγυρίζουν. Η κερδοφόρα συνεργασία τους φαίνεται να επεκτείνεται και σε νέους τομείς. Έχουν κάθε λόγο να τρίβουν τα χέρια τους οι Η.Π.Α. και το ΝΑΤΟ, οι εμπνευστές των τριμερών και πολυμερών σχημάτων στην περιοχή, όπως αυτό ανάμεσα στην Ελλάδα, στο Ισραήλ, την Κύπρο.

Και αυτό είναι ένα σχήμα που αναπτύσσεται κάτω από την ομπρέλα τους, συμβάλλοντας καθοριστικά στην προβολή ισχύος των αμερικανονατοϊκών στη νοτιοανατολική τους πτέρυγα, απέναντι στην αυξανόμενη επιρροή και τους σχεδιασμούς της Κίνας και της Ρωσίας.

Άλλωστε, κεντρικός πυλώνας της ελληνοϊσραηλινής στρατηγικής σχέσης όπως την ονομάζετε, είναι η στρατιωτική συνεργασία που ενισχύεται σε τομείς όπως η πολεμική βιομηχανία και οι συνεκπαιδεύσεις με τη συμμετοχή των Η.Π.Α. και άλλων συμμάχων τους στην περιοχή.

Είναι γνωστό, ότι η συμβολή αυτής της συνεργασίας στην ειρήνη και την ασφάλεια είναι τέτοια που προσομοιώνει σενάρια επίθεσης στο Ιράν, αξιοποιώντας το ανάγλυφο της Ελλάδας και την απόσταση από το Ισραήλ.

Εκείνο όμως που για μία ακόμη φορά καταρρέει με πάταγο, είναι το επιχείρημα της κυβέρνησης ότι η συνεργασία με το Ισραήλ, ειδικά στον ενεργειακό τομέα, αποτελεί ανάχωμα στην επιθετικότητα της Τουρκίας και στις αμφισβητήσεις της επί των κυριαρχικών δικαιωμάτων Ελλάδας και Κύπρου.

Για δέστε την Κύπρο. Τα τουρκικά ερευνητικά οργώνουν την Α.Ο.Ζ. της. Ποια ενεργειακή συνεργασία με το Ισραήλ θωράκισε τα κυριαρχικά της δικαιώματα;

 Αντίθετα, σταδιακά η Τουρκία και το Ισραήλ διαμορφώνουν προϋποθέσεις επαναπροσέγγισης. Μετά την κρίση του Mavi Marmara επαναφέρουν σενάρια συνεργασίας και στον ενεργειακό τομέα. Οι ΗΠΑ τους ενθαρρύνουν. Τους προτρέπουν να αξιοποιήσουν κάθε μέσο και κάθε δίαυλο, για να αγκιστρώσουν την Τουρκία στο δυτικονατοϊκό στρατόπεδο.

Αυτό δεν επιδιώκει και η Ελλάδα; Αυτό δεν επιδιώκει και η Κυβέρνησή σας;

 Οι εξελίξεις αυτές ενισχύουν την εκτίμηση ότι οι τριμερείς και πολυμερείς συνεργασίες στην περιοχή είναι το καλούπι για μια διευρυμένη συνεκμετάλλευση του ενεργειακού πλούτου. Θα διευκολύνουν και τις διευθετήσεις, ανάμεσα σε Ελλάδα και τουρκία. Άλλωστε οι κυβερνήσεις Ελλάδας και ισραήλ διαβεβαιώνουν, σε όλους τους τόνους, ότι από αυτές τις συμπράξεις, δεν αποκλείεται κανείς.

Ο Νετανιάχου αναλώνεται σε ανέξοδες διακηρύξεις για τον σεβασμό του διεθνούς δικαίου, Ποιου δικαίου; Αυτού που πρώτο το ισραήλ καταπατά, χωρίς να καταδικάζει ρητά ακόμη και το ανυπόστατο τουρκολιβυκό σύμφωνο; Είναι πλέον εμφανέστατη η, βήμα το βήμα, προετοιμασία του κλίματος, για παραπέρα προσεγγίσεις με κριτήριο τα συμφέροντα των μονοπωλίων και των αμερικανονατοϊκών σχεδιασμών.

Λίγα εικοσιτετράωρα πριν την άφιξη Μητσοτάκη στο ισραήλ μια ανάλυση στο ισραηλινό κέντρο στρατηγικών μελετών «Μπέκιν Σαντάμ» τόνιζε ότι 30 χρόνια μετά την εγκαθίδρυση των μεταξύ τους διπλωματικών σχέσεων, Ελλάδα και ισραήλ θα μπορούσαν να καθοδηγήσουν μια προσεκτική πρωτοβουλία με την πιθανότητα ενός πολυμερούς διαλόγου με την τουρκία. Είναι ξεκάθαρες οι θέσεις τους. Η ίδια ανάλυση καταγράφει τη μεγάλη πρόοδο που έχει επιτευχθεί στις σχέσεις ισραήλ - Ελλάδας και τονίζει ότι είναι καιρός νέα θέματα να μπουν στην ατζέντα της ελληνοισραηλινής συνεργασίας, προσθέτοντας, ως καθοριστικό παράγοντα, το ενδιαφέρον των ΗΠΑ, για συμμετοχή της τουρκίας σε τέτοια σχήματα διαλόγου και συνεργασίας . Αυτό ακριβώς δεν λέει και ο Αμερικανός Πρέσβης Πάιατ στην Αθήνα; Αυτό δεν τονίζει και το γεγονός ότι η αμερικανική πλευρά, ουδέποτε έχει καταδικάσει ευθέως το ανυπόστατο σύμφωνο Τουρκίας – Λιβύης, τονίζοντας μάλιστα ότι η Άγκυρα είναι απογοητευμένη από τον αποκλεισμό της από το φόρουμ και θεωρεί το σχήμα μη ρεαλιστικό. Μια αξιολόγηση με την οποία, δεν διαφωνεί εντελώς η Ουάσιγκτον.

Ακόμα και αν δεν γίνει δημόσια γνωστή, είναι βέβαιο ότι η συζήτηση Μητσοτάκη - Νετανιάχου στην Ιερουσαλήμ, για το ρόλο της Τουρκίας στην περιοχή, περιλάμβανε και τέτοιες πλευρές. Είναι κυρίαρχο το αμερικανονατοϊκό πλαίσιο, μέσα στο οποίο αναπτύσσονται οι σχέσεις Ισραήλ – Ελλάδας - τουρκίας και προωθούνται διευθετήσεις με αιχμή το ενεργειακό, απέναντι στο σχεδιασμό Ρωσίας και Κίνας. Επίσης, παρατηρείται τον τελευταίο καιρό μια ένταση της συχνότητας, με την οποία γράφονται και αναπαράγονται αναλύσεις, που φανερώνουν την προετοιμασία του εδάφους, για εξελίξεις από τις οποίες δεν έχουν απολύτως τίποτε να περιμένουν ο ελληνικός, ο τουρκικός και οι άλλοι λαοί.

Σε κάθε περίπτωση επιβεβαιώνεται ότι η βαθύτερη εμπλοκή της Ελλάδας στα σχέδια ΗΠΑ, ΝΑΤΟ, Ευρωπαϊκής Ένωσης, φέρνει πιο κοντά το ενδεχόμενο μιας εφ’ όλης της ύλης διευθέτηση των διαφορών με την Τουρκία. Μόνο που κυρίαρχο στοιχείο αυτών των διευθετήσεων θα είναι η ικανοποίηση των διεκδικήσεων της Τουρκίας στην περιοχή και η διασφάλιση της νατοϊκής συνοχής. Αυτός ακριβώς είναι ένας στόχος που μοιράζεται και προωθεί η ελληνική αστική τάξη με την κυβέρνηση και όλα τα κόμματα της, παζαρεύοντας επικίνδυνες συμφωνίες με αμερικανονατοϊκή ομπρέλα, που περιλαμβάνουν και την συνεκμετάλλευση του Αιγαίου και της Ανατολικής Μεσογείου.

Κλείνοντας, στις 22 Δεκεμβρίου 2015 πάρθηκε ομόφωνη απόφαση του Ελληνικού Κοινοβουλίου με την οποία αναγνωρίζεται το παλαιστινιακό κράτος. Καμία ελληνική κυβέρνηση, δεν υλοποίησε την παραπάνω ομόφωνη απόφαση. Όχι γιατί δεν τόλμησαν, όπως διατείνονται κάποιοι, θέλοντας να τις ξεπλύνουν στα μάτια του λαού. Δεν τις υλοποίησαν, γιατί δεν θέλουν. Γιατί αυτό επιβάλλει η επικίνδυνη αναβάθμιση των σχέσεων τους με το κατοχικό κράτος του Ισραήλ.

Ο τότε Υπουργός Εξωτερικών, κ. Κοτζιάς, τέλη του 2015, στο ίδιο μήκος κύματος με τις τότε σχετικές δηλώσεις του κυρίου Τσίπρα, μίλησε για συμβολική κίνηση της Βουλής. Έτσι χαρακτήρισε την απόφαση αυτή. Σήμερα, με την Κυβέρνηση της Νέας Δημοκρατίας, όπως και τότε με την κυβέρνηση του ΣΥ.ΡΙΖ.Α., κανείς σας δεν τολμά να θίξει οτιδήποτε έρχεται σε αντίθεση με τα ισραηλινά κεφάλαια, με τα οποία στήνει γέφυρες για μπίζνες.

Είναι, πλέον, φανερό, ότι οι ελληνοϊσραηλινές σχέσεις και μετά την επίσκεψη Μητσοτάκη στο Ισραήλ, πίσω από τις τυμπανοκρουσίες και τα πανηγύρια για την εμβάθυνση των διμερών σχέσεων και τη στήριξη στα ελληνικά συμφέροντα, είναι σε εξέλιξη ένα μεγάλο παζάρι. Ένα παζάρι που επιδρά δραματικά στις εξελίξεις, απέναντι στις οποίες δεν χωράει κανένας εφησυχασμός. Το ξέπλυμα της δολοφονικής πολιτικής του Ισραήλ από την Κυβέρνηση της Νέας Δημοκρατίας, σε συνέχεια της πολιτικής των προηγούμενων κυβερνήσεων, δεν έχει καμία σχέση με τα συμφέροντα του ελληνικού λαού. Δεν έχει σχέση με τα συμφέροντα των άλλων λαών της περιοχής, με τη θέλησή τους να ζουν ειρηνικά και να αναπτύσσουν σχέσεις φιλίας, συνεργασίας και αμοιβαίου οφέλους.

Ακριβώς γι’ αυτούς τους λόγους, σήμερα, στις 7 μ.μ., η Ελληνική Επιτροπή για τη Διεθνή Ύφεση και Ειρήνη, η ΕΕΔΥΕ, διοργανώνει παράσταση διαμαρτυρίας στην Ισραηλινή Πρεσβεία, καλώντας τους εργαζόμενους, το λαό, τη νεολαία, να δείξουν έμπρακτα την καταδίκη τους στους ιμπεριαλιστικούς σχεδιασμούς, που ρίχνουν λάδι στη φωτιά που, ήδη, καίει στην περιοχή, καταγγέλλοντας τα σχέδια του κράτους δολοφόνου Ισραήλ, για την προσάρτηση νέων παλαιστινιακών εδαφών.

Το Κ.Κ.Ε. καταψηφίζει την Συμφωνία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Ευχαριστούμε τον κ. Παπαναστάση.

Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης) :** Ευχαριστώ πολύ κύριε Πρόεδρε.

 Κύριοι Υπουργοί, κυρίες και κύριοι συνάδελφοι, κύριε Κατρούγκαλε, μιάμιση ώρα «φάγαμε», για ποιο λόγο; Για κάτι το οποίο θα γινόταν. Επειδή είστε πάρα πολύ μορφωμένος και έξυπνος άνθρωπος, ξέρετε τί σκέφτομαι; Πως «ό,τι μπορείς να κάνεις σήμερα, μην το αναβάλεις για αύριο». Είναι μια παροιμία, την οποία χρησιμοποιούμε, ξέρετε, κατά κόρον, στο Υπουργείο Άμυνας. Γι’ αυτό και όλοι οι πολιτικοί, θέλουν να είναι πολιτικοί προϊστάμενοι στο Υπουργείο Άμυνας - αυτό δε νομίζω ότι το αμφισβητεί κανένας - διότι είναι ένα οργανωμένο, πειθαρχημένο και αποτελεσματικό Υπουργείο. Δεν το λέω για εσάς μόνο, κύριε Υπουργέ, το λέω για όλους τους Υπουργούς. Ο κ. Υφυπουργός το ξέρει, διότι γνωριζόμαστε από Ευέλπιδες.

Κυρία Τελιγιορίδου, δεν κατάλαβα τι ήταν αυτό, το οποίο σας διαφοροποίησε από τη Νέα Δημοκρατία. Είπατε μόνο ότι, θα το δείτε και θα ψηφίσετε ανάλογα. Πότε; Εγώ αυτό κατάλαβα. Διότι, κυρία Τελιγιορίδου, τί είπατε; Εσείς δεν ήσασταν το Νοέμβριο του 2016, οι οποίοι προετοιμάσατε αυτή τη Συμφωνία; Εγώ ήμουνα έτοιμος να πω συγχαρητήρια - και το είπα κιόλας - στον ΣΥ.ΡΙΖ.Α., στον κ. Τσίπρα, στον κ. Καμμένο. Το μόνο καλό πράγμα που πέρασε η Κυβέρνηση του ΣΥ.ΡΙΖ.Α, τα 4,5 χρόνια που ήταν συγκυβέρνηση, ήταν αυτή η Συμφωνία.

 Έχουμε μία λογική, η οποία είναι η λογική του παραλόγου. Και δεν περιμένω, βέβαια, από το Κομμουνιστικό Κόμμα, κάτι διαφορετικό, διότι δεν μας είπε ποτέ, τελικά, με ποιον πρέπει να είναι η Ελλάδα; Πρέπει να είναι με την Αμερική; Όχι. Πρέπει να είναι με τη Ρωσία; Όχι.

Κύριε Παπαναστάση, εδώ μιλάμε τη γλώσσα της λογικής. Αναγκάσατε τον κ. Υπουργό να πει, για ποιο λόγο δεν πρέπει να αναβληθεί αυτή η Συμφωνία. Είναι μία Συμφωνία, η οποία έρχεται για επικύρωση, μετά από τέσσερα - πέντε χρόνια. Δηλαδή, τι πρέπει να κάνουμε; Να μη γίνει η επικύρωση μιας αμυντικής συμφωνίας, η οποία, τι περιέχει, ουσιαστικά; Προμήθεια εξοπλισμών και υπηρεσίες. Δηλαδή, τι άλλο θα μπορούσε να κάνει, ούτως ώστε να την αναβάλουμε;

Έχει αντίρρηση κανένας ότι, είμαστε σε μία περίοδο έντασης με την Τουρκία; Έχει αντίρρηση κανένας ότι, αυτή τη στιγμή, οι Τούρκοι διεκδικούν, ετοιμάζουν το γεωτρύπανο και είπαν το Σεπτέμβριο και ξέρετε πολύ καλά ότι, όταν λέει κάτι ο Ερντογάν το εννοεί και πρέπει να τον πάρουμε σοβαρά όλοι. Είπαν τον Σεπτέμβριο, εμείς, θα στείλουμε να κάνουμε έρευνες στο συγκεκριμένο σημείο, σε υφαλοκρηπίδα ελληνική. Δεν πρέπει να προετοιμαστούμε για τα πάντα; Δεν πρέπει να είμαστε εξοπλισμένοι; Εδώ, ήταν προηγουμένως και ο Πρόεδρος της Επιτροπής Εξοπλισμών και γνωρίζετε πάρα πολύ καλά και επειδή είσαστε και Υπουργοί, προηγουμένως, ότι, το εξοπλιστικό πρόγραμμα της πατρίδας μας έχει μείνει πίσω. Τα δέκα χρόνια των μνημονίων που εσείς ψηφίζατε.

Μνημόνια θέλαμε και το θέλαμε το μνημόνιο στο Υπουργείο Άμυνας και φωνάζαμε τότε ορισμένοι, που ήμασταν εκτός πολιτικής σκηνής, είχαμε άλλα πράγματα να κάνουμε και φωνάζαμε λοιπόν ότι, δεν είναι δυνατόν το Υπουργείο Άμυνας να μπει στη λογική των μνημονιακών δεσμεύσεων. Δεν γίνεται. Δεν μπορεί η ροή των ανταλλακτικών των mirage από το 2012 να είχε σταματήσει και το γνωρίζετε πάρα πολύ καλά. Δεν μπορεί να μην διαθέτουμε χρήματα για την άμυνα της χώρας. Είμαστε υπέρ της ειρήνης. Μάλιστα. Βεβαίως και είμαστε υπέρ της ειρήνης, αλλά για να έχουμε ειρήνη, πρέπει να προετοιμαστούμε για τον πόλεμο. Δηλαδή και αυτό δεν το καταλαβαίνουμε; Μια συμφωνία η οποία θα είναι, προφανώς, σε θέματα ηλεκτρονικού πολέμου, σε θέματα οπλικών συστημάτων μη επανδρωμένα για τα οποία είναι πολύ μπροστά το Ισραήλ. Πληροφορίες. Έχουμε την κυβερνοασφάλεια. Είναι θέματα τα οποία νομίζω ότι, με την κύρωση θα προχωρήσουν πιο εύκολα, πιο άνετα.

Δύο, επίσης, άρθρα τα οποία πρέπει να τα έχουμε κατά νου, δείχνουν τις πολύ καλές σχέσεις τις οποίες έχουμε φτιάξει το τελευταίο χρονικό διάστημα και, κυρίως, επαναλαμβάνω από το 2015 - 16 και μετά με το Ισραήλ. Γιατί ξέρετε κύριοι του ΣΥΡΙΖΑ; Η Νέα Δημοκρατία είναι αριστεροφοβική. Πάντα φοβόταν μην τα έχει καλά με το Ισραήλ. Σου λέει τώρα, να τα βάλω με τον συγχωρεμένο τον Παπανδρέου ο όποιος φόραγε μια μαντήλα και έλεγε είμαστε υπέρ των Παλαιστινίων, του κακόμοιρου Παλαιστινιακού λαού; Ο Παλαιστινιακός λαός φροντίζει για το έδαφός του και το Ισραήλ φροντίζει για το έδαφός του και βεβαίως, δεν είναι δολοφόνοι των λαών ο ισραηλινός λαός και το ισραηλινό κράτος. Γιατί το αντίστοιχο μπορούμε να πούμε, όταν στην αγορά του Τελ Αβίβ μπαίνει ο Παλαιστίνιος ζωσμένος με εκρηκτικά και σκοτώνει 185 αμάχους, παιδιά των Ισραηλινών. Αυτά δεν έχουν μάνα, δεν έχουν πατέρα; Και επειδή μερικοί, κύριε Υπουργέ, από τη Νέα Δημοκρατία τώρα το έχουν γυρίσει το παραμύθι, όταν τα φώναζα αυτά τα πράγματα, πριν από δέκα χρόνια κάποιοι δικοί σας Υπουργοί και βουλευτές μου λέγανε, τι είναι αυτά που λες; Το παίζανε αντισημίτες ξέρετε τότε. Ήταν η μόδα. Είναι η μόδα του αντισημιτισμού. Αυτή είναι η δουλειά μας εδώ πέρα. Η λογική τι λέει. Καλώς έγινε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Σε ένα άλλο μαγαζί ήταν τότε.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Πώς είπατε; Σε ένα άλλο μαγαζί ήταν τότε. Ναι. Τώρα ήρθε σε άλλο μαγαζί και φορέσαν το κιπά. Ξέχασα, συγνώμη. Η αλήθεια πρέπει να λέγεται. Μη νομίζετε ότι, ο Ισραηλινός λαός ή οι Ισραηλινοί είναι ηλίθιοι. Μην νομίζετε ότι, ο κόσμος είναι βλαμμένος και μόνο εμείς είμαστε οι ξύπνιοι. Πήγατε και κάνατε θρύλο το Μιωνή. Ποιος είναι ο Μιωνής; Τον κάναμε λέει πρόξενο στο Ισραηλ. Ενδιαφέρεται το Ισραηλ για τον Μιωνή. Ναι, τώρα που σας βρήκα θα σας τα πω κιόλας γιατί όποτε τα θυμάμαι, τρελαίνομαι. Δεν γίνονται αυτά τα πράγματα, δεν γίνονται. Εδώ έχουνε, για να καταλάβετε πόσο σοβαρό κράτος είναι, έχουνε βάλει στο Συνταγματικό δικαστήριο τον ίδιο τον Πρωθυπουργό τους. Ο Νετανιάχου είναι Πρωθυπουργός και δικάζεται αυτή τη στιγμή, κάθεται στο εδώλιο. Για να καταλάβουν όλοι πώς λειτουργούν τα κράτη τα σοβαρά. Μήπως δεν είναι έτσι; Πρέπει, λοιπόν, η συμφωνία αυτή να ακυρωθεί. Είναι μια συμφωνία η οποία θα δώσει στη χώρα μας. Τα άρθρα 5 και 8 είναι ενδεικτικά. Δεν μπαίνουν ούτε ρήτρες, εάν δεν μπορέσει να πληρώσει η πατρίδα μας ένα οπλικό σύστημα, αλλά το ξανασυζητάμε και μπαίνει σε διαφορετική βάση, ούτε και δικαστήριο το οποίο θα προσφύγει, η μία ή η άλλη πλευρά, για να λύσουν τις διαφορές τους.

Λύνεται η διαφορά όμορφα και ωραία ανάμεσα σε δύο πολιτισμένα κράτη. Δύο κράτη μικρά τα οποία σε αυτό τον χώρο της Ανατολικής Μεσογείου που ζούμε αναγκαστικά -αφού εδώ μας έφερε ο Θεός να ζήσουμε- έχουμε γύρω-γύρω εχθρούς. Μετρήστε τους εχθρούς μας και μετρήστε και τους φίλους μας, αλλά η λογική του σήμερα είμαι με τον Παλαιστίνιο και δεν θέλω τον κακό Ισραηλινό και αύριο λέω εντάξει, άσε τους Παλαιστίνιους να πάω με τον Ισραηλινό και μεθαύριο να πάω με τον Τυνήσιο, αυτή η λογική μας έφερε σε αυτή την κατάντια. Ανενεργή πολεμική βιομηχανία, δεν δουλεύει τίποτα, θα μπορούσαμε να χρησιμοποιούμε την αμυντική μας βιομηχανία για να παράγουμε οπλικά συστήματα, θα μπορούσαμε, όπως κάνει και το Ισραήλ ηλεκτρονικά, μη επανδρωμένα.

Θα ήθελα να ρωτήσω κάτι, επίσης, τον ΣΥΡΙΖΑ, εάν είσαστε υπέρ αυτής της συμφωνίας, την οποία εσείς φέρατε και καλώς την φέρατε, επαναλαμβάνω και την προετοιμάσατε, πως είσαστε και υπέρ του Παλαιστινιακού λαού «του καημένου».

Κύριοι του ΣΥΡΙΖΑ, πώς είναι δυνατόν, να αγοράζεις όπλα και να συνεργάζεσαι με τον δολοφόνο των λαών -σύμφωνα με το ΚΚΕ- ο οποίος σκοτώνει τους καημένους Παλαιστινίους, μπορείτε να μας εξηγήσετε; Δεν θα μπορέσετε, να μας εξηγήσετε ποτέ. Γιατί εδώ παραμυθιαζόμαστε μεταξύ μας.

Πρέπει να είμαστε ανοιχτοί, λογικοί ασχέτως ,τι λέει κάθε φορά ο καθένας στο διεθνή περίγυρο και να αποκτήσουμε μία εθνική εξωτερική πολιτική, η οποία θα είναι διαχρονική και δεν θα τα αλλάζουμε ανάλογα με το ποια Κυβέρνηση είναι στην εξουσία.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ τον κύριο Μυλωνάκη και κλείνουμε τον κύκλο των Εισηγητών με την κυρία Σακοράφα, από το ΜέΡΑ 25.

**ΣΟΦΙΑ ΣΑΚΟΡΑΦΑ (Ειδική Αγορήτρια ΜέΡΑ 25):** Κύριε Πρόεδρε, θα μπορούσαμε να πούμε πάρα πολλά σήμερα και κυρίως για το θέμα που αναπτύχθηκε στο θέμα της Παλαιστίνης.

Με αφορμή τα τελευταία λόγια του συναδέλφου, που κατέβηκε μόλις από το βήμα, θα ήθελα κάποια στιγμή πραγματικά, να γίνει μια συζήτηση για να πούμε, τι σημαίνει κατοχή και τι είναι κατεχόμενος και να πούμε, τι είναι τρομοκράτης και τι είναι αυτός που αντιστέκεται. Γιατί αυτά τα δύο πρέπει να ξεχωρίσουμε, για να μπορέσουμε να συζητήσουμε πραγματικά πολιτικά πάνω σε αυτό το ζήτημα.

Θα ήθελα να πω στο θέμα που συζητάμε σήμερα, γιατί πραγματικά για μας δεν είναι ξεχωριστό, δεν ξεχωρίζει το θέμα της Παλαιστίνης, της Τουρκίας, όλων των Αραβικών κρατών γύρω- γύρω σε σχέση με αυτό που πάμε να υπογράψουμε σήμερα.

 Είπα, λοιπόν, στην αρχή, ότι η συμφωνία που συζητάμε προέκυψε από μια διαπραγμάτευση που έκανε ο ΣΥΡΙΖΑ από το 2016. Για μας πραγματικά μπαίνει ένα ερώτημα, γιατί έγινε μια τόσο μεγάλη καθυστέρηση και από τις δύο πλευρές και από τη Νέα Δημοκρατία και από τον ΣΥΡΙΖΑ και θα ήθελα, να επαναλάβω την επισήμανση, ότι από την υπογραφή της συμφωνίας αυτής μέχρι τις περσινές εκλογές η προηγούμενη Βουλή πραγματικά είχε ψηφίσει 48 διεθνείς συμβάσεις και φέρατε και εσείς 20. Το ερώτημα είναι: Υπήρξε άραγε προβληματισμός, ή ένας δισταγμός, ένας δισταγμός ως προς την χρονική στιγμή κατάθεσης στη Βουλή αυτής της συμφωνίας, ή μήπως η κατάθεσή της έχει συνδεθεί με άλλα θέματα μεταξύ των δύο χωρών, ή μήπως εμπλέκονται και άλλες χώρες, κύριε Πρόεδρε.

Εν τέλει μήπως έπρεπε να ωριμάσουν οι συνθήκες συγκεκριμένες ή υπήρχε σύνδεση με άλλα πρόσθετα σχέδια; Σε κάθε περίπτωση όμως θα ήταν κρίσιμο ή τουλάχιστον χρήσιμο, να έχουμε μια σχετική υπεύθυνη ενημέρωση.

Όπως είπα ήδη από την προηγούμενη κυβέρνηση οι σχέσεις μας με το Ισραήλ τοποθετούνται σε υψηλή ιεράρχηση και προτεραιότητα πολιτική, που συνεχίζει και η σημερινή Κυβέρνηση.

Ανέφερα και πριν ότι η επιλογή της συγκεκριμένης χρονικής στιγμής έχει έναν ιδιαίτερο συμβολισμό και αναφέρθηκα στον αείμνηστο Πρόεδρο τον κ. Μιτεράν, όταν έλεγε, ότι η πολιτική διαχείριση των συμβόλων και επειδή πραγματικά είναι μεγάλη σύμπτωση για τη σημερινή μέρα που η 1η Ιουλίου του 2020, να έχει θέσει η Κυβέρνηση του κυρίου Νετανιάχου ώστε να τεθεί ορόσημο για την επέκταση της κυριαρχίας του Ισραήλ στους οικισμούς της κατεχόμενης Δυτικής όχθης.

Θα ήθελα, να αναφερθούμε ιδιαιτέρα στον κ . Νετανιάχου, γιατί είναι ένα ιδιαίτερο πρόσωπο, θα τον αναφέρω πάλι για να ακούει ο ελληνικός λαός, ποιος είναι αυτός ο κύριος Μπίμπι που ακούγεται τόσες μέρες στα μέσα μαζικής ενημέρωσης.

Δεν είναι τυχαίος ο ρόλος του, κύριε Πρόεδρε, ο ίδιος έχει ένα μάλλον αβέβαιο προσωπικό μέλλον, λόγω των σοβαρών προβλημάτων που έχει με τη δικαιοσύνη. Δεν έπαψε ποτέ όμως την πολιτική του σταδιοδρομία, να αντιτάσσεται στο Παλαιστινιακό κράτος.

Επίσης, επιμένει στην πολιτική των προσαρτήσεων, σαν μέσο διασφάλισης του ελέγχου του Ισραήλ στη δυτική όχθη. Είναι άλλωστε ο ίδιος σημαντικός παράγοντας των ακραίων πολιτικών τάσεων του Ισραήλ που θεωρούν, ότι αυτά τα παλαιστινιακά εδάφη είναι αυτά που λένε «η ιστορική καρδιά του Ισραήλ» και αν είναι αυτά τα εδάφη η «καρδιά» του Ισραήλ, δεν θα ήθελα να πω και να φανταστώ μέχρι που θα φτάνει όλο το σώμα του.

Είναι, άλλωστε, ο ίδιος σημαντικός παράγοντας των ακραίων πολιτικών τάσεων του Ισραήλ, που θεωρούν ότι αυτά τα παλαιστινιακά εδάφη είναι αυτά που λένε «η ιστορική καρδιά του Ισραήλ». Και αν αυτά τα εδάφη είναι η καρδιά του Ισραήλ, θα ήθελα να πω και να φανταστώ μέχρι που θα φτάνει όλο το σώμα του.

 Αν ο κ. Νετανιάχου μπορούσε να δράσει κατά τις επιθυμίες του, θα προσαρτούσε ακόμα και τώρα τη γη που εκχωρεί στο Ισραήλ το διαβόητο σχέδιο του προέδρου της Αμερικής, του κ. Τραμπ.

 Σε κάθε περίπτωση, η επιλογή της σημερινής ημέρας από την Ελληνική Κυβέρνηση, φοβάμαι, ότι δίνει ένα σαφές μήνυμα στήριξης αυτών των παράνομων σχεδίων.

Για μας, το τεχνικό, γιατί αναφέρθηκε από συναδέλφους, που αφορά, δηλαδή, στο συγκεκριμένο νομοσχέδιο, δεν ξεχωρίζει από το πολιτικό σκέλος, δεν είναι ξεχωριστό.

 Για μας, δεν συνεργάζεσαι ποτέ, κύριε Πρόεδρε, με κάποιον ο όποιος γράφει το διεθνές δίκαιο στα παλιά του τα παπούτσια, γιατί θεωρείς ότι έχεις εθνικό συμφέρον.

Γιατί, κύριοι συνάδελφοι, ο ίδιος ο κ. Νετανιάχου έχει αποδείξει ότι είναι άφιλος, αλλά και η ιστορία του, ότι η λογική ο εχθρός του εχθρού μου είναι φίλος μου, έχει οδηγήσει σε ήττες πάρα πολλές φορές.

Εντέλει, ρωτάω, μήπως η χώρα μας, παρά τις διακηρύξεις της, θέλει να δείξει ότι κατατάσσεται στους υποστηρικτές αυτού του σχεδίου;

 Θέλει στα αλήθεια να σταθεί στο πλάι των ακραίων ισραηλινών τάσεων, πλάι σε ακραίες θρησκευτικές τάσεις του Ισραήλ και των Ηνωμένων Πολιτειών;

 Διότι, πέρα από τις πολιτικά ακραίες δεξιές τάσεις, δεν υπάρχει καμία διεθνής στήριξη στα έκνομα αυτά σχέδια. Ακόμα και μέσα στο Ισραήλ υπάρχει πάρα πολύ μεγάλο κύμα αντιδράσεων.

Έχω διαβιβάσει, όπως πολύ καλά ξέρετε, σε όλα τα μέλη του Ελληνικού Κοινοβουλίου, τη σχετική επιστολή του πρώην προέδρου της Κνεσέτ, του κ. Μπέρχ, την οποία υποστηρίζουν πάρα πολλές σημαίνουσες φιλελεύθερες προσωπικότητες στην κοινωνία του Ισραήλ, αλλά και την συνυπογράφουν εκατοντάδες πολιτικές προσωπικότητες διαφόρων προελεύσεων από τη διεθνή κοινότητα.

Αυτό δείχνει τι πραγματικά συμβαίνει μέσα στο Ισραήλ.

Τώρα, ας δούμε που καταλήγουν για το σχέδιο αυτό οι ανεξάρτητοι εμπειρογνώμονες του ΟΗΕ. Διαβάζω επί λέξει «Η προσάρτηση κατεχόμενων περιοχών αποτελεί σοβαρή παραβίαση του χάρτη του ΟΗΕ και των Συμβάσεων της Γενεύης» και είναι αντίθετοι στον θεμελιώδη κανόνα, που έχει επαναλάβει πολλές φορές το Συμβούλιο Ασφαλείας του ΟΗΕ και η Γενική Συνέλευση, σύμφωνα με τον οποίο η απόκτηση περιοχών με τη βία ή μέσω πολέμου είναι απαράδεκτη».

Θα αναφέρω μόνο και το σοβαρό ζήτημα του παράνομου εποικισμού, για το οποίο έχουμε εμπειρία και εμείς, από την Κύπρο. Δε θα επεκταθώ περισσότερο, κύριε Πρόεδρε.

Το Ισραήλ έχει την υποχρέωση να σέβεται το διεθνές δίκαιο, όπως και το δίκαιο πολέμου και το διεθνές δίκαιο των ανθρωπίνων δικαιωμάτων. Δεν το κάνει και όλα τα υπόλοιπα κράτη, δηλαδή και εμείς, σαν Ελλάδα, έχουμε την υποχρέωση να μην αναγνωρίζουμε την παράνομη κατοχή και να αναπτύσσουμε εθνική και διεθνή δραστηριότητα, προκειμένου να υποχρεωθεί το κράτος κατοχής, δηλαδή το Ισραήλ, να σεβαστεί το διεθνές δίκαιο και το δικαίωμα των Παλαιστινίων στον αυτοπροσδιορισμό.

Η Ελλάδα έχει και ένα λόγο παραπάνω, αφού έχουμε και την ιστορική εμπειρία της παράνομης κατοχής στην Κύπρο. Δεν μπορείς να λες, λοιπόν, ότι δεν θα πάρω θέση ως προς το παλαιστινιακό, γιατί δεν μπορείς να παραβλέψεις την πολιτική του εταίρου σου, στην προκειμένη περίπτωση. Στ’ αλήθεια, πιστεύει κανείς ότι με την παρούσα συμφωνία βαδίζουμε προς αυτήν την κατεύθυνση; Επαναλαμβάνω, υποχρεωτική κατεύθυνση; Στ’ αλήθεια, δικαιούμαστε να παραβλέπουμε με ποιο κράτος συμβαλλόμαστε; Παίρνουμε θέση γιατί πρέπει να λέμε ποια είναι η κρατική πολιτική του Ισραήλ;

Μιλάμε για κατάσχεση γης, για βία των εποίκων σε βάρος των Παλαιστινίων, για υπερβολική χρήση βίας, αθρόες συλλήψεις, φυλακίσεις μικρών παιδιών, ακόμη και βασανιστήρια και έρχεται το νομοσχέδιο αυτό και μιλάει για την τρομοκρατία και για άλλες σχέσεις που θα έχουμε σε σχέση με αυτό το κράτος, για περιορισμό στην ελευθερία του λόγου και τα μέσα ενημέρωσης, για ένα σύστημα διακρίσεων ως προς τα πολιτικά, νομικά, κοινωνικά, πολιτιστικά και οικονομικά δικαιώματα, με βάση την εθνικότητα και την υπηκοότητα;

 Θα επανέλθω, λοιπόν και θα κλείσω με αυτό, αναγκαστικά στους εμπειρογνώμονες του ΟΗΕ, οι οποίοι επισημαίνουν ότι οι περιοχές της Δυτικής Όχθης που θα απομείνουν μετά την προσάρτηση, θα είναι ένα παλαιστινιακό Μπαντουστάν, όπως οι αποκλειστικοί θύλακες μαύρων του απαρτχάιντ στη Νότια Αφρική.

Εν τέλει, έχουμε πραγματικά συνείδηση και συναίσθηση με ποιο κράτος συνάπτουμε τέτοιες συμφωνίες; Τι είδους κράτος είναι αυτό, ποια είναι τα σύνορα του, πώς αυτό καθορίζεται αυτό το κράτος, για τι κράτος δικαίου μιλάμε και πώς κατοχυρώνονται τα ανθρώπινα δικαιώματα μέσα σε αυτό;

Αναφέρομαι στα ελάχιστα, λοιπόν, διεθνή και ευρωπαϊκά κεκτημένα, τα οποία παραβλέπουμε στην ειδική περίπτωση του Ισραήλ. Την ίδια ώρα, θέλουμε να τα επικαλούμαστε, συντασσόμενοι με την Ευρωπαϊκή Ένωση έναντι άλλων χωρών. Αυτή η επιλεκτική πολιτική a la carte, αυτή η ανακόλουθη στάση μας εκθέτει όλους.

Πιστεύει, λοιπόν, κανείς ότι μετά τις προσαρτήσεις θα μειωθούν οι παραβιάσεις των ανθρωπίνων δικαιωμάτων και θα παύσει το καθεστώς του απαρτχάιντ; Υπάρχει κανείς που εθελοτυφλεί για τις συνέπειες; Εκτός, βέβαια, από τη διεθνή καταδίκη, θα επιφέρει σοβαρές ανακατατάξεις των διεθνών συμμαχιών και ανακατατάξεις στο άμεσο περιβάλλον μας στη Μεσόγειο.

Ποια θα είναι η αντίδραση στον αραβικό κόσμο, κύριε Πρόεδρε; Πόσο θα αναβαθμιστεί ο ρόλος της Τουρκίας σε μια τέτοια προοπτική; Η Συμφωνία αυτή έχει σημασία και όσον αφορά στην παράμετρο της Τουρκίας τη συγκεκριμένη χρονική στιγμή, όπου το «θερμόμετρο» των σχέσεών μας ανεβαίνει και οι ανάγκες, για προμήθειες εξοπλισμού ή υπηρεσίες άμυνας, δείχνουν επιτακτικότερες, ποιος θα είναι, πιστεύετε, ο αντίκτυπος αυτής της Συμφωνίας σε αυτό το επίπεδο; Με βάση όσα είπαμε μέχρι τώρα, είναι δεδομένη η αντίθεσή μας με την υπογραφή τέτοιου είδους Συμφωνίας με το κράτος του Ισραήλ, με τη συγκεκριμένη κρατική οντότητα που έχει πολύ συγκεκριμένη εσωτερική και εξωτερική πολιτική. Με αυτό το κράτος συνάπτουμε Συμφωνία, για την προμήθεια εξοπλισμού και υπηρεσιών άμυνας. Δεν είναι δυνατόν να αγνοήσουμε όλα όσα είπαμε για το αντισυμβαλλόμενο κράτος, ακόμη, όμως και αν το κάναμε, έστω και μια στιγμή, το ίδιο το περιεχόμενο της Σύμβασης μας επαναφέρει στη σκληρή πραγματικότητα, αφού διαπνέεται από μια συγκεκριμένη αντίληψη.

Διαβάζουμε στην Αιτιολογική Έκθεση, λοιπόν ότι η Συμφωνία, περιγράφει τη διαδικασία για τους γενικούς όρους προμήθειας αμυντικού εξοπλισμού της χώρας μας από το Ισραήλ και αντιστρόφως. Θα σταθώ στις δύο τελευταίες λέξεις. Τι σημαίνει αυτό το «και αντιστρόφως»; Προβλέπουμε ότι θα προμηθεύεται και το Ισραήλ αμυντικό εξοπλισμό από την Ελλάδα; Επειδή, μέχρι σήμερα, διαβάζουμε μόνο για εξοπλιστικές προμήθειες στη χώρα μας, είναι αναγκαία μια συγκεκριμένη διευκρίνιση. Υπάρχει συγκεκριμένος σχεδιασμός για προμήθεια εξοπλισμού από την Ελλάδα προς το Ισραήλ; Και αν ναι, για ποιους σκοπούς και εναντίον τίνων θα χρησιμοποιηθεί αυτός ο εξοπλισμός; Είναι δεδομένο ότι το Ισραήλ, μπορεί να τον χρησιμοποιήσει εναντίον οποιασδήποτε από τις γειτονικές του χώρες, αφού με όλες έχει εχθρικές σχέσεις, εναντίον οποιασδήποτε αραβικής χώρας και οπωσδήποτε και εναντίον του παλαιστινιακού λαού.

 Άραγε αυτόν τον ρόλο θέλουμε να έχει η Ελλάδα στη διεθνή σκηνή, κύριε Υπουργέ; Θυμίζω επ’ ευκαιρία και την ατυχή εγκατάσταση των Ελληνικών Πάτριοτ στη Σαουδική Αραβία που καταπατά τα ανθρώπινα δικαιώματα που εμείς υποστηρίζουμε ως μέλη της Ευρωπαϊκής Ένωσης, προκειμένου να χρησιμοποιηθούν εναντίον της Υεμένης. Η προοπτική, λοιπόν, εξαγωγών από μέρους μας, έχει άμεση σχέση με το ρόλο και το μέλλον των ελληνικών βιομηχανιών που παράγουν αμυντικό εξοπλισμό. Όλοι γνωρίζουμε ότι η ανάπτυξη του συγκεκριμένου τομέα αποτελεί εθνική ανάγκη, πρωτίστως για τον περιορισμό του υψηλού κόστους των εξοπλισμών μας, αλλά όχι μόνο γι’ αυτό. Υπάρχει, εντέλει, σχεδιασμός αμοιβαίων προμηθειών μεταξύ Ελλάδας και Ισραήλ, κύριε Υπουργέ; Ας «προσγειωθούμε» στη ρεαλιστική προσέγγιση των πραγμάτων. Μιλάμε ουσιαστικά για μια Συμφωνία με ετεροβαρή λειτουργία που θα υλοποιεί, μέσω προμηθειών από το Ισραήλ προς την Ελλάδα.

Ας δούμε τώρα και τις ειδικότερες προβλέψεις της Σύμβασης. Για να επιστρέψουμε στο κρίσιμο ζήτημα της ανάπτυξης των ελληνικών βιομηχανιών, επισημαίνουμε ότι η ίδια η Σύμβαση, άρθρο 2 παράγραφος 3, αποκλείει τη λειτουργία αντισταθμιστικών παροχών. Ίσως διαφαίνεται μια δυνατότητα στη βάση και μόνο συγκεκριμένης διάταξης, άρθρο 3 παράγραφος 1 περίπτωση η΄, που προβλέπει ότι ο αγοραστής θα μπορεί να ορίσει στην επίσημη επιστολή αίτησης, δηλαδή στο αρχικό στάδιο και το επιθυμητό ποσοστό συμμετοχής τοπικών βιομηχανιών. Ο καθορισμός του κόστους των προϊόντων των τοπικών βιομηχανιών του αγοραστή σε σχέση με το τελικό αντικείμενο πώλησης, θα είναι αντικείμενο αναγκαίας και μάλλον, σκληρής διαπραγμάτευσης και ο πωλητής από την πλεονεκτική του θέση, θα έχει τη δυνατότητα καθορισμού του κόστους των τοπικών βιομηχανιών του αγοραστή, δηλαδή θα μπορεί σύμφωνα με το συμφέρον του να υποκοστολογήσει τη συμβολή τους.

Αναφερόμαστε σε πλαίσιο που αφορά, κυρίως σε προμήθειες από το Ισραήλ προς την Ελλάδα, οπότε πρέπει να σταθούμε και στο άρθρο 9. Αυτό προβλέπει ότι δεν θα είναι δυνατή η εξαγωγή ή μεταπώληση, χωρίς την γραπτή έγκριση του πωλητή, ένας, προφανώς, ετεροβαρής όρος που προκαλεί πρόσθετες δυσκολίες για τον αγοραστή. Οποιαδήποτε σχετική πρόθεσή του θα αποτελεί στην καλύτερη περίπτωση, αντικείμενο νέας διαπραγμάτευσης. Το μόνο σημείο που θα μπορούσε να θεωρηθεί, καταρχήν, σαν θετικό, είναι η διάταξη του άρθρου 5 παράγραφος 2, όπου ορίζει ότι οι καθορισμένες τιμές εξοπλισμού και υπηρεσιών που θα οριστούν από τις διαπραγματεύσεις για τις Συμβάσεις θα είναι σταθερές και αμετάβλητες, για ολόκληρη την περίοδο της εκτέλεσης της κάθε Σύμβασης και αυτό, όμως, αναιρείται στη συνέχεια της διατύπωσης, αφού προστίθεται η φράση «εκτός αν συμφωνηθεί διαφορετικά». Αυτό, δυστυχώς, μας επαναφέρει σε αρνητικές προβλέψεις και επιβάλλει ιδιαίτερη προσοχή στην κατάρτιση των Συμβάσεων που θα ακολουθήσουν.

Κλείνοντας, επαναλαμβάνω, κύριε Πρόεδρε ότι είναι δεδομένη η πλήρης αντίθεσή μας στην υπογραφή τέτοιου είδους Συμφωνίας με το κράτος του Ισραήλ και προφανώς την καταψηφίζουμε.

Ευχαριστώ, κύριε Πρόεδρε.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία Σακοράφα.

Είναι τρεις συνάδελφοι που έχουν εγγραφεί. Το λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ :** Κύριε Πρόεδρε, τοποθετήθηκα στην αρχική φάση της συνεδρίασης, όταν άνοιξε η συζήτηση για την παρεμπίπτουσα παρέμβαση, που έκανε ο Γιώργος Κατρούγκαλος και οι βουλευτές του ΣΥΡΙΖΑ, που συνυπογράψαμε το σχετικό κείμενο και άρα επί της ουσίας, επί του κεντρικού θέματος, έχω τοποθετηθεί και δεν θα επαναλάβω ότι πράγματι είναι ατυχής η πρωτοβουλία της κυβέρνησης, να φέρει σήμερα προς ψήφιση και προς επικύρωση την αμυντική συμφωνία Ελλάδας-Ισραήλ, μη χρειαζούμενη αλλά και ταυτόχρονα ατυχής, αναφορικά με την ημέρα που έχει εξαγγελθεί από την πλευρά του κράτους του Ισραήλ, η πρόθεση να ξεκινήσουν οι επιθετικές διαδικασίες ενσωμάτωσης των κατεχόμενων εδαφών. Δεν θα επανέλθω μίλησα στην προηγούμενη φάση γι αυτό.

Αυτό που θέλω να πω και είναι αναγκαίο νομίζω, γιατί δεχθήκαμε κριτική από διάφορα κόμματα από «αριστερά» και αντιστοίχως από «δεξιά» ως ΣΥΡΙΖΑ για ασυνέπεια για αλλαγή στάσης ή για οτιδήποτε.

Κυρίες και κύριοι συνάδελφοι, κύριε Πρόεδρε, κύριοι Υπουργοί, η αριστερά στην Ελλάδα και στις διεθνείς της σχέσεις σε όλο τον κόσμο και στη Μεσόγειο ιδιαίτερα, ουδέποτε αμφισβήτησε ακόμα και στις πιο επιθετικές και σκληρές περιόδους, ουδέποτε αμφισβήτησε το δικαίωμα του ισραηλινού λαού να συγκροτηθεί σε κράτος και να υπάρχει. Ακόμα και την εποχή που η Ελλάδα δεν είχε διπλωματικές σχέσεις με το Ισραήλ και υπήρχαν σοβαρά ζητήματα ανοιχτά, αλλά ουδέποτε η αριστερά είχε την άποψη ότι μπορεί το δικαίωμα που έχει κάθε λαός και κάθε κοινωνία, να συγκροτείται σε κράτος να το αμφισβητήσουμε από τον ισραηλινό λαό.

Εκείνο, όμως, που επιμέναμε είναι ότι το ισραηλινό κράτος αμφισβητεί το δικαίωμα του παλαιστινιακού λαού, επίσης, το αναφαίρετο, να συγκροτηθεί σε κράτος. Και αυτά κύριε Μυλωνάκη δεν είναι, «οι κακόμοιροι οι Παλαιστίνιοι» ή κάποιος ανθρωπισμός ή μόνο κάποια ανθρώπινα δικαιώματα, είναι βασικές αρχές διεθνούς δικαίου, που όταν δεν τις υπερασπίζεται ένας λαός, μια κοινωνία, μια χώρα, μια κυβέρνηση, μια πολιτεία ανοίγει ανοιχτούς δρόμους, για να γυρίσει μπούμερανγκ κάθε τέτοια στάση σε κάθε περίπτωση.

 Από εκεί και πέρα, πράγματι υπάρχουν επίπεδα σχέσεων με το κράτος του Ισραήλ ή με οποιοδήποτε άλλο κράτος, που εκκρεμούν και εκκρεμούν ζητήματα. Υπάρχουν οι πολιτικές σχέσεις, οι οικονομικές σχέσεις, οι πολιτιστικές σχέσεις, οι εμπορικές, όλα αυτά και οι στρατιωτικές σχέσεις είναι μια αναβάθμιση, που θέλει ιδιαίτερη προσοχή.

Πράγματι και σε αυτό προσπαθήσαμε και ως κυβέρνηση ήμασταν φειδωλοί, προσεκτικοί, ισορροπημένοι και υπάρχει στη Σύμβαση αυτή το άρθρο 9, όπου ρητά αναφέρεται ότι στο πλαίσιο των συμβάσεων το πολεμικό υλικό, το αμυντικό υλικό εν πάση περιπτώσει, σε τελική χρήση, δεν μπορεί να χρησιμοποιηθεί εναντίον άλλης χώρας ή να πωληθεί σε άλλη χώρα. Αυτό έχει τη σημασία του.

Βεβαίως έχει ένα σημείο που ο τίτλος ιδιοκτησίας δεν μεταβιβάζεται σε τρίτο, χωρίς τη γραπτή έγκριση του μέρους πωλητή. Αυτό ίσως θα έπρεπε να διορθωθεί, γιατί μπορεί να είναι παράθυρο. Σε κάθε περίπτωση, όμως, η θέση της Αριστεράς και του ΣΥΡΙΖΑ είναι ακριβώς ότι το ζήτημα της υποχρεωτικής παγκόσμιας εκκρεμότητας, για να αποκτήσει ο παλαιστινιακός λαός δικό του κράτος, είναι ανοικτό και καμία αναβάθμιση σχέσεων με το Ισραήλ, δεν μπορεί αυτό να τον αφήσει στην άκρη. Και αυτό είναι συνέπεια. Και αυτό είναι και ρεαλισμός κι αυτό είναι και στοιχείο μιας πολυδιάστατης πολιτικής, που ακριβώς ισορροπεί προς την κατεύθυνση της συνεννόησης και της ειρήνης και όχι της διαμόρφωσης μετώπων ανταγωνιζόμενων, που η Ελλάδα θα διαλέξει ένα από αυτά, γιατί δήθεν χάρη σε αυτό θα ικανοποιήσει τα δικά της στρατηγικά συμφέροντα. Τα πράγματα είναι πιο σύνθετα και πολύ πιο ρευστά.

Ακριβώς γι’ αυτό το λόγο και εξηγώντας την ημέρα όλα αυτά που εξαγγείλαμε, είναι προφανές ότι δεν μπορούμε να προσχωρήσουμε σε μια θετική ψήφο, σήμερα με τους όρους αυτούς και υπό το περιβάλλον αυτό που έρχεται αυτή η συγκυρία. Στη διάρκεια της διακυβέρνησης του ΣΥΡΙΖΑ, όχι γιατί το προκάλεσε η Ελλάδα ή η Κυβέρνηση του ΣΥΡΙΖΑ, αλλά όντως ο χρόνος υπογραφής αυτής της συμμαχίας που έχει αυτό το επίπεδο, ήταν χρόνος που δεν είχαμε μεγάλες παρεμβάσεις από την πλευρά του Ισραήλ. Όχι ήταν ιδανικά τα πράγματα, υπήρχαν πάρα πολλά σοβαρά ζητήματα, αλλά εν πάση περιπτώσει, δεν συνέβη ως τώρα να απειλείται.

Τελειώνω με την αμοιβαιότητα. Κύριοι Υπουργοί, από τώρα. Όχι κάποτε. Αυτό οφείλαμε να το είχαμε και εμείς. Η Ελλάδα θα είναι σταθερός αγοραστής πολεμικού υλικού από το Ισραήλ; Αμοιβαιότητα για τις ελληνικές αμυντικές βιομηχανίες, συνεργασίες σε οποιοδήποτε επίπεδο. Η αμοιβαιότητα αν δεν υπάρχει σε μια συμφωνία, είτε στο γράμμα- που στο γράμμα φαίνεται να υπάρχει - αλλά κυρίως στην πράξη, τότε δεν είναι συμφωνία. Είναι κάτι άλλο. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κύριος Δαβάκης, Πρόεδρος της Επιτροπής Εξοπλισμών.

**ΑΘΑΝΑΣΙΟΣ ΔΑΒΑΚΗΣ**: **(Πρόεδρος της Επιτροπής Εξοπλισμών):** Ευχαριστώ κύριε Πρόεδρε. Τρεις ώρες τώρα, αγαπητοί συνάδελφοι, ακούμε μία ουσιαστική και θα έλεγα θεμελιωμένη αιτίαση και μεγάλη ανάλυση της Αξιωματικής Αντιπολίτευσης, σχετικά με το ζήτημα κυρίως των Ισραηλινό - παλαιστινιακών σχέσεων και σε μια στιγμή κατά την οποία έρχεται για κύρωση μία Σύμβαση η οποία, κατά την άποψή μας, θα αιμοδοτήσει και τις Ένοπλες Δυνάμεις μας και την Εθνική Αμυντική Βιομηχανία μας με τεχνογνωσία και θα δώσει μια ευοίωνη προοπτική για αυτό που αποκαλούμε αμυντική θωράκιση της χώρας μας. Αντί να κοιτάξουμε το δάσος κοιτάμε το δέντρο. Το 2016, αγαπητοί συνάδελφοι του ΣΥΡΙΖΑ, ο τότε Διευθυντής της Γενικής Διεύθυνσης Αμυντικών Εξοπλισμών και Επενδύσεων, ο Πτέραρχος Κοσμάς Βούρης, υπέγραψε τη υποδείξει της τότε Πολιτικής Ηγεσίας, του κυρίου Καμμένου, του συγκυβερνήτου, τη συγκεκριμένη Συμφωνία που ως γνωστόν, με τις γνωστές καθυστερήσεις, έρχεται σήμερα να κυρωθεί. Εγώ πιστεύω ότι μπορούσε να ακυρωθεί νωρίτερα από εσάς. Εμείς το φέραμε σχετικά νωρίς, σε σχέση με το κυβερνητικό μας παρελθόν.

Αντιλαμβάνεστε, λοιπόν, ότι όλα αυτά συνθέτουν ένα σκηνικό υποκρισίας, όσον αφορά τον επιδιωκόμενο στόχο, που είναι η αμυντική θωράκιση της χώρας μας με μία πρωτεύουσας σημασίας χώρα στην Αμυντική Βιομηχανία, που είναι το κράτος του Ισραήλ. Όλα τα άλλα σύνδρομα, που μερικά από τα οποία θα μπορούσε να συμφωνήσει κάποιος, θεωρώ ότι είναι σε δευτερεύουσα φάση, όσον αφορά τον πρωταρχικό στόχο.

Πιστεύω, λοιπόν, ότι αυτή η διεθνής Συμφωνία αποτελεί για μας μια διττή ευκαιρία. Από τη μία πλευρά ρυθμίζει τους γενικούς όρους του εμπορίου στρατιωτικού υλικού με μία χώρα που διαθέτει σημαντική και ανεπτυγμένη αμυντική βιομηχανία υψηλής τεχνολογίας, δίνει, δηλαδή, στις Ένοπλες Δυνάμεις μας, όπως προείπα, μεγαλύτερη πρόσβαση με διαρκή και δομημένο μάλιστα τρόπο, μιλάμε για μία χώρα που έχει επενδύσει πάνω στην άμυνα και στην Αμυντική Βιομηχανία, σε ένα σύνολο προηγμένων οπλικών συστημάτων και σχετικών υλικών.

Συνεπώς, με την ψήφιση αυτής της Συμφωνίας, θα ανοιχτούν τεράστιες ευκαιρίες, όπως προείπα, στην ενίσχυση των επιχειρησιακών δυνατοτήτων μας στις Ένοπλες Δυνάμεις. Όπως, άλλωστε, είναι ευρέως γνωστό, ήδη η χώρα μας έχει προχωρήσει σε μίσθωση μη επανδρωμένων αεροσκαφών από το Ισραήλ, με σκοπό την ενίσχυση των δυνατοτήτων επιτήρησης, οι οποίες μας είναι εξαιρετικά χρήσιμες σε πάρα πολλά θέατρα επιχειρήσεων καθώς και στο πλαίσιο πολλών αποστολών, όπως στη φύλαξη των συνόρων.

Από την άλλη πλευρά, είναι εξίσου σημαντικό το γεγονός ότι η Συνθήκη αυτή θέτει, και με το άρθρο 2 και με το άρθρο 3 και το άρθρο 5, τις βάσεις, για την ανάπτυξη συνεργασιών συμπαραγωγής αμυντικού υλικού ή σχέσεων υπεργολαβίας, μεταξύ των αμυντικών εταιριών των δύο χωρών.

Από το πλαίσιο αμυντικής βιομηχανικής συνεργασίας πιστεύω ότι το επόμενο βήμα, μετά από την ψήφιση στη Βουλή στις 4 Δεκεμβρίου των προγραμμάτων της ασφάλειας εφοδιασμού και πληροφοριών, που σχετίζονται με την αναβάθμιση του F-16, στην προσπάθεια αυτής της Κυβέρνησης και αυτής της πολιτικής ηγεσίας, που έχει καταβάλει εργώδεις προσπάθειες, για να φύγουμε μπροστά, όσον αφορά τον επιδιωκόμενο στόχο, είναι ότι χρειάζεται μία αναδιάταξη στον εκσυγχρονισμό και στην εξωστρέφεια της εγχώριας αμυντικής βιομηχανίας μας, της πολύπαθης αμυντικής βιομηχανίας, θα έλεγα με πολλά προβλήματα και εγγενή θέματα δεκαετιών.

Πράγματι, όπως, αναφέρεται σε ένα δυστυχώς από τα λίγα ουσιώδη και ρεαλιστικά χωρία της εθνικής αμυντικής βιομηχανικής στρατηγικής του κειμένου, το οποίο πάλι η Κυβέρνηση ΣΥΡΙΖΑ - ΑΝΕΛ είχε φέρει και είχαμε ψηφίσει, κατά πλειοψηφία σε εκείνη την αίθουσα, με πολλά κενά, έκθεση ιδεών την είχα αποκαλέσει, η ένταξη των εγχώριων βιομηχανιών σε διεθνείς αλυσίδες παραγωγής αμυντικών υλικών, αποτελεί ένα βασικό εργαλείο, για την αναδιάταξη και την περαιτέρω ανάπτυξη της εγχώριας αμυντικής βιομηχανίας.

Το ερώτημα που μπαίνει εδώ, μετά την ψήφιση της Συμφωνίας, είναι ένα και μοναδικό για όλους μας, κύριοι συνάδελφοι, τι πρέπει να κάνουμε για να εκμεταλλευτούμε στο έπακρο αυτές τις προβλέψεις, για συνεργασία στον τομέα της αμυντικής βιομηχανίας;

Ο πρώτος χώρος, το πρώτο κράτος, ο πρώτος φορέας, που θα πρέπει να αποταθούμε είναι το Ισραήλ, για χίλιους δυο λόγους. Πιστεύω, ότι πρέπει να αποτελεί προτεραιότητα και να δοθεί επίσης σε προγράμματα συμπαραγωγής, που περιλαμβάνουν σημαντικό κομμάτι μεταφοράς τεχνολογίας και τεχνογνωσίας σε εγχώριες επιχειρήσεις.

Οι ισραηλινές εταιρείες, που θα θελήσουν να μας πουλήσουν αμυντικό υλικό, όπως άλλωστε και κάθε επιχείρηση που έχει επενδύσει στην ανάπτυξη προϊόντων υψηλής τεχνολογικής και προστιθέμενης αξίας, είναι πολύ πιθανό, ότι θα είναι επιφυλακτικές απέναντι στην παροχή τεχνολογιών αιχμής σε άλλους, ακόμη και αν αυτοί οι άλλοι, είναι εταιρείες με έδρα σε ένα κράτος, όπως η Ελλάδα, με το οποίο το Ισραήλ διατηρεί, όπως είναι γνωστό άριστες σχέσεις. Αντιλαμβάνεστε, δηλαδή, τεχνογνωσία αμυντικού περιεχομένου.

Ένας γενικός κανόνας λέει, ότι τα προγράμματα διεθνούς συμπαραγωγής αμυντικών προϊόντων συνοδεύονται από πολλά είδη ρίσκου, όπως ένα από αυτά είναι το οικονομικό ρίσκο, αβεβαιότητα, όσον αφορά το τελικό κόστος κατασκευής, το εμπορικό, προστασία δικαιωμάτων ιδιοκτησίας, βιομηχανικού απορρήτου κ.λπ., το νομικό και το τεχνικό, όσον αφορά την αβεβαιότητα, για τη δυνατότητα απορρόφησης των τεχνολογικών δεξιοτήτων και της ποιότητας του τελικού προϊόντος.

Από την πλευρά μας πρέπει, συνεπώς, να αποδείξουμε, και πιστεύω ακράδαντα ότι είμαστε σε θέση να το αποδείξουμε, για χίλιους δυο λόγους πάλι, ότι διασφαλίζουμε απολύτως τα δικαιώματα ιδιοκτησίας και το βιομηχανικό απόρρητο, καθώς και ότι οι εταιρείες μας διαθέτουν όλα τα εχέγγυα, και οι κρατικές και οι ιδιωτικές, θέλησης και ποιότητας, ώστε να ανταποκριθούν με συνέπεια, με ταχύτητα, με χαμηλό κόστος και με υψηλά πρότυπα στο έργο που θα αναλάβουν.

Γι’ αυτόν τον σκοπό, πρέπει πρωτίστως, να θεσπιστούν σαφείς και διαφανείς κανόνες αξιολόγησης των εταιριών, που θα ζητήσουν τη συμμετοχή τους σ’ αυτές τις συμπαραγωγές. Ξεκινά ένα νέο κεφάλαιο για την αμυντική βιομηχανία, ελπιδοφόρο κεφάλαιο πιστεύω, αρκεί να γίνουν όλα αυτά επιτέλους πραγματικότητα. Αντί να χάνουμε συνεχώς τα τρένα, στο θέμα της αμυντικής βιομηχανίας, μπορούμε με αυτή τη ζεύξη των δύο χωρών μας, του Ισραήλ το οποίο είχε διανύσει πολλά χιλιόμετρα στην Αμυντική Βιομηχανία, στην έρευνα, στην παραγωγή, στην τεχνογνωσία και της χώρας μας, να δώσουμε μία νέα προοπτική για πολλούς λόγους. Κυρίως, το ζήτημα της θωράκισης της άμυνας μας, της ασφάλειας μας και θα έλεγα της καλύτερης επιτήρησης των θαλασσίων και των χερσαίων συνόρων μας. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ κύριε Πρόεδρε. Απορώ, γιατί μολονότι είχαμε μια πολύ αναλυτική συζήτηση, την οποία επέτρεψε ο Πρόεδρος και εγώ αντίθετα με μια έμμεση μομφή που του απευθύνθηκε, θεωρώ ιδιαίτερα σημαντικό να διευθύνει κανείς, με το δημοκρατικό τρόπο, που διηύθυνε παρόμοια διαδικασία. Μου τέθηκαν ερωτήματα, κυρίως από τους εισηγητές των κομμάτων της αντιπολίτευσης, επί θεμάτων που νομίζω ότι αναλυτικά είχα ξεκαθαρίσει.

Το βασικό ερώτημα ήταν γιατί δεν φέρατε εσείς τη σύμβαση αυτή για Κύρωση, εφόσον έχει πορευθεί από το 2016. Είπα εξαρχής και αναφέρομαι σε αυτό μολονότι είναι νομικό ζήτημα, ακριβώς για να το συνδέσω μετά με το μείζον και το ουσιώδες που είναι το πολιτικό, ότι αυτές οι συμβάσεις από τη φύση τους ως συμφωνίες απλοποιημένες μορφής, δεν έρχονται προς Κύρωση στο Ελληνικό Κοινοβούλιο. Αυτή η συμφωνία, κατά το ένα μέρος, όπως ρητά προβλέπει το προοίμιο της, εξειδικεύει την προηγούμενη συμφωνία πλαίσιο του 2011 η οποία Κυρώθηκε, ακριβώς επειδή θέτει το βασικό πρωτογενές πλαίσιο ως προς προβλέψεις που δεν καλύπτονται από την συμφωνία πλαίσιο του 2011, το μνημόνιο όπως είχε αποκαλεστεί.

Απαιτούνται νέες συμφωνίες GTOG είτε αφορούν προμήθεια είτε αφορούν συμπαραγωγή. Γι’ αυτούς τους λόγους, επομένως δεν απαιτείτο κύρωση και γι’ αυτούς τους λόγους εφαρμόσαμε τη σύμβαση χωρίς να κυρωθεί. Ο ίδιος Υπουργός όταν είπε και ο κ. Δαβάκης ως Πρόεδρος της Επιτροπής Εξοπλισμών, ότι ήδη έχουμε πάρει χρόνο από το Ισραήλ, τι θέλετε να τα γυρίσουμε πίσω; Ακριβώς, αυτό αποδεικνύει τον πυρήνα του επιχειρήματος μου, ότι δεν χρειαζόταν η κύρωση για να εφαρμόσουμε τη συμφωνία. Ήδη την εφαρμόζουμε, όπως πρέπει να κάνουμε σε σχέση με παρόμοιες συμφωνίες. Αν είναι έτσι το πράγμα, το βασικό μας ερώτημα ήταν γιατί ήρθε προς κύρωση αυτή η συμφωνία που συνταγματικά και νομικά δεν απαιτείται. Εκεί ακριβώς τίθεται το μείζον ζήτημα.

 Εμείς θεωρήσαμε είναι ένα πρώτο βήμα, οι δηλώσεις του Υπουργού, ότι δεν ευσταθεί αυτή η κριτική μας. Και ότι το μήνυμα που ήθελε να σταλεί, ήταν ένα μήνυμα υποστήριξης στην παράνομη ενέργεια που έχει προ ανακοινωθεί, με σημερινή ημερομηνία από το Ισραήλ, για προσάρτηση των παλαιστινιακών εδαφών. Γιατί αυτό το μήνυμα είναι εσφαλμένο, αναλύθηκε αναλυτικά από τους προηγούμενους ομιλητές του ΣΥΡΙΖΑ.

 Θέλω να προσθέσω τρεις παράγοντες. Γιατί ο Υπουργός είπε ότι δεν ξέρουμε αν θα εφαρμοστεί. Ανεξαρτήτως αν εφαρμοστεί ή όχι, αν ληφθεί απόφαση από την Κνέσετ για προσάρτηση ενόψει συνταγματικού νόμου που έχει περάσει το 2014, αυτή η απόφαση, μπορεί να αναστραφεί μόνο με πλειοψηφία των δύο τρίτων του Ισραηλινού Κοινοβουλίου, πλειοψηφία, που είναι αδύνατο να επιτευχθεί. Εάν, λοιπόν, προχωρήσουν τώρα στην Ισραηλινή Βουλή, παρά τις αντιρρήσεις που υπάρχουν από τον συγκυβερνήτη και από όσους θεωρούν ότι αυτή η ενέργεια είναι εναντίον του ίδιου του Ισραήλ, ανέφερα προηγουμένως ότι αρκετοί από εμάς συνυπέγραψαν σχετική αναφορά που προερχόταν από τον προηγούμενο Πρόεδρο της Βουλής του Ισραήλ και τον Γενικό Εισαγγελέα, ακόμα λοιπόν και αν δεν εφαρμοστεί στην πράξη, αρκεί και μόνο η απόφαση για να εκτελέσει, να σκοτώσει το σχέδιο των δύο κρατών που είναι όπως ξέρετε η βάση του Διεθνούς Δικαίου και των αποφάσεων των Ηνωμένων Εθνών.

 Ο δεύτερος λόγος, για τον οποίο θεωρούσαμε αναγκαία την αποστολή του αντίθετου μηνύματος από αυτό που εκλάβαμε ότι συνιστά η συζήτηση του νομοσχεδίου, ήταν η επίσκεψη του Πρωθυπουργού στο Ισραήλ.

Αντίθετα από τον Αλέξη Τσίπρα όταν ως Πρωθυπουργός, είχε επισκεφθεί το Ισραήλ και ο οποίος παράλληλα με την ανάγκη να ενισχυθούν οι στρατηγικές σχέσεις των δύο κρατών, στη βάση της ενεργητικής πολιτικής σταθερότητας και του πολυδιάστατου χαρακτήρα, δεν παρέλειψε να θέσει το ζήτημα των εποικισμών, ο νυν Πρωθυπουργός δεν έθεσε κανένα τέτοιο ζήτημα, το οποίο, επαναλαμβάνω, αποτελεί τη βάση της δικής μας πολιτικής και όχι μόνο στο συγκεκριμένο θέμα, γενικότερα αποτελεί βάση της δικής μας πολιτικής η στήριξη της διπλωματίας μας στη διεθνή νομιμότητα και να επαναλάβω ότι εμείς προχωρήσαμε στην συνέχιση των στρατηγικών σχέσεων με το Ισραήλ, έχοντας δεδομένα δύο πράγματα. Όπως είπε προηγουμένως και ο κύριος Δρίτσας, την ύπαρξη του Κράτους του Ισραήλ και την αναγνώριση και δικαιώματος ασφάλειας στους πολίτες του, παράλληλα, όμως, με το δικαίωμα των Παλαιστινίων να έχουν το δικό τους κράτος, όπως το έχει προσδιορίσει ο ΟΗΕ, δηλαδή στα όρια του 1967, με πρωτεύουσα την Ανατολική Ιερουσαλήμ και για να διατηρήσουμε πάντοτε τον πολυδιάστατο χαρακτήρα της πολιτικής μας και τις ισορροπίες τις αναγκαίες, πάντοτε όταν γινόταν μία τριμερής με το Ισραήλ, ακολουθούσε μία τριμερής με την Παλαιστίνη.

Άρα, προϋπόθεση για να είναι ισορροπημένη και προς όφελος της χώρας μας η πολιτική αυτή, θα πρέπει να εντάσσεται στο πλαίσιο μιας ενεργητικής διπλωματίας που σκοπό έχει τη σταθεροποίηση της περιοχής και ακριβώς για αυτό το λόγο μία απόφαση προσάρτησης, η οποία ανατρέπει τους όρους διεθνούς δικαίου και την ισορροπία που πρέπει να υπάρχει στη Μέση Ανατολή, είναι αντίθετη στην πολιτική αυτή την ενεργητική, που ως όρο έχει τη σταθερότητα. Για το πολυδιάστατο δεν χρειάζεται να αναφερθώ.

Ο τρίτος λόγος είναι ότι αυτή τη στιγμή μολονότι πράγματι η κρατούσα άποψη στην Ευρωπαϊκή Ένωση, όπως εκφράζεται από τον Ύπατο εκπρόσωπο τον κ. Μπορέλ, είναι για την καταδίκη της προσάρτησης, υπάρχουν για πρώτη φορά φωνές αντίθετες. Πρέπει η Ελλάδα λοιπόν να βρει τη θέση της με τις φωνές αυτές, που είναι υπέρ της διεθνούς νομιμότητας, γιατί αλλιώς πώς θα ζητήσουμε κάτι ανάλογο από την Ευρωπαϊκή Ένωση στα μείζονα θέματα που μας απασχολούν με την Τουρκία;

Η τελευταία μου φράση είναι η εξής, μολονότι ακούστηκε από τους προηγούμενους συναδέλφους του ΣΥΡΙΖΑ. Έτσι όπως έχει η κατάσταση, όχι για τη συμφωνία καθαυτή που εμείς τη συνάψαμε, για το πολιτικό μήνυμα που μπορεί να στείλει, εν όψει των λόγων που σας ανέφερα. Δεν μπορούμε να ψηφίσουμε θετικά υπέρ της και τι περιμένουμε από την Κυβέρνηση, αν όχι από τον Υπουργό Άμυνας, από τον Πρωθυπουργό, αν όχι από τον Πρωθυπουργό, από τον Υπουργό Εξωτερικών: Μία σαφή καταδίκη της προσάρτησης των κατεχομένων παλαιστινιακών εδαφών, στο πλαίσιο της κυρίαρχης άποψης στην Ευρωπαϊκή Ένωση -σωστά είπε ο Υπουργός Άμυνας- ούτως ώστε να μην υπάρχει η παραμικρή υποψία ότι σήμερα η συζήτηση, δεν είχε ως αντικείμενο την κύρωση μιας σύμβασης, για την οποία το Σύνταγμα δεν απαιτεί κύρωση, αλλά την αποστολή ενός άλλου μηνύματος προς το Εξωτερικό. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Κατρούγκαλο και ολοκληρώνουμε τη συζήτηση δίνοντας το λόγο στον Υπουργό Εθνικής Άμυνας, τον κύριο Νίκο Παναγιωτόπουλο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε. Θα καταρρίψω κάθε υπόνοια ότι η σημερινή συζήτηση είναι μία έμμεση παρέμβαση στο παλαιστινιακό, επιμένοντας να μείνω αυστηρά και απαρέγκλιτα στο περιεχόμενο της σύμβασης αυτής της αμυντικής συμφωνίας. Νομίζω ότι κάθε άλλο πέρα από αυτό θα άνοιγε περιθώρια εν πάση περιπτώσει πολλαπλών ερμηνειών. Εγώ επιμένω να επικεντρωθώ σε αυτό που ήρθαμε ως πολιτική ηγεσία του Υπουργείου να υποστηρίξουμε εδώ ότι δηλαδή είναι προς το εθνικό συμφέρον της χώρας να υποστηρίξει, να κυρώσει μάλλον δια της ψήφου του Σώματος αυτή τη συμφωνία αμυντικής συνεργασίας με το Ισραήλ.

Θα σας πω λοιπόν σύντομα για την κύρωση αυτή της αμυντικής συμφωνίας, η οποία έχει υπογραφεί επί κυβερνητικών ημερών μάλιστα της εν ενεργεία Αξιωματικής Αντιπολίτευσης και αναρωτιέμαι τι θα γίνει όταν σύντομα έρθουν οι συμφωνίες για την πρόσκτηση ας πούμε γαλλικών φρεγατών ή για συμφωνίες υλοποίησης αυτής της αμυντικής συνεργασίας, που είναι πολυδιάστατου επιπέδου με το Ισραήλ ή για άλλες μεγάλες συμφωνίες στα εξοπλιστικά, όταν καταναλίσκουμε τόσο πολύ χρόνο σε αυτό.

 Εν πάση περιπτώσει, δεν μπορούμε να παρακάμψουμε, ούτε θέλουμε, ούτε μπορούμε να παρακάμψουμε την κοινοβουλευτική διαδικασία και γι’ αυτό θα προσπαθήσω να είμαι σύντομος, δεδομένου ότι ακούστηκαν πολλά χρήσιμα, ουσιαστικά πάνω στο ζήτημα αυτό, αν και πολλές φορές μου δόθηκε η εντύπωση, ότι ακούω, ακόμα και από συναδέλφους, δευτερολογία πάνω στο πρώτο μέρος συζήτησης που ήταν η ανάλυση ακριβώς του παρεμπίπτοντος και όχι επί της ουσίας συζήτηση για την αμυντική συνεργασία Ελλάδος και Ισραήλ.

Η στρατηγική σχέση Ελλάδος Ισραήλ αποτελεί, προφανώς, μείζονα προτεραιότητα για τη χώρα μας, λόγω, κυρίως, των κοινών προκλήσεων, αλλά και των κοινών συμφερόντων που ενώνουν τις δύο χώρες. Η στρατηγική επιλογή της χώρας μας εκφράζεται, είτε σε διμερές επίπεδο, είτε εντός πολυμερών σχημάτων συνεργασίας. Ένα απλό παράδειγμα είναι η συμμετοχή της Ελλάδας και του Ισραήλ σε πολυμερή σχήματα συνεργασίας σε επίπεδο στρατιωτικών ασκήσεων, τα οποία σχήματα και ενισχύονται και εντείνουν τη δραστηριότητά τους με πολλούς τρόπους. Θεωρούμε ότι η συνεργασία με το Ισραήλ, αποτελεί πυλώνα σταθερότητας, ή μάλλον ενισχύει έναν πυλώνα σταθερότητας στην Ανατολική Μεσόγειο. Δεν λειτουργεί αποσταθεροποιητικά. Άλλα πράγματα λειτουργούν αποσταθεροποιητικά στην Ανατολική Μεσόγειο, όχι όμως η εμβάθυνση της στρατηγικής συνεργασίας της χώρας με το Ισραήλ, βαίνει αυξανόμενη, αποτελώντας, με αυτό τον τρόπο, και αντίβαρο στην ασταθή και αποσταθεροποιητική συμπεριφορά της Τουρκίας, η οποία, όπως ξέρετε, συνεχίζει να προκαλεί και να δείχνει ότι δεν υπολογίζει καθόλου τις επιταγές του Διεθνούς Δικαίου αλλά μόνο το δίκαιο του ισχυρού απέναντι στο οποίο δίκαιο του ισχυρού, υπάρχει ένας μόνο τρόπος αντίδρασης.

 Η ανάπτυξη ενός ισχυρού πλέγματος αποτρεπτικού, η ενίσχυση αποτρεπτικής ισχύος της χώρας και αυτό, για μένα, για την πολιτική ηγεσία του Υπουργείου και τον κύριο Υφυπουργό, γίνεται μόνο με ένα τρόπο, που στηρίζεται σε δύο άξονες, αφενός ενίσχυση των στρατηγικών συμμαχιών της χώρας, σε όλα τα επίπεδα, εντατικοποίηση της αμυντικής διπλωματίας και αφετέρου, αναβάθμιση των εξοπλιστικών δυνατοτήτων της χώρας, με αυτήν την διαρκή προσπάθεια που κάνουμε. Διαρκή και πολύ εντατική, γιατί δεν υπάρχει χρόνος έχει χαθεί πολύς χρόνος και είναι εθνικά επιβεβλημένο να μη χαθεί άλλος, να εξοπλιστεί καλύτερα η χώρα, ή να αναβαθμίσει τα ήδη υφιστάμενα αμυντικά της εξοπλιστικά της στοιχεία.

Η συγκεκριμένη Συμφωνία που κατατίθεται προς Κύρωση, αποτελεί ακριβώς αυτή την έκφραση στρατηγικής μας, τη στρατηγική μας για τη θέση της χώρας στο διεθνές περιβάλλον και εμβάθυνση διμερών σχέσεων με στρατηγικό ενδιαφέρον και κυρίως με τρόπο επωφελή για τα εθνικά συμφέροντα. Επωφελής είναι και αυτή η Συμφωνία, πρώτον γιατί δημιουργεί μια διαδικασία και δίνει τη δυνατότητα απρόσκοπτης συνέχισης της εφοδιαστικής υποστήριξης αμυντικού υλικού, όταν και όποτε παραστεί ανάγκη. Με αυτόν τον τρόπο, όπως καταλαβαίνετε, συμβάλλει στην αύξηση των δυνατοτήτων των Ενόπλων Δυνάμεών μας, καθώς θεσμοθετεί εναλλακτική οδό πραγματοποίησης των απαραίτητων εξοπλισμών και υπηρεσιών για κάλυψη απαιτήσεων των Ενόπλων Δυνάμεων. Δημιουργεί ένα πλαίσιο προμηθειών με γενικούς όρους, με διαδικασίες που θεσπίζονται, το οποίο βασίζεται στην κατάρτιση διακρατικών συμφωνιών, δηλαδή G to G συμφωνιών, δίνοντας τη δυνατότητα στις δύο χώρες, για σύναψη διμερών συμβάσεων.

Αυτό είναι το πλαίσιο που μπαίνει με αυτή τη Συμφωνία και νομίζω, ότι καλό είναι, ενόψει της κινητικότητας που θα αναπτυχθεί στο αμέσως επόμενο χρονικό διάστημα από το ενδιαφέρον που έχουν εκφράσει πλείστες όσες ισραηλινές εταιρείες παραγωγής αμυντικού υλικού, να έρθουν στη χώρα μας, όχι μόνο για να πουλήσουν ή εμείς να αγοράσουμε, αλλά για να αναπτύξουν σχήματα συμπαραγωγής και συνέργειας για την παραγωγή αμυντικού υλικού στην Ελλάδα με τρόπο επωφελή και για τα δύο μέρη για τους δικούς τους λόγους τον καθένα.

Δεδομένης, λοιπόν, αυτής της επικείμενης κινητικότητας καλό ήταν να έχει κυρωθεί και επομένως να έχει θεσμοθετηθεί με αυτόν τον πανηγυρικό τρόπο από τη Βουλή των Ελλήνων αυτή η συγκεκριμένη συμφωνία, η οποία όντως ισχύει από το 2016, πλην όμως δεν έχει εξοπλιστεί με αυτόν τον ενισχυμένο θεσμικά τρόπο.

Προβλέπει, λοιπόν, η διαδικασία στοιχεία υποστήριξης από την ισραηλινή πλευρά τόσο κατά τα στάδια ποιοτικής παραλαβής των συστημάτων, όσο και για την εν συνεχεία υποστήριξης αυτών. Και αυτό είναι σημαντικό, επίσης. Στόχος είναι να αποφευχθούν λάθη του παρελθόντος και με μέθοδο να αναβαθμιστούν με σταθερό ρυθμό, αλλά και με λύσεις αιχμής, όσον αφορά τις νέες τεχνολογίες.

Οι δυνατότητες των Ενόπλων Δυνάμεων. Όλοι ξέρουν ότι το Ισραήλ παράγει κυρίως άμυνα και ασφάλεια. Βέβαια το Υπουργείου Άμυνας τους έχει ένα προϋπολογισμό περί τα 36 δις, απέναντι στα δικά μας 530 εκατομμύρια ετησίως και γ΄ αυτό το λόγο είναι σε θέση να παράξει προηγμένα συστήματα στο χώρο της άμυνας και ασφάλειας. Ζητούμενο για εμάς είναι να επωφεληθούμε από αυτές τις παραγωγικές δυνατότητες ιδίως στο πεδίο συστημάτων με τελευταίας, θα έλεγα, τεχνολογίας, τεχνολογίας αιχμής και ει δυνατόν να επωφεληθούμε και με προοπτική συμπαραγωγής, μέρους αυτών των συστημάτων στη χώρα μας.

 Ήδη βρίσκεται όπως ειπώθηκε σε εξέλιξη η σύμβαση χρόνο μίσθωσης του συστήματος μη επανδρωμένων αεροσκαφών, τα «HERON» τα λεγόμενα, από την ισραηλινή αεροδιαστημική βιομηχανία. Αποτελεί την πρώτη του είδους στις Ένοπλες Δυνάμεις αυτή η σύμβαση.

 Η έναρξη της επιχειρησιακής εκμετάλλευσης των στοιχείων αυτών θα λάβει χώρα σε μερικούς μήνες από σήμερα. Ήδη τα συστήματα έχουν έρθει, το προσωπικό εκπαιδεύεται και σε μερικούς μήνες από σήμερα θα επιχειρούν επιτηρώντας τα θαλάσσια και χερσαία σύνορά μας.

 Ενδεχομένως, μέχρι τότε θα έχουν έρθει κι άλλες προτάσεις είτε πρόσκτησης, είτε συμπαραγωγής συστημάτων μη επανδρωμένων αεροσκαφών, διαφόρων αεροσκαφών, διαφόρων εμβελειών, διαφόρων δυνατοτήτων, διαφόρων αποστολών, πράγμα το οποίο όπως καταλαβαίνετε μειώνει και το κόστος της επιχείρησης, αλλά και το ρίσκο, τον κίνδυνο στον οποίο υπεισέρχεται το προσωπικό των Ενόπλων Δυνάμεων, ενώ τώρα εκτελεί μια σειρά από αποστολές που θα μπορούσαν να εκτελέσουν αυτά ακριβώς τα μη επανδρωμένα αεροσκάφη τα οποία έχουμε αποκτήσει και σχεδιάζουμε να αποκτήσουμε και περισσότερα.

Από εκεί και πέρα, στην πρόσφατη επίσκεψη του Πρωθυπουργού και της κυβερνητικής αποστολής στο Ισραήλ, συζητήθηκαν όλα αυτά τα ζητήματα και καταλήξαμε στο συμπέρασμα, εγώ τουλάχιστον μπορώ να το ομολογήσω αυτό, ότι η στρατηγική συνεργασία των δύο χωρών, εδράζεται κυρίως κατά κύριο λόγο στον αμυντικό τομέα. Σας εξήγησα γιατί.

Όμως, η διαφορά με το παρελθόν είναι, ότι ενώ στο παρελθόν είχαμε διάφορες εξαγγελίες, διάφορες δηλώσεις, διάφορες δηλώσεις αγαθών προθέσεων τρυφερότητας και «αγάπης», αν μου επιτραπεί η έκφραση, μεταξύ των δύο κρατών, αυτήν την ώρα είμαστε έτοιμοι να προχωρήσουμε σε συγκεκριμένα βήματα. Να κάνουμε δηλαδή πράγματα απτά, συγκεκριμένα, με μετρήσιμα αποτελέσματα που να αποδεικνύουν στην πράξη αυτή τη στρατηγική σχέση, πέρα από ένα επίπεδο όπως σας είπα εξαγγελιών ή άντε μία εντατικοποιημένη δραστηριότητα σε επίπεδο στρατιωτικών ασκήσεων.

Κατά δεύτερον, η συμφωνία συμβάλλει στην περαιτέρω ενδυνάμωση των διμερών σχέσεων. Δεν αποτελεί πλαίσιο κατάρτισης συμβάσεων προμήθειας υλικών και μέσων απλά, αποτελεί την απόδειξη της σταθερούς σύμπλευσης των δύο κρατών.

 Η επιδιωκόμενη ασφάλεια εφοδιασμού, δεν είναι κάτι το οποίο επιτυγχάνεται μέσω μιας σύμβασης σε μία εταιρεία της αλλοδαπής, καθώς οι συνέπειες αθέτησης των όρων υπερβαίνουν την οικονομική διάσταση του ζητήματος, όσον αφορά αυτή τη συμφωνία. Διότι, εδώ το Ισραήλ ως στρατηγικός εταίρος, αναλαμβάνει μέσω της συμφωνίας την εξασφάλιση αδιάκοπης εκτέλεσης των επιμέρους συμβάσεων, επιτρέποντας στις Ένοπλες Δυνάμεις να σχεδιάζουν και να υλοποιούν προμήθειες απαραίτητες για τις επιχειρησιακές ανάγκες τους.

 Θυμίζω ότι συμβαλλόμενοι, όπως έχετε δει, είναι αφενός το Υπουργείο Άμυνας της Ελλάδας και αφετέρου το Υπουργείο Άμυνας του Ισραήλ, άρα υπάρχει μία θεσμική εποπτεία, επίβλεψη, κατοχύρωση των συμφωνιών που θα ακολουθήσουν σε εφαρμογή αυτής της κεντρικής συμφωνίας. Η σταθερή στρατηγική συνεργασία μέσω κοινών ασκήσεων αλλά και σε υψηλότερο επίπεδο σχεδιαζόμενα έργα, όπως ο East Med, είναι ακριβώς η απόδειξη του μακροπρόθεσμου σχεδιασμού αυτής της στρατηγικής σχέσης.

Τρίτον, με τη συμφωνία αυτή επεκτείνεται η στρατηγική συνεργασία των δύο χωρών και στον τομέα της αμυντικής βιομηχανίας με την προστιθέμενη αξία, που την έχουμε τόσο ανάγκη, που θα ή αναμένεται να προκύψει για την εγχώρια οικονομία. Αυτό μπορεί να γίνει μέσω της ουσιαστικής συμμετοχής της εθνικής αμυντικής βιομηχανίας, τόσο δημόσιας όσο και ιδιωτικής, αλλά και άλλων φορέων που μπορούν να συνδράμουν. Μετά από πολλά χρόνια αδράνειας και απόλυτου τέλματος, θα έλεγα, που στοίχισε αναμφίβολα και στις δυνατότητες των Ενόπλων Δυνάμεων της χώρας, νομίζω ότι πλέον βρισκόμαστε σε ένα τοπίο υπερδραστηριότητας μπροστά και αυτό οφείλουμε να το μετουσιώσουμε σε απτά αποτελέσματα.

Σήμερα στα Ναυπηγεία Ελευσίνας ανακοινώθηκε, αν δεν απατώμαι, η έλευση αμερικανικών κεφαλαίων, σε συνέργεια με έναν εγχώριο επενδυτή, ο οποίος έχει αποδείξει ότι μπορεί να παράξει έργο στον τομέα της Ναυπηγοεπισκευαστικής Βιομηχανίας, με επικείμενη την αλλαγή του ιδιοκτησιακού καθεστώτος σε αυτά τα Ναυπηγεία. Σύντομα, προς το τέλος του μήνα, το Πολεμικό Ναυτικό θα παραλάβει το έκτο από τα επτά σκάφη, τα οποία πασχίζει να παραλάβει εδώ και αρκετά χρόνια, από το 2009, αν δεν κάνω λάθος, μετράει η πρώτη σύμβαση από το 2009 και από το 2016 η τροποποιημένη σύμβαση, με την οποία το Πολεμικό Ναυτικό ανέλαβε να πληρώνει, πλέον, τους εργαζόμενους των Ναυπηγείων Ελευσίνας, προκειμένου να συνεχίσουν αυτή την ναυπήγηση των υπ' αριθμόν 6 και 7 πυραυλακάτων. Μέχρι το τέλος του μήνα θα έχει παραλάβει σχεδόν, όχι απόλυτα, αλλά σχεδόν, ολοκληρωμένο το σκάφος νούμερο 6. Θα μένουν κάποιες προσαρμογές οπλικών συστημάτων, που μπορούν να ολοκληρωθούν συντομότατα και στόχος μας είναι να πετύχουμε και την καθέλκυση, να πέσει στο νερό δηλαδή, του σκάφους νούμερο 7.

Συμφωνήσαμε να δώσουμε μία ακόμα μικρή, πολύ μικρή, παράταση, προκειμένου να πεισθούν οι εργαζόμενοι των Ναυπηγείων Ελευσίνας ότι δεν τους εγκαταλείπουμε στην τύχη τους, μέχρι στο μεταξύ να ολοκληρωθεί η μεταβίβαση του ιδιοκτησιακού καθεστώτος στον νέο επενδυτή, ο οποίος θα κινηθεί με αμερικανικά κεφάλαια, όπως σας είπα. Από κει και πέρα, όμως, νομίζω ότι η πίεση που ασκήσαμε, ο καθένας από την πλευρά του, με συντομότερες προθεσμίες και καθαρές εξηγήσεις ότι πλέον το Πολεμικό Ναυτικό, θέλει τα πλοία του, γιατί αν όχι τώρα, πότε άραγε θα τα έχει περισσότερη ανάγκη, νομίζω έφερε αυτό το αποτέλεσμα και στην πορεία αναμένεται και μία πρόταση η οποία έχει ήδη δει το φως της δημοσιότητας, συνεργασίας, μεταξύ του επερχόμενου επενδυτή και των ισραηλινών Ναυπηγείων. Μία πρόταση την οποία μελετά αυτή τη στιγμή. Δεν την έχει αποδεχθεί, αλλά ασφαλώς τη μελετά το Γενικό Επιτελείο Ναυτικού για την μελλοντική ναυπήγηση, ανάλογα με τις δυνατότητες και ανάλογα με τα επιμέρους αυτής της πρότασης, ελληνικών πλοίων με συνέργεια ισραηλινών και ελληνικής εταιρείας εδώ στην Ελλάδα. Είναι η περίφημη κορβέτα «Θεμιστοκλής».

Το Πολεμικό Ναυτικό αυτή τη στιγμή έχει στα χέρια την πρόταση. Την επεξεργάζεται. Δεν μπορώ να σας πω κάτι περισσότερο αυτή τη στιγμή. Το δεδομένο όμως είναι ότι υπάρχει πολύ μέλλον και πολλή δραστηριότητα, εκεί που πριν από ένα, δύο χρόνια, δεν υπήρχε τίποτα απολύτως παρά διεκδικήσεις εργαζομένων, δίκαιες, αλλά απόλυτη αβεβαιότητα ως προς το μέλλον και των Ναυπηγείων Ελευσίνας και της Αμυντικής Βιομηχανίας. Περισσότερα τις επόμενες βδομάδες. Το Πολεμικό Ναυτικό πάντως έχει κάθε λόγο να επιχαίρει, διότι δίνει μία λύση σε ένα χρόνιο πρόβλημα του και παραλαμβάνει ένα καράβι που έχει απόλυτη ανάγκη αυτή την ώρα, καθώς και βλέπει, πλέον, ένα συγκεκριμένο χρονοδιάγραμμα να παραλάβει και το τελευταίο.

Η δυνατότητα, λοιπόν, σύμπραξης, μεταξύ εταιρειών των δύο χωρών και συμπαραγωγής εξοπλισμού, δύναται να αποτελέσει ένα μοχλό ανάπτυξης για την Ελληνική Αμυντική Βιομηχανία. Πάντα μου άρεσε να λέω, όχι μόνο για την Ελληνική Αμυντική Βιομηχανία, αλλά ένα μοχλό ανάπτυξης, για το σύνολο της ελληνικής οικονομίας. Διότι εδώ η Ελλάδα, με Ένοπλες Δυνάμεις με αυτήν την παρουσία, αυτές τις δυνατότητες, αυτήν την ποιότητα, πρέπει να υποστηρίζονται - και είναι κρίμα να μην υποστηρίζονται - από μία εγχώρια αμυντική βιομηχανία, θα έλεγα, ισάξια και το ίδιο, εξίσου, λειτουργική.

Θεωρώ, ότι αυτή η Συμφωνία Αμυντικής Συνεργασίας με το Ισραήλ, θα ανοίξει το δρόμο, προκειμένου να πάμε σε συνέργειες με αμυντικές εταιρείες, εταιρείες παραγωγής αμυντικού υλικού προηγμένης τεχνολογίας αυτής της χώρας, η οποία, φυσικά, για να αντιμετωπίσει τις δικές της προκλήσεις ασφαλείας και επιβίωσης, έχει αναπτύξει σε αυτόν τον μέγιστο βαθμό, θα έλεγα, την Αμυντική της Βιομηχανία. Όμως εδώ, επειδή, προφανώς, επιδιώκει και τη στρατηγική συνεργασία με κάποια χώρα- μέλος της Ευρωπαϊκής Ένωσης και επομένως, τις προοπτικές εισόδου και σε αυτή την αγορά, βλέπει με εξαιρετικό ενδιαφέρον τη συνεργασία της με την Ελλάδα.

Δεν θέλω να πω περισσότερα, κύριε Πρόεδρε, γιατί ήδη έχουμε μακρηγορήσει. Επαναλαμβάνω, ότι μία συζήτηση για την Αμυντική Βιομηχανία, ασφαλώς, στο σύνολό της, πρέπει να την κάνουμε. Θα προσπαθήσουμε να την προσδιορίσουμε, κύριε Πρόεδρε, σε μία ημερομηνία, η οποία αν μη τι άλλο, να μην δημιουργήσει υπόνοιες, ότι υποκρύπτεται κάποιος δόλος να περάσουμε κάποιο διεθνό πολιτικό μήνυμα και να ξεφύγουμε από μία συζήτηση, που από μόνη της έχει μία, θα έλεγα, πολύ μεγάλη ουσία. Να το κάνουμε αυτό σε συνεννόηση, άλλωστε, και με τις παρατάξεις.

Με αυτά κλείνω. Σας ευχαριστώ για τη συμμετοχή σας σε μία, αν μη τι άλλο, πολύ ενδιαφέρουσα συζήτηση και σας καλώ, ως Επιτροπή Εξωτερικών και Άμυνας σήμερα, ως Σώμα αύριο, να κυρώσουμε αυτήν τη Συμφωνία, διότι, κατά την άποψή μου, είναι εξαιρετικά επωφελής, για το εθνικό συμφέρον και μόνο καλά μπορούν να προκύψουν για την αμυντική μας βιομηχανία και επομένως, για τη συνολική αμυντική δυνατότητα της χώρας από αυτήν.

Και πάλι σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :** Να ευχαριστήσουμε τον Υπουργό Εθνικής Άμυνας, τον Υφυπουργό Εθνικής Άμυνας και τον Διευθυντή της Διεύθυνσης Εξοπλισμών. Απλώς, να πούμε, ότι αυτή η συνεδρίαση για την Αμυντική Βιομηχανία, που προανήγγειλε ο κ. Υπουργός, είναι κάτι που εκκρεμεί στην Επιτροπή μας, λόγω του κορονοϊού. Δυστυχώς, πέρασε σε μάκρος. Κύριε Υπουργέ, σύντομα θα συνεννοηθούμε για να την προσδιορίσουμε.

Κυρίες και κύριοι συνάδελφοι, στο σημείο αυτό ολοκληρώθηκε η επεξεργασία και εξέταση του νομοσχεδίου του Υπουργείου Εθνικής Άμυνας «Κύρωση της Συμφωνίας μεταξύ του Υπουργείου Άμυνας του Κράτους του Ισραήλ και του Υπουργείου Εθνικής Άμυνας της Ελληνικής Δημοκρατίας για την προμήθεια Εξοπλισμού και Υπηρεσιών Άμυνας».

Όπως προκύπτει από τις τοποθετήσεις των Εισηγητών και των Ειδικών Αγορητών των κομμάτων, το σχέδιο νόμου γίνεται δεκτό κατ’ αρχήν, κατ’ άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βουλευτές Κώτσηρας Γεώργιος, Δούνια Παναγιώτα, Βασιλειάδης Βασίλειος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Καββαδάς Αθανάσιος, Μανωλάκος Νικόλαος, Ρουσόπουλος Θεόδωρος (Θόδωρος), Αθανασίου Αθανάσιος (Νάσος), Αμανατίδης Ιωάννης, Κατρούγκαλος Γεώργιος, Ξενογιαννακοπούλου Μαρία-Ελίζα (Μαριλίζα), Τελιγιορίδου Ολυμπία, Φραγγίδης Γεώργιος, Παπαναστάσης Νικόλαος, Μυλωνάκης Αντώνιος, και Σακοράφα Σοφία.

 Τέλος και περί ώρα 17.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**